ХРОНОЛОГИЈА ЕПОХЕ ЦАРА МУЧЕНИКА

Године 1868, 6. маја (по православном календару), родио се Николај Романов, син Александра III. Крштен је 20. маја 1880, 6. маја, добио чин потпоручника;

1881,1. марта, проглашен за Наследника Руског престола, а 2. марта одређен за атамана свих козачких трупа;

1884, 6. маја, дао, у Георгијевској сали Зимског дворца, војничку заклетву;

1889, 6. маја, одређен за члана Државног савета и Комитета министара;

1890-1891, октобар - август, путује по Азији и Сибиру;

1891. 21. априла, добија чин капетана, а 17. новембра постаје председ- ник Ванредног комитета за помоћ крајевима погођешш неродицом;

1892, 6. августа, добија чин пуковника;

1894, 8. априла, верио се са принцезом Алисом од сен – Дармштата.

После смрти оца, 20. октобра, ступа на руски пре з 14. новембра у Петрограду венчава се Александром Фјодоровном;

1895, 3. новембра, родила му се кћи Олга;

1896,14. маја, крунисање и миропомазање на царство Николаја и Александре обављено је у Москви;

1897, 29. маја родила му се кћи Татјана;

1898, 7. марта, у Петербургу отворен Руски музеј „Цap Александар III"; 15. марта склопљен споразум између Русије и Кине, а августа руско Министарство спољних нослова предлаже владама с ограничавање трке у наоружању;

1899, 14. јуна, родила му се кћи Марија, а 28. јуна умире му брат, Георгије Романов;

1901, 14. фебруара, револуционари убијају минис росвете Н. П. Богољепова, а 5. јуна цару се рађа кћи Анастасија.

1902, 2. априла, убијен министар унутрашњих послова Д. С. Сипјагин;

1903,17-20. јула, цар и царица учествују у свечано саровско-дивјејевским, поводом канонизације Светог Серафима Саровског;

24. јануар 1904, јапански бродови нападају руску флоту и почиње Руско-јапански рат; 3. јуна револуционари убијају генералног гунернатора Финске, Н. И. Бобрикова, а 15. јула министра унутрашњих послова Плевеа. Те исте године, 30. јула, родио се царевић Алексеј а децембра руска војска доживљава пораз код Порт-Артура;

1905, 9. јануара, велике радничке демонстрације у Петербургу, које води Г. А. Гапон; падају и жртве. 4. фебруара убијен је супруг царичине сестре Јелисавете, велики кнез Сергеј Александрович, од стране терори- сте Каљајева. 17. априла донет указ о верској толеранцији; 14-15. маја је битка код Цушиме. 14. јуна побуна на крстарици "Потемкин". 6. августа објављен Закон о Државној думи. 23. августа у Портсмуту (САД) потпи- сан мир између Русије и Јапана, у рату из кога је Русија изашла поражена. 11. децембра донети закони о изборима за Државну думу.

1906,27. априла, отворена Прва Државна дума; 5. октобра донет закон о укидању правних ограничења за сеоско становништво, а 9. новембра о слободном изласку сељака из задруга;

1907,20. фебруара, почела с радом Друга Државна дума која је, због ре волуционарних захтева, распуштена 3. јуна. 18. августа потписан споразум између Британске и Руске империје, а 1. новембра отворена Трећа Дума;

1911,1. септембра, убијен Петар Столпин, председник Владе;

1912,15. новембра, отворена Четврта Дума;

1913. свечаности поводом тристогодишњице Дома Романових на руском престолу;

1914,15. августа, Аустро-Угарска објавила рат Србији; 17. августа општа мобилизација у Русији; 19. августа Немачка објавила рат Русији;

1915, 23. август, цар Николај II прима на себе улогу Врховног команданта.

1916, фебруар, цар говори пред Думом;

17. децембра убијен Григорије Распућин;

1917, 23. фебруар, улични нереди у Петрограду; 1. марта у Петрограду настаје Привремена влада и Савет радничких и војничких депутата; 2. марта цар Николај се одриче престола у корист свог брата Михаила, а он се, сутрадан, одриче престола до одлуке Уставотворне скупштине;

6. марта Привремена влада доноси одлуку о хапшењу, а 31. јула Царска Породица бива послата у заточење из Царског Села у Тоболск;

1918.17. (30) априла Царска Породица је заточена у Јекатаринбургу.

13. јуна бољшевици у Перму убијају царског брата Михаила.

У ноћи између 16. и 17. јула убијају Царску Породицу у Јекатаринбургу, а 18. јула бацају у јаму код Алапајевска царичину сестру Јелисавету и низ чланова Царског Дома.

ЖИВОТОПИС СВЕТОГ ЦАРА-МУЧЕНИКА НИКОЛАЈА II РОМАНОВА

*"Чврсто сам и потпуно уверен да је судбина Русије, као и судбина моја и моје породице, у рукама Богa који ме је поставио овде гдe сам. Шта год ми се деси, ја ћу се покоравати Његовoj вољи, свестан да никад нисам мислио ни на шта друго осим на службу земљи коју ми је Он поверио"*

- Цар Мученик

Отац цара Николаја био је Александар III, од Бога обдарен великом телесном и умном снагом. Био је веома снажне воље и врло строг у управљању државом. Од свију забава волео је само витешки лов. Презирао је спољашњу помпезност и говорорио да прави Рус у свему треба да буде једноставан, при обеду, разговору, у одевању и поступцима.

Мати цара Николаја била је данска принцеза Марија Фјодоровна. Царевић Николај је рођен 6. маја 1868, године, на дан Светог Јова Многострадалног. Затим су рођени његова браћа и сестре: Георгије, Ксенија, Михаило и Олга. Одгајани су једноставно и строго; спавали су на гвозденим креветима, умивали се хладном водом и ручали једноставна јела. Један од Николајевих учитеља био је умни Константин Петрович Победоносцев, који је био учитељ и Александру III. Одан Цркви и Царству, сматрао је да би свака реформа државе по западном моделу Русију довела до расула.

Велики ударац за младог Николаја био је убиство његовог деде, Александра II Ослободиоца, кога су револуционари убили иако је укинуо кметство.

Николај Романов је стекао, поред класичног образовања, и војну обуку. Са 19. година добио је команду над једним пуком коњичке гарде. Био је одушевљен војном службом, о којој је редовно писао мајци. Мајка га је саветовала да се чува од било ког вида распојасаности, да буде учтив и племенит према свима, да се са сваким љубазно опходи, али без сувишне фамилијарности, и да избегава оговарања.

Од своје шеснаесте године цар Николај је веровао да му је принцеза Алиса од Хесен-Дармштата суђеница, и много се молио Господу да му благослови брак са њом. Иако је било пуно препрека, Господ је погледао на жељу његовог срца и удостојио га благословеног брака. У то време, будућа царица је писала: "Сањала сам да сам вољена, пробудила се и схватила да је то истина".

Године 1894, 1. новембра, умро је цар Александар III, на запрепашћење свију. Био је у пуној снази. Претходно је благословио сина и снаху. Николај је био веома потресен, и исповедио је да је недостојан престола. Једина утеха му је била млада и добра супруга.

Последњег дана 1894. године Свети Цар је у дневник записао: "Полажући наду на Бога, гледам смело у годину која долази, јер су најгоре ствари које су морале да се десе и којих сам се свагда плашио (смрт оца и заузимање престола) већ прошле. У исто време у коме ми је послао тугу, Господ ми је послао срећу о којој нисам смео ни да сањам, послао ми је Аликс".

Године 1895. родила се царевна Олга.

У пролеће 1896. требало је да се обави крунисање и миропомазање на царство. Цар се за овај догађај припремао, скупа са царицом, постом и молитвом. У свечано украшену Москву стигао је, са пратњом, 25. маја, по дивном, сунчаном дану. Крунисан је и миропомазан сутрадан. Служба у Успенском сабору Кремља трајала је пет сати. Цар је седео на престолу Алексеја Романова, украшеном бисером и драгуљима, а царица на столици од абоноса коју је великом кнезу Ивану поклонила 1472. године његова супруга, ромејска принцеза Софија Палеолог. Док су сви стајали, цар се молио Богу да управља царством Русије по Његовој светој вољи. Када су нови владари изашли из храма и поклонили се народу (три пута), сви при- сутни су клицали. Топови су загрмели, а сва звона зазвонила. На свечаној гозби било је седам хиљада људи, међу којим и потомци оних сељака који су спасавали живот Романовима.

Николај је у свему био Рус. Носио је једноставно народно одело, и увек је говорио руски. Поштовао је свог претка Алексеја цара управо због његове побожности. а Петра Великог није волео због западњаштва. Није имао секретара и све своје послове сам је обављао. Према потчињенима се односио љубазно и пријатељски. Био је, као и жена му, искрено побожан.

После руско-јапанских сукоба на Далском Истоку избила је опасна револуција, после које је цар донео одлуку о формирању Думе, чиме je с самодржавље почело да попушта. Циљ је био смиривање хаоса; али, нико није био задовољан. Десница је замерала због слабљења власти, демократе су хтеле устав западног типа, а комунисти револуцију.

Цар је већ имао четири кћери, Олгу, Татјану, Марију и Анастасију, кад му се, 12. VIII 1904, родио син Алексеј, који је име добио по царевом омиљеном претку.

У доба револуционарних потреса, цар је сачувао хришћанско милосрђе. Једном је код генерала Орлова, цару блиског човека, дошла девојка сва у сузама, преклињући за помоћ. Њен туберкулозни рођак је, због учешћа у терористичкој групи револуционара, био осуђен на смрт. Обгрливши колена генералу, девојка је молила Орлова да од цара тражи помиловање за болесног јој сродника. Орлов је похитао Цару, који га је примио, иако у ноћној кошуљи (јер је било доба починка). Када је чуо о чему је реч, казао је: "Хвала Вам што сте тако поступили. Никада не смемо оклевати кад је у питању спасавање људског живота. Хвала Богу да ће после овога и мени и Вама савест бити мирна". Цар је одмах наредио да болесни револуционар буде помилован (смртна казна је требало да се изврши сутрадан.) Кад је генерал Орлов ово саопштио девојци, она се обезнанила од среће. Повративши се, рекла је: "Шта год да нам се деси, спремни смо да положимо живот за цара". Пошто је Орлов ово испричао Николају, он се насмешио и рекао: "Видите, двоје људи, мене и њу, Ви сте веома усрећили".

Цар је своју децу васпитавао у духу у коме је сам био васпитаван. Царица је кћерима увек давала ручни рад, не желећи да их гледа беспослене. Спавале су на тврдим постељама, а умивале се хладном водом. Олга је била кротка и повучена, стидљива и осећајна. Татјана је личила на мајку; снажне воље, говорило се за њу: "Види се да је кћи цара". Марија је била здрава, румена, весела, свагда раздрагана. Анастасија - шаљива и живахна. Сестре су се много волеле, делиле су хаљине и украсе, и потписивале се са "ОТМА" (прва слова њихових имена.) Носиле су једноставну одећу. Царевић Алексеј био је миљеник свију. Весео и жив, иако је често патио од хемофиличарских крварења, волео је да се игра и сањао да ће бити прави цар који ће своје војске водити у бој на белом коњу. Господ ће га, међутим, узети међу војске ангела. Једном приликом, док је лежао у трави, Олга га је питала о чему размишља. Он је одговорио: "О многим стварима. Уживам у сунцу и лепоти лета колико год могу. Ко зна да ли ћу једног дана бити спречен у томе?" Његов учитељ француског, Пјер Жилијар, сведочи да је Алексеј био састрадалан и да је разумео патње других. У томе је, очито. било његове сопствене патње.

Цар је потпуно био свестан доба у коме живи и своје улоге. Једном приликом, попунио је војнички упитник: "Презиме: "Романов"; Дом: "Царско Село"; Одслужио рок: "Кад ме сахране"."

Године 1906, усред страшних нереда, председник Владе постао је Петар Столипин. Кад му је у Царском Селу император све Русије понудио то место, Столипин се изговарао својим слабим знањима и вештином. Цар га је одвео пред једну икону и рекао: "Петре Аркадијевичу, ово је икона пред којом се стално молим. Хајде да се прекрстимо и да замолимо Господа да нам помогне у овом тешком, можда историјском, часу". Цар је закрстио Столипина, загрлио га, целивао и поверио му дужност. И заиста, Господ је Столипиново доба обилно благословио: жетве су биле добре, храна јефтина, железнице изграђене, уведено бесплатно основно школовање. Зли Јуда Русије, Лењин, пенио је од беса, а Лаура и Пол Лафарг, Марксова кћи и зет, дигли су руку на себе, разочарани у будућност револуције (1909. го дине). Столипин је убијен 1911, у Кијевској опери. Убио га је терориста Богров. Пре но што је пао, окренуо се, закрстио Цара и рекао: "Нека га Бог чува!" Цар је био у једној од оперских ложа. Одмах се појавио да га народ види, и да зна да му се ништа није десило.

Године 1913. Русија је славила тристагодишњицу династија Романова. Цар је с породицом путовао широм земље, свуда одушевљено дочекан. Сељаци су понегде чак љубили и сенку на тлу којим је пролазио.

Па ипак, 1914, Русија је ушла у рат да би спасила Србију. Немачки кајзер Вилхелм позивао је Николаја да то не чини, али Николај је сматрао да не може да Србију препусти уништењу.

Рат је објављен у Петрограду 2. августа 1914. године. Народ је клицао: "Баћушка, баћушка, води нас до победе!" Пред Владимирском иконом Богородице, која је 1395. године спасила Русију од Тамерлана, служен је молебан. Пред том иконом се, у доба Наполеонове најезде, молио и Кутузов. Цар Николај се у присуству Владимирске Богородице заклео речима Александра I, победника над Наполеоном: "Свечано се заклињем да нећу склопити мир, све док иједан непријатељ буде на тлу Русије". Затим се цар с породицом и народом молио у Успенском сабору Кремља. Сви су клицали: "За Веру, Цара и Отачаство!"

Када су ствари на фронту кренуле лоше, лично цар је преузео командовање од великог кнеза Николаја Николајевича. Супруга му је тада писала у писму: "Господ те помазао на царство, поставио те ту где јеси и ти обављај своју дужност, будући сигуран да Господ неће оставити помазаника Својега".

Болесна и слаба, царица је после Свете Литургије, као сестра милосрђа, сваког дана била крај постеље рањених војника и официра, усрдно се молећи Богу за њих и помажући, скупа са својим кћерима, приликом најтежих операција. Цару je писала како јој, због свега што гледа , срце крвари.

А онда је, 1917. године, цар Николај, окружен издајом најближих са- радника, а да би избегао свеопште крвопролиће, абдицирао у корист свог брата Михаила.

Русија је била у тешком стању збуњености: француски изасланик Морис Палеолог гледао је како људи у петроградским храмовима ридају, чак и побуњени радници. У САД, Француској и Енглеској радовали су се левичари и чланови тајних друштава.

Цар је до своје породице у Царском Селу стигао крајем марта 1917. Сви су били у кућном притвору, који је наредила Привремена влада. Стражари су били веома груби према њему, обраћајући му се са „Грађанине Романове!" По сведочењу Пјера Жилијара, он је све то подносио без роптања, мирно. Одмарао се, шетао са децом. На Васкрс 1917. позвао je за трпезу двојицу својих стражара загрлио и честитао им празник, све опростивши Васкрсењем.

Сам издајник, шеф Привремене владе Керенски, био је запањен царевом смиреношћу. Николај га је питао о стању на фронту и пожелео новој влади срећу у раду. Керенски је био потресен Николајевим "дубоким и тужним очима."

Додворавајући се цару, Привремена влада је предложила да се укине смртна казна (да револуционарни трибунал не би могао да њоме казни Николаја Романова.) Цар је одлучно одговорио: "То је грешка. Укидање смртне казне разбиће војну дисциплину. Ако је Керенски укида да би мене спасао од опасности, реците му да сам ја спреман да дам живот за добро своје Отаџбине".

Привремена влада се правила да Романове жели да пошаље у Енглеску, док је Петроградски совјет био одлучно против - "да се Романови не би вратили на политичку сцену". Британски премијер Лојд Џорџ ликовао је због "тријумфа демократије" у Русији.

За то време, Немци шаљу Лењина у Русију, да заводи масе паролом "мир, земља и сва власт совјетима", радећи у позадини фронта против интереса Русије.

Те, 1917. године, 12. августа, на тринаести рођендан царевића Алексеја, породица се удостојила сусрета с чудотворном иконом Пресвете Богородице Знамење, а ускоро су пребачени у Тоболск, где су били под покровом Светог Јована Тоболског, канонизованог за владавине цара Николаја II.

Услови живота били су све тежи. Мали Алексеј говорио је мајци: "Мама. волео бих да умрем. Не бојим се ја смрти, него се плашим шта ће ови да нам ураде". Царица је у то време писала: "Каткад виђамо људе најстрашнијих лица... Око нас је све наелектрисано. Видимо да се ближи олуја, али знамо да је Бог милостив и душе су нам спокојне. Шта год да се деси, биће воља Божја".

За то време, бољшевици су разорили војску и склопили сепаратни мир са Немачком. Кајзер Вилхелм је, наводно, нудио да спасе Романове, на шта је царица рекла: "Након свега што су учинили цару, више волим да умрем него да ме Немци спасавају".

Лењин и његови бандити послали су неког Јаковљева да цара доведе у Москву. Слутећи да хоће да га уцене да потпише срамни сепаратни мир с Немачком, цар је одбио да се растаје с породицом. "Пре ћу себи одсећи руку него што ћу потписати издају", говорио је.

Бољшевици су Романове одвели у Јекатаринбург, на Урал, где су у ноћи између 16. и 17. јула 1918. сви добили венце мучеништва. "Савезници" нису ни прстом мрднули да спасу цара Русије, која је жртвовала 15 милиона људи за заједничку победу, цара који Енглеској и Француској никад није окренуо леђа, иако му је неколико пута нуђено да потпише сепаратни мир с Германима.

Правда Божја сустигла је и Вилхелма, цара Немачке; бољшевици су и у Немачкој дигли буну, која је Вилхелма, уз војни пораз у Првом светском рату, присилила да се одрекне престола.

**О васпитању царевића**

Овај благоверни и христољубиви Цар - Мученик Николај II родио се у царском дому Романова, који је на престо Русије дошао 1613. године, после "Смутног времена". Отац његов, Александар III, бејаше силан руски богатир, који је добио назив "Миротворац", јер у доба Александрово Русија не вођаше никакве ратове, пошто се сви бојаху њене огромности и силине. Господ га је обдарио великом телесном и умном снагом. Био je и подвижнички строг. Строгост и озбиљност с којом jе ишао кро живот Александар III je захтевао и за своју децу. Васпитачима њиховим је говорио: "Ни ја, ни Велика Кнегиња не желимо да они буду мазе. Треба добро да се моле Богу, да уче, играју се, умерено шале /.../ Учите их ваљано, не дајите им попуст, тражите од њих са свом строгошћу, не допуштајте лењост. Ако има проблема, само мени реците, а ја знам шта ћу да радим. Рекох да ми мазе не требају. Хоћу нормалну, здраву руску децу. Ако се побију - молим лепо! Али тужибаба први добија батине. То је мој главни захтев!"

**Смрт Александра III**

Августа месеца 1894. године нашег спасења деси се несрећа у дому

Романових: силини самодржац АлександарIII, по неисповедивим судовима Божјим, паде оа одар болести своје, и боловаше тешко од запалења бубрега. А јави се ово знамење као опомена народу да се покаје и Bepyje Еванђељу док још има времена за покајање и док се Господ који испитује срца и бубреге не распали огњем ревности Своје против оних који бестидно потираху закон Његов, живећи у тами окамењене неосетљивости. Јер земља руска већ поодавно беше огрезла у греху, и многи њени синови одлуташе у далеку земљу ђаволских страсти, у којој се храна људска не разликује од помија, нити се човеков живот разликује од свињске нечистоте и ваљања у блату. Походећи болешћу овом цара Александра III, Небески Отац опомињаше блудне синове да се врате; али они, оптерећени самовољом и самољубљем, не примаху ту благу опомену, него, штавише, настављаху да имање своје, боље рећи Божије, то јест душу, троше у беспутним сластима овога света чији је исход смрт. Александар III лежаше на постељи, трпећи своје болове без роптања, и уздајући се у силну Десницу Онога Који је на ноге подигао раслабљеног тридесет осам година лежећег не- помично крај бање Витезде. Сазнавши за ово, царевић Николај похита да види свог родитеља и да му се нађе у потреби. Цара пребацише на Крим, у Ливадију, и позваше тамо светога угодника Божијег Јована, презвитера града Кронштата, за кога можемо рећи да га Господ прослави чудесима као негда Николаја, архиепископа Мира Ликијског; онога Јована, наиме, који молитвом својом исцељиваше разноврсне немоћи и недуге, изагнаваше бесове из ђавоиманих и дизаше мртве...

И када стиже у Ливадију, предаде се овај чудотворац свеусрдној молитви, просећи Господа да се смилује на Нови Израиљ и да не узима са земље онога који владаше изабраним народом вером Давидовом, мудрошћу Соломоновом и ревношћу Илијином. Али не беше услишена молитва Св. Јована, јер мера безакоња народног преврши чашу стрпљења Онога Који држи у својој власти животе свих земнородних. Касније Св. Јован Кронштатски рече како га је Господ свагда услишавао, али за самодршца Александра није могао да измоли од Цара Небеског.

Чувши за болест свог будућег таста, из Немачке на Крим похита и благообразна Александра Фјодоровна, хотећи да га затекне у животу и удостоји се његовог очинског савета. Када стиже до постеље цареве, она смерно преклони колена пред њим, иштући молитве и благослове, и болесни самодржац устаде са одра свога па крсним знамењем знаменова и сина свога и будућу кћи своју, призивајући на њих милост Бога Аврамова, Исакова и Јаковљева, желећи им да се наслађују добрима јерусалимским у све дане живота свога и саветујући их да се украшавају врлинама на узаном путу царског служења.

А све се више ближио час упокојења Царевог. Трпећи смерно све болове, он се мољаше за царевића и препоручиваше га заступништву Пресвете Богомајке, Покровитељице Свете Русије. На два дана до скончања, он позва себи Николаја и рече: "Теби предстоји да са мојих плећа преузмеш тешки крст државне власти и да га носиш до гроба онако како га ношаху наши преци. Предајем ти царство које ми је Бог уручио. Примио сам га пре тридесет година од свог Оца који је крварио, смртно рањен. Твој деда је с висине престола свога спровео многе важне реформе усмерене ка добру руског народа. Као награду за то добио је од руских револуционара бомбу и смрт... Ја сам желео да подарим Русији спољни и унутрашњи мир, како би она могла слободно и спокојно да се развија, да се богати и укрепљује. Самодржавље је створило историјску посебност Русије. Падне ли самодржавље, не дај Боже, заједно с њим пашће и Русија. Пад исконске руске власти биће почетак бескрајног доба смутње и крвавих међусобица. Завештавам ти да волиш све оно што служи добру и части и достојанству Русије. Сачувај самодржавље, памтећи да си ти пред Престолом Свевишњега одговоран за судбу својих поданика. Знај - Русија нема пријатеља. Наше се огромности боје. Избегавај ратове. У унутрашњој политици пре свега буди покровитељ Цркве. Она није једном спасла Русију у годинама невоља. Укрепљуј породицу пошто је она основа сваке државе".

У Господу је починуо Александар III 7. октобра 1894, самодржац Русије. Угаси се велико светило, потамне сјај његов. Са свих страна се зачу плач и ридање много, јер се народ лишаваше крепкога и силног заштитника. Умро је добри баћушка - цар у рукама баћушке Јована Кронштатског, који се усрдно молио при исходу његове напаћене душе.

А највише ридаше за својим оцем царевић Николај, који пред великим војводом Александром исповеди сву немоћ своју и недостојност престолонаслеђивања, јер беше скроман и смеран, и лишив се овог наставника и учитеља младости своје, он плакаше као негда св. кнез Борис, вапијући: "Авај мени, светлости очију мојих, сјају и искро лица мога, уздо младости моје, наставниче моме неискуству! Авај мени, оче мој и године! Где још да нађем такву мудрост, како да се снађем без настављања разумом твојим! Авај мени, авај мени! Како ми зађе сунце, моје?", и остало. И не хтеде се одвојити од одра очева, све као надајући се да ће га жива видети. А када му оца сахранише, царевић по Богу рече: "Ево ја и деца коју си ми дао, Господе", припремајући се за подвиг царског служења. Велике и многе врлине његове и побожност, тако ретка међу европским владарима оног доба, красиле су га и чиниле старцем, ако не по годинама, а оно по разуму. Он је био редак пример смирености и скромности, држећи се речи Владикиних: "Благо ништима духом, јер је њихово Царство Небеско". О његовој кротости говораху сви који су га знали. Благог и умилног погледа и лика, они никада није подизао глас на потчињене, нити се на њих гневио, турдећи се да сунце не зађе у гневу Његовом. Трудољубив и частан, волео је да све своје дужности обавља сам, годинама избегавајући и да има секретара. Када је дошао час да се одене у царску порфиру, он је већ био одевен у Христа, Цара над царевима, Који заповеди слугама Својим: "Приђите к Мени сви уморни и обремењени, и ја ћу вас успокојити. Научите се од Мене, јер сам ја кротак и смирен срцем и наћи ћете покој душама вашим". Смиривши се под силну десницу Спасову, цар беше спре- ман на сваку жртву и подвиг за добро Отачаства свога; као такав, он се показа достојним наследником свога оца Александра III Миротворца, и достојан радовања ангелскога и ликовања мученичког и насладе благочестивих који, будући верни до смрти, наслеђују венац живота.

**Крунисање Цара Мученика**

Године 1896,14. маја, по древном чину требало је да се обави крунисање цара Николаја II Романова у Успенском саборном храму Московског Кремља. Са свих страна долазили су владари и представници краљевских кућ а. Крунисању је присуствовала једна краљица (Олга, из Грчке), три велика херцога, два владајућа кнеза, дванаест принчева - престолонаследника, шеснаест принчева и принцеза. Дошли су изасланици Цариградске, Антиохијске, Јерусалимске и Александријске Патријаршије, као и Ватикана и англиканаца. Иако је цар Николај на престо ступио 1894, није се сматрало да је његово царевање потпуно све до крунисања и миропомазања, којим се добијао благослов Божји и Цркве Његове. Обред је трајао око четири часа, а началствовао је митрополит петербуршки Паладије. Цар је произнео Символ вере, а затим је изговорио и молитву Господу: Господе Боже отаца и царе царујућих. Који си створио све Речју Твојом. и Премудрошћу Твојом устројио човека да управља светом боголико и праведно, Ти си ме изабрао за цара и судију народа Твога. Приклањам главу пред неистраживим Промислом Твојим о мени. Благодаран, клањам се величанству Твоме. А Ти, Владико и Господе мој, научи ме делању на које си ме послао, уразуми и упути у великом служењу овом. Да буде са мном сапрестолна Твоја Премудрост. Ниспошљи је са висине светих небеса Твојих, да бих разумео шта је угодно пред очима Твојим, и шта је право по заповестима Твојим. Да срце моје буде у рукама Твојим, како бих све чинио на славу народа који си ми поверио и на славу Твоју, тако да у Дан Суда Твога непостидно дам Теби одговор: милошћу и штедротом Јединороднога Сина Твога, са Пресветим и Благим и Животворним Твојим Духом, у векове. Амин".

Оваквом молитвом цар Николај је у себи укрепио мисао о узвишености предстојећег му служења, јер је власт над људима један од најтежих крстова које Господ може да стави на плећа човекова.

Након примања Миропомазања, цар се, први и једини пут, причестио Св. Тајнама у олтару. И царица је примила круну, коју јој је на главу ставио супруг. Царица се причестила, наравно, ван олтара.

После три дана, 18. маја 1896, збила се трагедија која је потресла Москву и нанела много бола Романовима, а, како су тврдили неки, наговестила трагедију династије. Тог дана је било планирано да почну народне свечаности на Ходинском пољу, где је окупљенима требало делити храну и пиће и поклоне за успомену на крунисање самодршца. Ходинско поље је служило као стрелиште за војне вежбе, и није било најбоље припремљено за такве масе народа. Још увече се скупило око пет стотина хиљада људи, који су чекали да сутрадан, у десет изјутра, почну свечаности. Но, у шест изјутра неко је пронео глас да се поклони деле, и руља је кренула, брзо попут ватре, ка месту тобожње поделе дарова. Изгажено је на смрт око 1400 људи! Упркос томе, због присуства страних представника. одржан је крунидбени бал, што су револуционарни идеолози искористили да Николаја назову "Крвавим", човеком који је играо на лешевима Цар и царица су сваког дана ишли у болнице. посећивали повређене, а породице погинулих и повређених добиле су по хиљаду рубаља помоћи. На државни рачун купљени су сандуци за покојнике, а за децу која су остала без родитеља подигнуто је посебно сиротиште. Шеф московске полицнје је смењен, али... Штампа левих је и даље наставила пропаганду против цара.

Овај догађај као да је наговестио да ће Николајево владање бити испуњено страдањима и несрећама, и да ће се страшно, у крви и пожару револуције, окончати.

**Прослављање моштију Св. Серафима Саровскога**

Благоверни овај Николај самодржац свим срцем љубљаше свеце Господње, у којима је диван Бог Израиљев, и стараше се да по свој земљи руској утврди достојно поштовање новопросијалих звезда њених, то јест подвижника који се Христу уподобише смирењем својим, чистотом и уздржањем, за шта их Владика небеса и земље обдари чудотворством и неисказаним даровима прозорљивости и духовног савета. Нарочито пак стараше се око прослављања светога старца, свештеноинока Серафима Саровског, тог новог Илије пророка, који огњеном ревношћу својом у добром подвигу беше заиста серафим у телу земаљскоме, бесплотан иако носећи плот, сав обузет созерцањем небеских обитељи. Овај блажени отац руски прорече, још док пребиваше на земљи, да ће доћи час у коме ће његове мошти бити прослављене за владе благочастивог самодршца рускога, за кога провиде и ово: "Биће, рече блажени Серафим, цар, који ће мене прославити, после чега ће настати велика смутња у Русији и много ће крви потећи због тога што ће устати против цара и његовог самодржавља, али Бог ће цара узвисити. И још рече: "Онога цара који мене прослави, ја ћу прославити". Он остави и писмо и рече да се преда у руке самодршцу који ће учествовати у обретењу моштију његових и слављу духовном тог дана; у овом писму би написана судба царске породице, онаква какву је Господ откри Св. Серафиму.

Године 1903. од рођења Спасовог зби се торжество над торжествима: пошто се сабраше безбројна као песак морски сведочанства о чудесима за живота и након уснућа блаженог, свештени Сабор Руске Цркве поднесе на увид цару Николају предлог за узвођење Св. Серафима у збор светаца који се Богом објавише у земљи православној. Чувши за добру и богоугодну жељу ову самодржац се обрадова веома у срцу, рекав: "Прославите га одмах".

И зби се велико и дивно обретење свечасних моштију овог преподобног у Саровској пустињи Тамбовске губерније. Са свих страна се у тај крај као реке побожности слише верна чеда Христова, хотећи да се улију у бездани океан Господњег човекољубља који неће исахнути до последњег дана. Сабра се тамо три стотине хиљада душа, велики збор народа Израиљевог, који клицаше: "Благословен који долази у име Господње" и "Слава Богу на висини, на земљи мир, међу људима добра воља!" А на овоме сабору благочашћа беше и нови Давид, хоћу рећи Николај, самодржац престола руског, са супругом својом и кћерима и часном својом матером Маријом Фјодоровном. 18. јула, на други дан празника прослављања, Господар и његова браћа велики кнежеви, са многим архипастирима понеше мошти Св. Серафима из Зосимо-Саватијевског храма у Успенску саборну цркву. И беше дивно погледати овог благообразног мужа, који, уподобљавајући се кроткоме Давиду, носаше ћивот с мошти- ма свечевим, као што овај негда носаше ковчег завета Господњег. И као што цар Израиљев играше пред ковчегом од радости духовне, тако и Николај узиграваше Духом Светим у срцу своме; и као што беше Давид огрнут оплећком ланеним, тако се и самодржац овај огрну смирењем и молитвом; и сав народ клицаше и трубљаше у трубе молитве прослављајући Онога Који прослави Св. Серафима. И ваистину беше ћивот моштима Серафимовим као неки нови Ковчег завета, јер у њему лежаше тело онога који сав свој живот посвети усрднохм вршењу заповести Божанског Еванђеља, којим смо Христу заветовани Крвљу Његовом; и беше тело преподобног као таблице Закона, јер огњени прст Господњи га очисти од скверни греховних и учини сасудом благодати; и као манна небеска јави се Серафим овај, јер нахрани поукама и чудесима многе гладне душе Новог Израиља, које лутаху по пустињи незнања и немоћи; и исцвета врлином блажени он као палица Аронова, чијом се крепошћ у утврди вера у многих. Зато се радоваше и појаше Богу у срцу своме Николај самодржац, усрдно се молећи Господу да га погледа заступништвом новојављеног угодника Свога.

Да кажемо неку реч и о благоверној Александри Фјодоровној, самодржавној супрузи Христу угодног цара. Гледајући, наиме, мужа свога како духовно игра пред ћивотом Св. Серафима, она беше сва у молитвеном трепету, веселећи се веома. И нимало се не показа као Михала, кћи Саулова, која се у срцу и на речима подругну свом супругу, цару Давиду, видећи га како с народом носи ковчег завета; насупрот овој несмисленој, царица с дужним усрђем чествоваше мошти Светога, уздајући се у Серафимовске молитве, јер се надаше да ће јој Господ његовим заступништвом, подарити мушко чедо, будућег наследника престола државе руске. И заиста: Онај Који је Михалу због ругања светињи негда казнио затворивши јој утробу, тако да она више не роди деце, Тај Исти благослови свету царицу Александру и даде јој да зачне и роди мушко дете, престолонаследника Алексеја.

СВЕТИ ЦАР И СВЕТИЊА ВЕРЕ

Године 1912,3. септембра, приликом обнове дрвеног храма Златоврхо-Васиљевског у Овручју (подигао га је још Св. равноапостолни кнез Влади- 1 мир), архиепископ волински (касније митрополит кијевско-галицијски) Антоније (Храповицки) обратио се присутном цару Николају II следећим речима: "У народном срцу ти, Господару, немаш конкурената - само их имаш на небесима. Православни народ твој никог на земљи тако не воли као свог цара. Али, он на небесима воли свете Божје угоднике, који су, у телу, живели на земљи животом блажених ангела. Каква је радост народа када он, својим очима, види да те две његове основне љубави нису супротстављене једна другој; кад он, крећући да се поклони угодницима Божјим види у својој близини Господара свога, који, напуштајући своје престонице и дворце, жури у забити своје огромне домовине да с поклони православној светињи. Таква радост народна није само сада. У тешке дане својих радних напора он се сећа да моћни самодржац, његов православни господар, хита да подели молитвени подвиг свог народа, да и он наслађује своју душу созерцањем Божанске светиње, да су и њему, као и сеоском човеку који носи свој крст, најмилији и најдражи свеци Божји, њихово заступништво и слава".

Заиста, цар Николај је живео за Свету Русију, и волео је свим својим бићем. Светиња је била узор и идеал свима, од простосрдачног путника поклоника до оног на престолу. Зато Николај није ни волео Петра Великог; Петар је, учвршћујући земаљску моћ Русије, Цркву бацио на колена, потчинивши је цивилном чиновнику, обер-прокурору Светог Синода, који је, каткад, био и инославан. Укинуо је установу патријарха московског и све Русије, и тиме нарушио свештено предање о симфонији Цркве и Царства. Цар Николај је зато покушавао да обнови начела допетровске Русије и свим својим бићем кренуо у подизање духа побожности у својој држави. То се нарочито видело у низу канонизација Божјих угодника.

За двадесет година царевања Николаја Другог, Руска Православна Црква прославила је више светих него у читавом XIX веку. Чим се крунисао, цар је потписао одлуку о канонизацији Теодосија Угљичког. Године 1897. успостављено је локално поштовање свештеномученика Исидора и 72 мученика из града Јурјева Ливонског, које су утопили Латини 1472, а почетком XX века у календар је уписан Преподобни Јов Почајевски.

Велика побожност царева и усрдно поштовање светих нарочито су се истакли приликом прослављања Светог Серафима Саровског, пророка љубави Божје и пренежног оца многонамучене руске земље. У те дане, цар и царица су доживели славу Божју и сву веру свог народа, о чему је дубок траг остао у њиховој души све до мученичке им кончине.

Године 1909,12. јуна, васпостављено је празновање Свете кнегиње Ане Кашинске, која је, како је писало у одлуци о томе, била "узор хришћанске супруге и мајке, одликујући се хришћанском љубављу према убогима и несрећнима, пројављујући искрену побожност, храбро подносећи сва искушења".

У древном Полоцку, 23. маја 1910, цар Николај је, скупа са грчком краљицом Олгом, свечано дочекао мошти Свете Ефросиније Полоцке, пренете из Кијева, ради утехе народа Белорусије. Том приликом цар се нашао са двадесетак хиљада богомолника.

Године 1911, 4. септембра, у присуству 150 000 поклоника и велике кнегиње Јелисавете Фјодоровне канонизован је Свети Јоасаф Белгородски. Цар је одлуку о канонизацији потписао и пропратио следећим речима: "Благодатним заступништвом Светитеља Јоасафа да се у Држави Руској укрепи оданост праотачком Православљу на добро свега руског народа. Предлог Св. Синода примам са искреним ганућем и потпуним саосећањем".

Године 1911. васпостављено је чествовање преподобног Ефросина Синејезерског, а 17. фебруара 1913. свечано је прослављен Свети Гермоген, патријарх московски, који је 1613. благословио Мињина и Пожарског да дигну устанак против пољских окупатора.

Свети Питирим Тамбовски прослављен је 28. јула 1914. године, а за време рата, 10. јуна 1916, Свети Јован Тоболски.

Огромну љубав гајио је цар Николај и према Светом Јовану Кронштатском, који је био с царевим оцем Александром III кад је овај одлазио у вечност, и који је учествовао у чину венчања Николаја и Александре 14. новембра 1894, као и саслуживао приликом њиховог крунисања 14. маја 1896. године, Када је Свети Јован Кронштатски променио светом, 12. јануара 1909. године, цар Николај Романов је потписао следећи акт: "Неисповедивом Божјем Промислу било је угодно да се угаси велики светилник Цркве Христове и молитвеник Земље Руске, свенародно поштовани пастир и праведник отац Јован Кронштатски. Делећи свим срцем тугу народну велику због кончине љубвеобилног пастира и добротвора, Ми се с нарочитим осећањем подсећамо тужних дана предсмртног боловања у Богу почившег Родитеља Нашег, императора Александра III, када је цар гасећи се, пожелео молитве вољеног народног молитвеника за Цара и Отаџбину. Сада скупа са Нашим народом, изгубив вољеног молитвеника Нашег, Ми смо проникнути жељом да достојно изразимо ову заједничку тугу Нашу и народну, сваке године [молитвено] обележавајући дан кончине оца Јована, а ове године то учинив на четрдесети дан од догађаја који оплакујемо. Будући и по сопственом духовном опредељењу Нашем и складу са Основним Законима првим чуваром у Отаџбини Нашој интереса и потреба Цркве Христове, Ми са свим њеним синовима који су јој верни и воле је очекујемо да ће Свети Синод, ставши на чело овог подухвата, донети светлост утехе тузи народној и заувек остварити живи источник надахнућа за будуће служитеље и предстојатеље Олтара Христовог, а зарад светих подвига пастир-ског делања".

Од тада се сваке године дан упокојења Светог Јована Кронштатског обележавао парастосима и сећањем.

Цар је бескрајно поштовао улогу Цркве у животу Русије и њеној историји. Поводом стогодишњице побе-де над Наполеоном, објавио је акт у коме је писало: "Пре сто година, када је првопрестони град, а с њим и сва Света Русија, преживљавала најезду двадесет народа, православно свештенство, подносећи са свим народом својим лишавања и невоље, стекло је велику заслугу пред Отаџбином. Будећи у срцу народа и храбре војске веру у Бога, потпуну преданост свом Цару и љубав према Цркви и Родини, које је непријатељ понизио и поругао, свештенство је, усред ужаса смрти, пожара и разарања, подржа- вало храбру борбу за Свету Русију, крепећи надом на брзо заступништво и помоћ Божју. У вечном сећању остаће речи које је надахнуто изговорио Преосвештени Августин сусревши у Москви цара Александра Благосло- веног, блажен му помен: "С нама је Бог! Разумејте, народи и покорите се, јер је с нама Бог! Господ сила с тобом је, царе!"

За време царевања Николаја II храмови ницаху као никада до тада. Од 1894. до 1912, подигнуто је 211 нових мушких и женских манастира, и 7546 нових храмова, не рачунајући капеле. У европским градовима цар је помогао подизање 17 руских храмова. Настављајући дело свог оца. Александра III, који је увео плате сиромашном сеоском свештенству, цар Николај II је 1902. донео одлуку о пензијама, уверен, како је сам рекао, да ће свештенство још усрдније испуњавати своје обавезе.

Старао се и о црквено-пархојским школама, којих је 1913. у Русији било преко 37 хиљада, и у којима је учило око два милиона деце. У томе му је много помогао угледни делатник државе руске, обер-прокурор Св. Синода, Константин Петрович Побједоносцев.

Веома се старао овај побожни владар и око помоћи обнови руског иконописа. Још 1901. донео је одлуку о стварању Комитета за бригу о руском иконопису, а 1913. отворена је у Москви велика изложба древне руске иконе, која је одушевила Русију, враћајући је њеном византијском наслеђу.

Цар је одлично познавао типик богослужења и подржавао развој црквеног појања. У његово време престао је прогон старовераца, и оживело је занимање за старо руско појање, записано неумама, које су староверци чували.

Николај II је слао своје дарове храмовима широм света Грчка гарска, Србија, Црна Гора, Румунија, Египат, Турска, Сирија, Либија, Палестина - свуда су његови дарови стизали. Цар је био заштитник праве Христове вере широм света, и зато није нимало случајно што је Енгелс писао: "Ниједна револуција, ни у Европи, ни у свету, не може коначно да успе и победи док год постоји садашња руска држава".

Године 1905, када је у току био рат против Јапана, цар Николај II Романов је био спреман да се повуче с трона, замонаши и прими престо обновљене патријаршијске службе, по угледу на свог претка, патријарха Филарета (Романова). Цар, благодаран Богу што је добио наследника, заступништвом Светог Серафима Саровскога, хтео је да престо препусти n брату Михаилу и супрузи, као регентима, а да он постане монах и први патријарх обновљене Патријаршије. Епископи су били запањени предлогом, и ништа нису одговорили, на шта се цар повукао, и никад више није помињао ту могућност, не желећи да се намеће (о овоме је писао Сергије Нилус, у својој књизи "На обали Божје реке".)

Но, и касније га та мисао није напуштала. Желео је да сазове велики Сабор Руске Цркве, и да обнови Патријаршију, и основао је Предсаборски савет.

Избио је Први светски рат, и Руска Царевина је пала. Сабор ће ипак ник.

ЦАР НИКОЛАЈ И МОСКОВСКА РУСИЈА

Најпоштованији цар династије Романова био је, у јавности, Петар Велики, који је од Русије створио моћну империју. Али, Николај II га није волео због западњаштва. А. А. Мосолову, начелнику Канцеларије министарства царског двора, једном је рекао: "Наравно, ја признајем много заслуга мом славном претку, али сам свестан да бих био неискрен ако бих делио Ваше усхићење њиме. То је предак кога волим мање од других јер се одушевљавао западном културом и газио све чисто руске обичаје. Можда је у том прелазном периоду тако нешто и било неопходно, али је мени несимпатично". Због тога је свом сину дао име Алексеј, јер му је најдражи предак био Петров отац, цар Алексеј Михајлович, кога су звали "Најтиши" и који је био искрено побожан. У дворском церомонијалу обнављају се многи стари, пре свега, религиозни елементи, а цар се, на дворским баловима, често појављује у одећи племића Московске Русије. У црквеној архитектури приметан је повратак стилу допетровског доба. Мосолову је цар говорио и следеће: "Руски језик је тако богат да допушта да се сви изрази страног порекла замене руским речима. Ни једна реч несловенског порекла не би требало да квари наш језик... Подвлачим црвеном оловком све стране речима у документима. Само Министарство спољних послова уопште не прима утицаје и остаје непоправљиво". Цар се одевао веома скромно, као и његов отац. Код куће је носио старе, окрпљене, али удобне ствари; у пријемном кабинету свилену руску рубашку; за време рата је облачио грубу војничку кошуљу и најобичнији шињел. Храна му је била скромна, и јео је углавном класична руска јела.

Велики родољуб, чврсто је веровао да су три стуба Русије, православље, самодржавље и народност. За добро своје отаџбине био је спреман да поднесе сваку могућу жртву. И у том смислу на њега је утисак остављала Московска Русија, у којој се све окретало око вере у вечни живот, а цела земља је била доживљавана као велики манастир, у коме свако врши своје послушање.

Цар Алексеј, узор Николаја II, био је велики добротвор. Он је тајно ишао у тамнице и убожнице, раздајући милостињу. Давао је и просјацима на улицама. Прва два дана Великог поста, цар Алексеј није јео и није пио воду, а у среду је узимао мало компота. Строго је постио и Страсну седмицу. Правио је на стотине метанија.

ШТА СЕ ЗАИСТА ДЕШАВАЛО С ЦАРСКОМ РУСИЈОМ?

За двадесет година владавине цара Николаја II Романова, становни штво Русије увећало се са 125 на 175 милиона људи. Године 1897. национални доходак био је 1410 милиона златних рубаља, а 1913. је био 3417 милиона златних рубаља. Златне резерве су порасле са 687 на 2300 милиона. Род пшенице је 1890. године износио 32 милиона тона, а 1913. године 64 милиона. Производња бакра је порасла за 375 посто. Од 1914. до 1916. године изграђено је 2130 километара пруге. Чак је и Лењин морао да призна да је Русија с краја XIX и почетка XX века имала најбржу стопу индустријског развоја у свету.

Још за време царице Екатарине II уведен је, први у свету, закон који је забрањивао ноћни рад жена и деце. Године 1912. уведено је обавезно социјално осигурање за раднике. Председник САД Тафт том приликом је изјавио: "Ваш император је увео радничке законе савршеније од оних којима се у садашње време диче демократске државе".

Стање у образовању такође се побољшавало. Године 1908. уведен је закон о обавезном основном школовању којим је предвиђено да се неписменост уклони до 1928. године. До 1913. било је 130 000 школа, а буџет за школство је наредне године, десетоструко увећан, износио 400 милиона рубаља.

Према подацима совјетске статистике, објављеним 1920. године, 86% младих од 16 до 20. године знало је да чита и пише. Све је то припремила царска Русија. У књизи Американца Мориса Фридберга "Руска класика у совјетском омоту" пише да је 1913. Русија по издаваштву друга у свету, са 34000 наслова у 109 милиона примерака годишње.

Године 1916, у рукама сељака налазило се 88,1 милион хектара земље. у рукама племства 26,6 милиона хектара, а Црква је била власник 250 000 хектара.

Аграрном реформом коју је 1906. спровео Столипин, сваки сељак je могао да изађе из сеоске општине и да добије земљу у лично власништво. Цар Александар III основао је Аграрну банку која је сељацима омогућавала да откупљују земљу од племића, дајући им зајмове на 50 година, уз камату од 2%. До Првог светског рата, Сибир је населило 4,5 милиона сељака. Земља у Сибиру била је јефтина. Цене превоза сељачких породица до Сибира биле су субвенционисане: породица са 640 кила терета бивала је вожена по цени од 24 рубље уместо званичне, око 230 рубаља. Сељаци су превожени у топлим и чистим вагонима; Стаљин је "кулаке" у логоре слао у леденим вагонима, као стоку.

Од почетка владавине цара Николаја до 1910. било је подигнуто 345 болница.

Едмон Тери, уредник француског часописа "L'Fconomiste Furope је у књизи "Економски преображај у Русији“ написао да, ако економск и развој европских народа буде до 1912, Русија ће бити најјача држава Европе. У то време. Пол Валери је писао: "Три су чуда светске историје: античка Грчка, италијанска ренесанса и Руска Империја".

Какав је био однос према политичким кажњеницима? Лењин, у сибирском прогонству, има кућу, полицији се јавља једном седмично, носи лично наоружање, добија пошту и штампу. Лењин, Стаљин, Троцки, који су робијали у доба царске Русије, преживели су тамницу и извели револуцију. Лењин, Стаљин, Троцки и слични њима побили су на милионе невиних. И Запад је царску Русију звао "мрачном" и "реакционарном", а Совјетију хвалио због прогреса.

СТОЛИПИН - ХЕРОЈСКА СМРТ ЗА ЦАРСКУ РУСИЈУ

*Држава је обавезна - када је у опасности - доноси врло строгe и искљуниве законе како би се санувала од распада. To је стање нужне одбране. Постоје судбински тренуци у животу државном када је државна надлежност изнад правне и када треба бирати између целовитости теорија и целовитости Отаџбине*.

Јесен 1911. године завила је Русију у црно. Извесни Богров, један од многобројних револуционарних терориста, пуцао је у председника Савета министара Петра Аркадијевича Столипина и убио га. Велика православна Царевина остала је тако без онога који ју је могао препородити и зауставити све силније процесе растакања који су већ дубоко начели темеље преостатака Трећег Рима. Са Столипином се завршава епоха руске наде у могући препород Царевине и почиње апокалиптични сумрак из кога у октобру 1917. израњају искежене њушке бољшевичких превратника.

Столипин је у политику крочио у тешка времена. Многобројни социјални немири који су кулминирали револуцијом 1905. године били су свакодневица како велеградске, тако и сеоске руске стварности. Сељаштво, ослобођено кметства манифестом цара Александра II од 1861. године, живело је у тешком сирома- штву. Корумпирана државна бирократија била је глува за захтеве који су се пред њу постављали; православна вера стуб и свод народне снаге одбачена је од руских интелектуалаца окренутих Западу у име "прогреса" и "хуманизма", тако да је интелигенција посматрала село само као погонско гориво будуће револуције која ће оборити цара и завести парламентарну демократију; сељаци су, дакле, били препуштени самима себи, разорном утицају алкохола и криминала свих врста. Иако слободни од кметских обавеза, они нису имали земљу коју би обрађивали. И даље су живели у сеоским општинама, које су све више постајале кочница развоју пољопривреде. Па ипак, ниједна од политичких струја у Русији тог времена не залаже се за аграрну реформу којом би се тај проблем решио на најбољи могући начин - стварањем јаких православних руских домаћинстава. Левица је сеоску општину - тај древни словенски облик заједничког живљења и својине - посматрала као прву фазу у процесу остварења со- цијализма; десница, пак, заступајући интересе крупних земљопоседника, није желела да се суочи с независним сељаком и његовим проблемима. У лавиринту оваквих противречја често је долазило до побуна, које су понекад крваво завршавале.

Столипин се са оваквим побунама суочио као губернатор гродњенски, а затим и саратовски. Кад год би дошло до побуне, он је сам ишао да преговара с народом, спречавајући тиме могућу интервенцију војске. С колико је вештине умео Столипин да се снађе у таквим сложеним околностима, показује и следећи случај. Након једне од буна, после вишечасовног убеђивања окупљених, Столипин успева да стиша њихов гнев и моли их да се мирно разиђу. Међутим, један од најгрлатијих народних трибуна, никако није пристајао на компромисе. Позивао је на наставак побуне. Тада је Столипин са себе скинуо ознаке губернаторског достојанства - шапку и плашт, предајући их у руке свом опоненту. Сељак се збунио и увидевши сву апсурдност свог "лидерства" одустао од даљег подбуњивања народа.

Након страшне револуције 1905. цар Николај II изволео је да се у Руску Царевину уведе парламент - Државна Дума. Прва дума, Дума 1905, била је рушилачка, и названа је "Дума народног гнева"; због њене деструктивне делатности, морала је брзо бити распуштена. Због његове изузетне талентованости и енергичности, у тим револуционарним данима, Столипин је позван у Петербург, где бива постављен за министра унутрашњих послова, а недуго затим и за председника Министарског савета. Увидевши да после проливене крви у Русији више нема повратка на старо и да никакве државне полумере не могу помоћи угроженом националном организму да се опорави, Столипин од самог почетка своје делатности истиче три државна циља: 1. створити од сељака сопственика и домаћина; 2. сачувати Думу као облик народног представништва (као ватрени монархист, говорио је: "Цару је било угодно да Русији подари представнички начин управљања, и ми га морамо сачувати"); 3. угушити дивље процесе револуција који су земљу већ једном довели на ивицу понора. Једном речју. прошлост моћне империје мора се стваралачки преобразити, али се са њом не сме раскинути.

Од самог почетка велики реформатор суочава се са отпором и левице и деснице. Левици смета то што од сељака хоће да учини "капиталисте" и да заустави "пут у социјализам"; кадети и либерали тврде да ће аграрна реформа довести до друштвене беде невиђених размера; парламентаристи сматрају да он својим радом узима прерогативе који припадају Думи; десница вели да Столипин својим одлукама директно угрожава Цара и самодржавље; терористи свих боја прате га у стопу, пуцају на њега и бацају бомбе.

Али овај, "песник државничког рада и државничког pathosa" како га је назвао В. Иванов. наставља са својом одлучном делатношћу, упркос сталним отпорима Думе. (Дума је, иначе у то време, била пуна превратника. Други њен сазив распуштен је, рецимо и то. јер је било утврђено да социјалдемократски делегати припремају оружану побуну у Петербургу; 1917. ово тело игра главну улогу у свргавању цара Николаја II и предавању власти западном плаћенику Керенском). Да би спречио политикантске манипулације у Скупштини, Столипин ју је привремено распустио и донео је Закон о спрарној реформи. Закон је почео одмах да се спроводи - од 1906. до 1910. године сељацима је подељено преко 3.200.000 десетина земље и формирано око 320.000 домаћинстава. Тих година страни аналитичари тврде да ће, ако се тај темпо привредног препорода Русије настави, Царевина бити најмоћнија држава на свету за свега десетак година. Чињенице то и показују: пред I светски рат, године 1914, руско село производи 5960 милиона тона жита; гаји се 52 милиона грла стоке и 35 милиона грла коња.

Па ипак, Дума не престаје да се буни - десница из своје рачунџијске кратковидости, а левица јер јој се "револуционарно жури": и леви и десни нападају сваки Столипинов потез. Они ангажују најбоље правнике да би ови "доказали" незаконитост његових поступака. Сваки председников иступ у Скупштини праћен је бурним полемикама. Наравно. Столипин се лавовски бори за своју визију. и отворено саопштава, народним представницима: "Слушајући те речи, које зову само на грабљење власти и анархију, те речи претње свима и свакоме, рећи ћу само једно: нећете нас уплашити!" Левици је одбрусио: "Вас не занимају национални интереси. Вама су потребни велики потреси, а нама ВЕЛИКА РУСИЈА.

После 1905, тероризам у Русији узима невиђеног маха. Пуца се и пљачка на све стране (у то време Стаљин, по Лењиновој директиви, напада возове и убија државне службенике на Кавказу; то се звало "експропријација" и "обезбеђивање новца" за партијску благајну бољшевика). Декадентна интелектуална јавност, обескорењена и уморна од живота. углавном је на страни терориста. Адвокати се утркују да бране оптужене на политичким процесима, јер то доноси и славу и велике хонораре. Столипин енергично настоји да спречи безакоње. Запад, коме се васкрсавање донедавно уморне православне империје нимало не допада. оптужује Русију за "источњачки деспотизам". Године 1909. француски новинар Гастон Дрио разговара са Столипином о овом проблему. Да би разбио илузије западних "пријатеља". председник износи податке који сведоче о томе зашто је нужан ригорозни казнени поступак према терористима (од 1906. до 1908. анархисти и комунисти извршили 26268 атентата, убили 6091 човека, ранили 6000, а укупно је опљачкано пет милиона рубаља). "Зар пpи свему томе тражите од нас парламентаризам на европски начин?", пита Столипин своје критичаре. "Hаш пут није ни пут реакције, ни пут револуције, него постепено кретање напред у области економије, уз очување законитости и поретка, без кога је плодотворна делатност незамислива. Планирамо проширење железничке мреже, изградњу кредитних установа, повећање степена хигијене у народу, постављање трамваја по Традовима и локалних пруга у провинцији". Дрио је забележио овај домаћински одговор, али Запад је и даље одбијао да разуме Столипинове аргументе, а руски политичари нису хтели да приме "пророка са своје постојбине".

Хитац из 1911, након многобројних неуспелих атентата, најзад је прекинуо један велики живот. Столипин, човек који је, верујући у Бога и држећи се предачких завета монархије желео да Русији подари нову снагу за њен духовно-политички преображај, пао је као жртва нововековног нихилизма оличеног у утопистичком пројекту тоталитарног комунистичког "раја на земљи". Његов гроб који је, од 1960. до 1990. године лежао испод асфалта неке од совјетских "улица које воде у срећну будућност", недавно је обновљен, захваљујући ангажовању кијево-печерског подвижника оца Дамјана и групе кијевских новинара и рестауратора. Једноставан, црни крст, име и године земаљског живота. О оном небеском зна само Господ Чији је Столипин слуга и заточник био све до своје херојске смрти.

ЦАР МУЧЕНИК И СРБИ

Срби и Руси су Богом везани од самих почетака своје крштене историје. Св. Сава је отишао у манастир под утицајем руских светогорских монаха. Немања је даривао руске манастире на Атосу; Душан Силни је био ктитор манастира Светог Пантелејмона; Св. краљ Драгутин помаже манастирима у Русији; манастиру Русику Св. кнез Лазар поклања цркву и села у Хвосну (Метохија). Најстарији запис (дванаест дана после битке) о Косову 1389. дао је руски поклоник ђакон Игнатије.

Године 1395, кнегиња Милица са својим војводама дарује атонском Св. Пантелејмону многе поседе. Григорије Цамблак, касније митрополит кијевски. био је дечански игуман, и много учинио за руску духовну књижевност. Пахомије Логотет, Србин из светогорског србског манастира Светог Павла, отишао је у Русију, и у Тројице-Сергејевој Лаври и Новгороду развио велику преписивачку и списатељску делатност. На- писао је, између осталог, житија Светих Варлаама Хутинског, Кирила Бјелојезерског, Јевтимија Новгородског, итд. Србски писац Лав Аникита Филолог у Русији и Србији је написао "Похвално слово Михаилу Черњиговском и бојарину Федору", као и похвале соловецким монасима Зосими и Саватију. И руска књижевност утицала је на србску: "Повест од постања света и о царству свих родова", која је дошла међу Србе као прерада руског "Хронографа". и говори о историји три царства: србског, бугарског и руског.

Постојале су и родбинске везе. Деспот Јован Бранковић био је ожењен византијском принцезом Јеленом Палеолог, чија је млађа сестра Зоја била удата за руског господара Ивана III.

Ана. ћерка Стефана Јакшића, удала се за литванско-руског кнеза Василија Глинског, а њена кћи Јелена удала се за Василија II, и с њим у браку добила Ивана IV Васиљевнча (Грозног). Иван Грозни је веома помагао србске манастире, нарочито Хиландар, и у Русији неговао култ Св. Саве и Симеона. Прва жена његова, Анастасија, извезла је дивну завесу за Царске Двери у Хиландару.

Србска Црква је молила помоћ од руских владара стално. Владика београдски Теофан 1509. обраћао се великом кнезу Василију III с молбом да помогне обнову порушених србских храмова. Већ поменути Иван Грозни дозволио је подизање хиландарског подворја у Москви. У XVI и XVII веку велику помоћ је добијала немањићка задужбина Папраћа у Босни, а даривана је и Милешева.

Пећки патријарх Пајсије држао је одличне везе са Русијом. Студенички монаси су долазили неколико пута у XVII и XVIII веку: Милешевци. монаси из Пакре и Пиве, Крушедолци, Беочинци, Хоповци, иноци из Бешенова и Троноше. После Рјуриковича, помагала је и династија Романових. Цар Алексеј, отац Петра Великог, плакао је и говорио да ће га Бог питати што не помаже ослобођење православних на Балкану. Пећки патријарх Гаврило био је у Русији, сабирајући помоћ за Цркву, 1655-1656, да би, по повратку, као "издајник", био умучен од Турака. И србски монаси постајали су владике у Русији - пећки јерођакон Дионисије постао је митрополит казански, а митрополит вршачки Теодосије био је чак месточувар патријаршијског престола, па је у Москви и умро 1671.

Монаси из Лепавине, манастира на удару паписта, примали су велику помоћ из Русије, јер су били угрожени више но други. Они су често ишли у Трећи Рим, све док 1769. Угарска дворска канцеларија није србским монасима забранила одласке у Русију. И монаси манастира Гомирја, Комогавине и Пакре добијали су обилату помоћ кад год су је тражили.

Браћа Бранковићи, Св. Сава Ердељски и Ђорђе, писац "Славеносербске хронике", молили су цара Алексеја да удари на Турке. У мају 1687, скопски митрополит Јевтимије на руском двору је причао неиздрживој патњи Срба под Агаренима. Патријар Арсеније III Чарнојевић, писао је Петру Великом и брату му Ивану, скупа с влашким војводом Шербаном Кантакузеном и цариградским патријархом Дионисијем, преко светогорског монаха Исаије Србина: "Милостиви будите слугама вашим, који вас моле у невољи, потрудите се достојно доћи што пре роду нашем у помоћ, помозите нам да се спасемо и обновимо". Монах Исаија је усмено обавестио цареве о папистичком насиљу над православнима у србским земљама које Хабзбурзи отму од Турака. Тврдио је да cv они гори од турских зулумћара, који врше насиље над телом, док "папиштанци" хоће душе. Патријарх Арсеније III позивао је Русе на Дунав, где ће им се придружити Срби, Бугари и Молдавци, па ће заједно узети Цариград. Цареви су помоћ обећали, али Русија није била довољно јака за борбу против Аустрије и Турске скупа. Чим се Исаија вратио из Русије, аустријски двор га је ухапсио, и тек на заузимање руског цара Петра пуштен је из затвора. Руско заузимање за ухапшеног грофа Ћорђа Бранковића није успело: он је умро у тамници.

Атанасије Даскал Србин писао је Софији. сестри Петра Великог, о рату Аустријанаца и Турака, којим приликом су опустошене србске земље. Патријарх Арсеније Чарнојевић жалио се руском посланику у Бечу на "римски" терор гори од турског, па је 1699. у Русију, с молбом за помоћ, стигао београдски митрополит Стефан (Метохијац), говорећи о турским и римокатоличким насртајима на Србе. А кад је Петар Велики 1698. посетио Беч, патријарх Арсеније га је молио да потврди привилегије које је Леополд I Хабзбуршки дао Србима. Кад су 1705. мађарски устаници под Ракоцијем клали србску нејач, патријарх Арсеније је преклињао Петра Великог да Србе узме под своје старање и да их поведе као Мојсије Израиљ.

Србски племићи, који су постали и руски. Михаило Милорадовић. Сава Владиславић и Матија Змајевић, залагали cу се за свој народ на двору Романових. Србски официри, на челу с Јованом Текелијом из Арада и Сегедина су послали свог изасланика Богдана Поповића. молећи руског цара за помоћ у рату против Турака, и називајући га својим право славним Царем.

Цар Петар Велики је заиста и кренуо у рат против Турака, позивајући хришћане Балкана у рат "за веру и отачаство, за част и славу вашу, за слободу вашу и наследника ваших". Руска војска кренула је преко Бесарабије на Балкан, али је доживела велики пораз на реци Пруту 1711. Црногорски митрополит Данило се, са својом војском, одазвао руском позиву и ударио на Никшић, Спуж и Гацко. Но, после руског пораза, Ахмед-паша и Нуман-паша су се крваво осветили Црногорцима, а владика Данило је морао да бежи у Москву, одакле се вратио 1716. са 2700 дуката и 13400 рубаља руске помоћи, као и обећањима за редовну помоћ цетињском манастиру.

На молбу србског митрополита Мојсија, Св. Синод Руске Цркве шаље Србима учитеља Максима Суворова, који доноси књиге и оснива србску школу у Сремским Карловцима. Године 1733 стиже Емануел Козачински, а 1737. Симон Тодорски и Синесије Залуцки. Од 1721. до 1768. на Кијевској духовној академији школовано је 28 Срба.

Срби се селе у Русију. Године 1724. стиже их око хиљаду. Бива формиран Србски хусарски пук.

Године 1752. србски официр Јован Хорват, с пресељеницима, на десној обали Дњепра оснива насеље Нова Сербија, а официри Шевић и Прерадовић, на левој обали Дона. 1753. оснивају Славјаносербију. У Русију се током 18. века доселило око десет хиљада људи. Црногорске владике Сава и Василије су ишле у Русију по помоћ (Василије три пута.) Далматински владика Симеон Кончаревић стигао је у Русију 1761, и осам година касније ту се и упокојио. Он је дошао под притиском папских слугу.

Царица Катарина II водила је успешан рат против Турака и руском посланству у Цариграду дато је право да код султана заступа православне хришћане Балкана. Од 1768. надаље династија Романова делатно је учествовала у ослобађању Срба.

Године 1790, преко 15000 Срба учествовало је у аустријском рату против Турака (Кочина крајина). Један од добровољаца био је и Карађорђе Петровић. Јављале су се и идеје о ослабађању Србства под вођством Руса (архимандрит манастира Пиве, Арсеније Гаговић, 1803. говорио је о србском царству под влашћу руског принца.) Митрополит Стефан Стратимировић руском цару Александру I упутио је мемоар о стварању "Славено-сербског царства", тврдећи да "нема народа под небом који би толико волео/... / Русе и руске владаре као Срби".

Вође Првог србског устанка одмах су се обратиле Русији за помоћ: већ 1. септембра 1804. у Русију је кренула делегација коју је водио прота Матеја Ненадовић. Године 1807. руски генерал Михељсон шаље Карађорђу 12000 дуката помоћи и каже да Турска ратује против Русије због руске помоћи православнима Балкана: пише и то да је "нација српска достојна да буде нацијом за коју је срамота плаћати данак султану". Године 1807. у Србију стиже руски изасланик Родофиникин, с тим да помогне учвршћивању србске власти на ослобођеној територији. Србска и руска војска бориле су се заједно 1809. и 1810. Генерал Исајев се борио око Кладон у јуну 1810. гроф Каменски, командант руске дунавске војске послао је 4500 војника под командом грофа Цуката у Србију. Заједничка србско-руска војска освојиле су Кладово и Црну Реку, а гроф Орурк и Хајдук-Вељко поразили су Турке на Варварину 1810. године (учествовало је триста козака и хиљаду и по руских војника.) У бојевима на Лозници и Тичару 1810. Срби су имали руску помоћ.

Тада је Наполеон (чији су инструктори обучавали Турке против Срба, и који је мрзео Карађорђа) ударио на Русију. Шесто хиљада војника кренуло је ка Москви. Због свега тога. руски цар Александар I морао је да потпише мир са Турцима; али, ту се гарантовала амнестија Србима и право на унутрашњу самоуправу. Неповољан је био повратак Турака у градове. Руски посланик Ивелић је v манастиру Враћевшници молио Србе да не губе поверење у руског цара, на шта су Срби упутили изјаве вечите верности и привржености једноверној и једноплеменој Русији. Александар I писао је Карађорђу: "Љубазни брате Георгиј Петровић. Веома жалим што је Русија сада принуђена да остави Србију... Дај Боже да се Русија спасе и остане цела - она Србију неће напустити".

Због својих невоља, Русија није помогла Србији 1813. године. После опоравка, Русија се вратила на Балкан, помажући Грцима 1821, а 1829, миром у Једрену, нагонећи Турке на нове уступке према Србима. Султанов хатишериф 1830. године Русију је признао као заштитника србске аутономије. После Кримског рата, када је Европа стала на страну Турске. Русија је изгубила право заштите Срба на Балкану.

Наравно, не треба заборавити ни Црну Гору. Свети Петар Цетињски се у Боки борио против Наполеонових трупа управо као руски савезник, а на самрти је завештајно проклео сваког ко би одступио од православне Русије. И Његош се ослањао на Русију, као и краљ Никола, чије су две кћери. Милица и Стана, биле удате на двору Романових.

Србија је 1876. ушла у рат за коначно ослобођење. На србској страни нашао се генерал Черњајев са 4500 руских добровољаца, задојен идејом православног словенофилства. После рата Русије и Турске 1877-1878. када су Срби освојили Ниш и Пирот и ослободили Јужну Србију. дошло је до Берлинског конгреса 1878, када је Србија призната за независну државу. Срби су били разочарани руским фаворизовањем Бугара. као и окупацијом Босне и Херцеговине од стране Хабзбурга. па се Милан Обреновић окренуо Бечу у.место Москви.

Међутим, везе Русије и Србије нису престајале. Русија је Србији давала повољне кредите. Трговина између Србије и Русије имала је позитиван биланс: више смо извозили него увознлн. Осамдесетих година 19. века на власт у Србији дошли су русофилски оријентисани радикали Цар Александар III поклонио је Србији 75000 пушака и скоро два милиона метака, а после тога млади Александар Обреновић посетио је руског монарха (1891. године). Србија је добила конзулат у Одеси. Иако је било извесних колебања, руско-србски односи су и даље били у успону. Преко свог изасланика Мансурова, кум на венчању краља Александра Обреновића и Драге Машин био је цар Николај II Романов. Србски официри кренули су да се усавршавају у руске војне школе. Русија је будно пратила турски зулум против Срба на Косову, и помагала, још од доба конзула Јастребова, који је одбранио Призренску богословију.

После Мајског преврата 1903, Русија је наставила да помаже Србију и краља Петра. Када је Фрања Јозеф 5. октобра 1908. анектирао Босну и Херцеговину, Русија је била одлучно против, позивајући се на исход Берлинског конгреса и чињеницу да анексија Босне ремети равнотежу снага у Европи. Године 1909, престолонаследник Тјорђе Карађорђевић и Никола Пашић посетили су цара Николаја II, који је обећао помоћ Русије у свему. За цара Николаја, Пашић је писао: "То је најприроднији човек на свету. као и наш краљ Петар... Он је са мном одмах био интиман као стари пријатељ... а кад сам излазио из двора, чинило ми се као да излазим из куће мог Аце (Станојевића) /.../ Није ништа обећао, али саосећа за наше невоље. Каже: да морамо да чекамо осам до десет година, и да све трпимо, а видео сам да му је било криво што је то морао да каже, па је пожурио да нас утеши и да каже: "Ми вас нећемо никада оставити." Русија је радила на савезу Бугарске и Србије који је довео до успеха у I балканском рату 1912. године, као и на помирењу балканских држава 1913. године.

У фебруару 1914, на крштење сина кнегиње Јелене, кћерке краља Петра I и великог кнеза Јована Константиновича, стигли су престолонаследник Александар и Никола Пашић. Пашић је, у аудијенцији код цара Николаја, молио даљу помоћ Русије. Том приликом, Пашић је изразио жељу да се Александар Карађорђевић ожени царевом ћерком Олгом: "Ако нам буде суђено да имадемо ћерку рускога цара за краљицу. она ће уживати симпатије свега српског народа, и може, ако Бог да и прилике буду допустиле, бити царица српско-хрватског, југословенског народа" На растанку, цар Николај је рекао: "За Србију све ћемо урадити, поздравите краља и реците - за Србију све ћемо урадити". Русија није могла да Србију наоружа у оном обиму у коме је Србија то желела, јер је и сама Русија била слабо опремљена за рат.

Године 1914, 28. јуна, престолонаследник Франц Фердинанд убијен је у Сарајевском атентату. Аустро-Угарска је упутила ултиматум Србији, постављајући понижавајуће захтеве. Србија није желела рат, јер за њега није била спремна; Русија такође. Извесне снаге су цару Николају поручивале да ће у Русији избити револуција ако се зарати са Хабзбурзима и Хоенцолериима. Распућин је такође саветовао да се у рат не иде... Русија је осуђивала атентат, али и прогоне Срба у Босни и Херцеговини. Велика царевина била је против германске антисрбске пропаганде.

Русија свим силама хоће мир. Нуди Аустро-Угарској арбитражни суд у Хагу, а затим и непосредне аустро-руске преговоре. Оба предлога су одбијена. Затим су нудили арбитражу четири неутралне силе (Енглеска, Немачка, Француска, Италија). И тај предлог је одбијен. Већ 25. јула 1914. Влада Русије саопштава да неће остати равнодушна према судбини Србије, а министар спољњих послова Сазонов је рекао да Русија вековима штити балканске хришћане, и да неће дозволити да воља Немачке и Аустрије буду закон Европе.

Србски посланик Спалајковић јавио је Београду да ће цар Николај ићи до кpaja у одбрани Србства, а верује да ће се Срби борити као лавови, па чак можда и потући непријатеља. Аустро-Угарска 23. јула 1914. године уручује ноту србској влади. Руског посланика у Београду Штрандтмана те ноћи посетио је регент Александар, молећи га за помоћ. У телеграму руском цару написао је да "захтеви у аустроугарској ноти понижавају сасвим излишно Србију и не слажу се с њеним достојанством независне државе". Руски министар Сазонов се свим силама трудио да спасе Европу од рата, али није желео да изда интересе Србије; на одговор србске владе Двојној Монархији, Сазонов је изјавио: "Он премаша сва моја очекивања својом умереношћу и готовошћу да Аустрији да потпуно задовољење. Сем ако бечки кабинет не тражи повод за рат против Србије, ја се у чуђењу питам шта би још могла да тражи Аустрија."

Двојна Монархија 28. јула 1914. објављује рат Србији. Цар Николај 31. јула проглашава општу војну мобилизацију. Како каже Никола Б. Поповић, у својој књизи "Србија и царска Русија": "Ступајући у рат 1914. године, Русија је одмах изјавила да ступа у заштиту Срба, у заштиту права, слободе, правде. а против пруског, германског милитаризма".

Рат је почео.

После Церске битке, Русија тражи од Србије удар на територији Аустро-Угарске, продор у Војводину и Босну, да би се растеретио фронт у Галицији. Срби крећу према Вишеграду и освајају Срем. Но, у јесен 1914. аустријска војска потискује србске трупе преко Дрине и Дунава. Аустриј- ски војсковођа Поћорек верује да му је победа на домаку. Но, 5. децембра 1914. године војвода Мишић заузима Сувобор и креће у ослобађање Србије. Аустријанци су смождени и протерани. Руси су одушевљени.

Србија се одмарала првих девет месеци 1915, зато што је Русија на себе примила ударце Аустријанаца и Немаца у Галицији. А затим је уследио издајнички чин Бугарске, и кренула је аустро-немачка офанзива. Цар Николај II рекаоје србском представнику Лонткијевићу: "Јавите престолонаследнику Александру и Врховној команди да их молим да не очајавају, да стоички истрају у заиста тешкој ситуацији /.../ Нека Србија буде уверена да ће Русија учинити све да Србији олакша и помогне". Руски представник Трубецки је, гледајући страшну непријатељску офанзиву, претпостављенима јављао: "Сва Србија представља масу бегунаца, без крова и хране. Само брза помоћ може да спасе Србију од пропасти".

Срби су морали да се повуку преко Албаније. Смрт и ужас су их пратили на сваком кораку. На крају, после надљудских патњи, стигли су до обале Јадрана, до Сан Тјовани ди Медуа, очекујући брзу савезничку помоћ, пре свега у храни, а затим и бродова који би војску пребацили на опоравак. Србска влада је јављала: "Наша војска гладује... Ако убрзо не добијемо храну, предстоји капитулација услед глади". Италијани су се плашили да Срби "не угрозе италијанске интересе у Албанији", и нису слали помоћ Аустро-Угари су освојили Црну Гору, и сваког часа могли ударити на србску војску. Пашић је јављао, у јануару 1916, да Италија не жели да стварно помогне Србима, него "својим одуговлачењима иде на то да наша војска буде уништена или да капитулира". Када је цар Николај сазнао за ово, запретио је да ће, у случају да се србска војска не спасе, склопити сепаратни мир с Немачком и Аустро-Угарском. Тек тада су Енглези и Французи озбиљно реаговали, и евакуација је почела. То је заиста кључно: да није било Николаја II Романова, србске војске више не би било.

Не треба заборавити да је Русија од 1914. до 1916. била највећи снабдевач Србије оружјем, храном и ратним материјалом. Цар Николај II се старао и о Добровољачком корпусу просрбски оријентисаних бораца. Године 1916, крајем априла, Никола Пашић је стигао у Петроград, и цар га је одлично примио, показујући дивно разумевање за Србе и осуђујући издају Бугара. Рекао је: "Ја сам Бугарску ишчупао занавек из свога срца". Занимљиво је напоменути да су србски политичари свим силама радили на стварању државе Срба, Хрвата и Словенаца, док су руске дипломате подсећале и опомињале да то може бити опасно по Србију због различитих вера и култура. Сазонов, министар спољњих послова, "испољавао је неповерење према уједињењу народа који су вековима живели одвојено. Сумњао је да је то жеља хабзбуршких Југословена" (Никола Б. Поповић).

Заувек се мора памтити: цар Николај је у рат ушао да би Србију заштитио. Никад се не сме заборавити оно што је цар Николај II телеграмом јавио регенту Александру: "Док год постоји и најмања нада да се крвопролиће може избећи, сва наша настојања морају бити усмерена у том правцу. Ако, упркос нашој искреној жељи, у томе не будемо имали успеха, Ваше Височанство може бити уверено у то да Русија ни у ком случају неће остати равнодушна према судбини Србије". Регент Александар је узвратно изјавио: "Тешка времена не могу а да не потврде дубоку везаност Србије са Светом Словенском Русијом и осећања светс захвалности за помоћ и заштиту Вашег Величанства биће чувана као светиња у срцима свих Срба".

Као краљ, Александар није заборавио своје обећање. Примио је, на најлепши начин, све руске избеглице, сместио седиште Руске Заграничне Цркве у Сремске Карловце, и није признавао Совјетију (Краљевина Југославија признала ју је тек 1940. године.)

Свети Николај Жички није случајно упоредио жртву Св. Николаја II са жртвом Св. косовског великомученика Лазара: и један и други су се свесно определили за своју мању браћу, полажући живот за ближње... Али, између Лазара Србског и Николаја Руског постојала је још једна, благодатна веза - наиме, на дан крунисања Николаја Романова, међу даровима које је сверуски самодржац добио, нашао се и крст који је припадао "цару Лази честитом кољену". Тај крст је пронашла на Косову и цару Николају послала Драгиња Петровић, побожна задужбинарка, кoja је изградила храм на Новом гробљу у Београду. Рођена је 1831, а упокојила се 1901; ова блажена душа живела је само за ближње. Ево шта о проналаску крста Лазаревог каже др Ксенија Кончаревић: "Госпођа Драгиња, велика поклоница Русије и Православља, крунисање рускога Самодржца ишчекивала је са силном радошћу духовном и безграничном љубављу према Светој Русији, тој победи и тврђи крстоноснога Словенства. "Преко пријатеља својих, - приповеда архимандрит Платон, - она је пронашла у јужним нашим крајевима, тамо на Косову, једну некада српску, а сада поарнауђену, стару породицу, која је у великој тајности и стотинама година свето чувала један историјски српски крст. То је био Крст од часнога дрвета, са дивним старинским дрворезом, а по предању нађен одмах по свршеној Косовској бици баш код нашег цара Лазара. Заинтересована још много раније за ову нашу реликвију, госпођа Драгиња оцени да ће најбоља употреба ове националне светиње бити да је, приликом крунисања, пошаље младоме рускоме цару. Зато одмах, преко родољуба, откупи од те арнаутске фамилије тај Крст за знатну суму новца, да га нашим најбољим кујунџијама, који уметнички изградише до савршенства диван оквир, од сребра и злата, са одговарајућим постољем. Кад је Крст, висок тридесет и пет сантиметара, био потпуно готов, однесе га госпођа Драгиња Митрополиту Михаилу с молбом да поново над њим изврши чин освећења. Митрополит је 21. маја, на дан цара Константина и царице Јелене, служио свечану архијерејску службу у Саборној цркви. После службе изнет је овај знаменити Крст на средину цркве, па је том приликом Поглавар лично извршио на свечан начин чин освећења". Пошто су десет дана побожни Срби притицали Лазаревом крсту, изнетом на поклоњење верном народу у Саборној цркви, и пошто су, на овај начин, достојно и богодолично изразили и љубав своју према Русији и њеном благоверном и христољубивом владаоцу, госпођа Драгиња упутила је младоме Николају писмо ове садржине:

"Ваше Царско Величанство,

Свемилостиви Господару,

С дубоким осећајем оданости смерно се клањам пред Величанством Цара целе Русије, заштитника и Српског народа, и падајући на колена код подножја Престола Baшег Величанства, узимам слободу да на дан самог Крунисања Самодржца Цара Николе Александровића и Царицe Александре Феодоровне поднесем oвo Свето Знамење спасења хришћанског.

Имајте доброту, Велики Господару Императоре, свемилостиво примити oвaj свети Крст на данашњи велики дан Cв. Крунисања и миропомазања Baшег, од љубави Српкиње Православне и у име свију Срба, који гaje оданост и љубав према Русији.

Oвaj je Крст (само дрвo) нађен на пољу Косову, гдe је погинуо српски владар, великомученик Лазар, бранећи свету веру Православну, cвoj народ и своју државу од Aгарјанa.

Полажем наду да ће Господ Исус Христос, Који чува cвe верне Cвоје и Који је Русију уздтао за свето чување вepe и Божије Цркве, спасти све православне, који чувају свету православну веру и који љубе Божију Православну Цркву. И Србима ће синути сунце Правде помоћ милости Монарха Руског - Првог Словенина.

Падам на колена пред Престолом Baшег Царског Величанства и подносим oвo Свето Знамење из велике љубави према цару целе Русије - свакдашњем заштитнику Cpпскога Народа.

Маја, 1896. г, Београд

Вашег Царског Величанства најпокорнија

Драгиња Ст. Петровића, с. р."

Многобројне су биле сродности духовне између Николаја и Лазара обојица дубоко побожни, обојица дивни домаћин вере и Духа Светога, обојица многодетни и светородни, обојица воља монахе и људе Божје, обојица задужбинари... Једном речју, Господ их је издвојио међу многим да пролију крв ради очишћења грехова својих народа. Јер, у доба Лазарево "великаши, проклете им душе / на комаде раздробише царство" (Његош); а у доба Николајево руско племство, посвађано и одлутало до Бога, постаде извор сваке саблазни и немоћи у народу. Ксенија Кончаревић нарочиту духовну везу њихову уочава у успону Лазара и Николаја ка Голготи: "Осмога марта 1917. године, на дан Светога Теофилакта Исповедника, Царска Породица би лишена слободе наредбом Привремене владе...

Знајући "да је дошао његов час да пређе из овога свијета Оцу, љубивши своје који су у свијету, љубио их је до краја" (Јн. 13. l). Помазанику Божијем, поруганом и пониженом, Дух Свети каза у онај мах шта ће говорити. И као да се испуни вером Лазаревом, као да зачу опроштајну беседу његову: "Много поживесмо у миру, сада се потрудимо да за кратко време подвиг страдалнички примимо, да бисмо вечно на небесима поживели. Назовимо се војницима Христовим, страдалницима побожности, упишимо се у књиге живота, не поштедимо телеса своја у борењу, да бисмо од Подвигоположника светле венце примили, јер болови рађају славу, а напори прибављају покој"; кротки Помазаник Божији упути ове последње речи народу своме: "Обраћам вам се, вољени војници моји, последњи пут. Након мога одрицања у своје и у име сина мога до Престола Рускога, власт је прешла у руке Привремене владе... Нека јој Бог помогне да води Русију путем славе и добра. Нека Бог помогне и теби, војско храбра. да заштитиш отаџбину нашу од љутог непријатеља. Овај рат кога још није видела историја мора бити доведен до победе... Вршите своју дужност. Чувајте нашу поносну Велику Отаџбину, повинујте се Привременој влади, слушајте начелнике ваше, знајте да свако попуштање поретка само иде на руку непријатељима. Чврсто верујем да у срцима вашим пламти безгранична љубав према Великој Отаџбини нашој. Благослов Господа Бога нека је са духом вашим, браћо! И нека вас Свети Великомученик и Победоносац Георгије доведе до победе!'

Наредна четири месеца проведена у заточеништву протекла су у непрекидној молитви, покајању, подвигу и припремању за мученичку кончину. Четвртог јула, на дан Светог Андрије Критског, проповедника покајања чији се покајни канон чита о Светој Четрдесетници, Свети благоверни цар Николај II, царица Александра Феодоровна и деца им, пролише Мученичку крв и тако учинише вољу Божју по образу Првосвештеника Христа (Јевр. 10.9), ради искупљења греха богоотступништва, доспевши у небесне обитељи, у наручје Лазарево, и удостојивши се виђења неизрециве красоте Лица Божијег. Косовски крст засијао је над Русијом. Отпочела је небесна жетва дивне пшенице Господње, свештено страдање милиона верних - свештеника, инока и инокиња, часних трудбеника, праведних жена, невине дечице, официра, интелектуалаца, виђених грађана... да би се убрзо и Српска земља удостојила Господу принети плодове мучеништва оних који пролише крв што васцелу Цркву ороси. Ове преславне венценосце и Српска, и Руска земља Господу Распетоме и Васкрсломе приносе и данас, и у томе се пројављују духовно и историјско опредељење наше за Царство Небеско и правду Његову, која "држи земље и градове"...

Певамо и славимо блажени спомен ваш, о велики међу Светима мученици Христови Лазаре и Николаје. И молимо вас богонадахнутим словесима Јефимијиним: "Преклоните колена пред Владиком који вас венча, молите да многолетни у добру живот вољена вам чеда проводе богоугодно, молите да православна вера хришћанска неоскудно стоји у отачаству вам", благослов нам дарујући и моћ да Крстом Косовским васкрснемо, те се удостојимо вечнога благовања у вишњем отачаству, обитељи Свете Тројице, којој нека је слава, част и поклоњење сада и увек и кроза сву вечност. Амин."

*Ксенија Кончаревић*

Још једна чудесна свештена тајна везује цара и Србе: Романови су се, у свом последњем заточеништву, непрестано молили пред иконом Богородице Тројеручице. Ту икону бољшевици су оштетили и бацили кроз прозор, а један бели официр ју је нашао, па је двадесетих година XX века икона дошла у Данску, код цареве мајке, Марије Фјодоровне.

Погледајмо тај мистични лук: од крста цара Лазара до Тројеручице... Том нити Николај II заувек се уткивао у ткиво србске повеснице. Свети Николај Жички неизмерно га је волео, и често о њему говорио. Тако је, 21. јула 1940. године, пред једном групом поклоника из Горњег Милановца, изговорио следећу беседу: "Пре неколико дана одржали смо парастос великом и племенитом руском цару Николи. Он је био велики словенски, православни и племенити цар. Један од највећих пријатеља српског народа. Када је 1915. последњи српски војник напуштао отаџбину, цар Николај је био ужасно потрешен. Читао сам да тога дана велики руски цар није ништа ни јео, ни пио, већ је био у некој грозници. Тога племенитог рускога цара, великог пријатеља српског народа, убили су на најгрознији начин крштени хришћани наговорени од Јевреја и масона. Оно што Турци нису урадили при смењивању султана, урадио је руски народ". Убиство цара Николаја Свети Николај Жички довео је у везу са прогонима Србске Цркве у доба конкордата. ("Жички благовесник", август 1940)

"Србија Господара Императора Николаја II поштује као светога", изјавио је србски митрополит Доситеј 1936. године на отварању бриселског Спомен-храма Царске породице. "На сабору Србских Архијереја не тако давно постављено је питање о прибрајању Цара - Мученика Николаја II светима Србске Цркве. У два новоподигнута храма у Србији Цар Мученик Николај II представљен је на икони као светац - својим сам очима то видео. То што Цар - Мученик још увек није прибројан Светима Српске Цркве није зато што је ово питање запостављено; у најскоријој будућности оно ће се потврдно решити". (Међутим, ова се намера није остварила: почео је Други светски рат, након кога се Србска Православна Црква нашла у ропству безбожника.) О поштовању цара међу Србима сазнајемо из књиге протојереја Михаила Пољског "Новомученици Руски" (Џорданвил 1949,1957), који говори о поштовању што су га православни Срби указивали Цару - Мученику Николају II: "Одмах после изгнања, у широким круговима руске емиграције дубоко је била схваћена светост и подвиг господара и његове породице, али је питање о његовом прибрајању збору Светих несумњиво било прво покренуто у Југославији. Србски народ је руског цара заволео свим срцем. 30. марта 1930. у србским новинама објављен је телеграм да су се православни житељи града Лесковца у Србији обратили Синоду Православне Србске Цркве с молбом да се покрене питање прибрајања Светима покојног господара императора Николаја II, који није био само човечни и чистосрдачни владар рускога народа, већ је и погинуо славном мученичком смрћу.

У србској штампи се још 1925. године појавио опис виђења једне постарије Србкиње, која је у претходном рату изгубила три сина: двојица су погинула, а један је нетрагом нестао, тако да је и њега сматрала покојним. Једном је, након срдачне молитве за душе свих који су изгинули у прет ходном рату, сирота мати уснула и у сну угледала императора Николаја II који јој је рекао да јој је син жив и да се налази у Русији, где се заједно с двојицом своје погинуле браће борио за Словенство. Руски цар јој је рекао: "Нећеш умрети, док не видиш свога сина". После тог пророчког сна старица је добила вест да јој је син жив, и неколико месеци након вести она га је грлила, сва срећна, живог и здравог, јер се из Русије вратио у домовину. Овај случај чудесног јављања у сну покојног, међу Србима жарко вољеног, императора Николаја II рашчуо се по читавој Србији и ишао је од уста до уста. У србски Синод су са свих страна стала да пристижу сведочења о томе како србски народ, нарочито простодушан, искрено воли покојног руског императора, сматрајући га свецем.

11. августа 1927. у београдским новинама појавио се извештај с насловом: "Икона Императора Николаја II у српском манастиру Светог Наума на охридском језеру". Извештај је гласио: "Руски академски уметник и живописац С. Ф. Колесников био је позван да ослика храм у древном србском манастиру Светог Наума, при чему му је остварена потпуна слобода стваралачког чина приликом украшавања унутрашњости куполе и зидова. Радећи на томе, уметник је замислио да на зидовима храма уради ликове петнаест светаца, размештене у петнаест овала. Четрнаест ликова урадио је одмах, а место за петнаести дуго је остало празно, као да је неки необјашњив осећај заустављао Колесникова у довршењу посла. Једном, у сумрак, Колесников је ушао у храм. Свуда је било тамно и само је купола била прошарана зрацима залазећег сунца Како је након тога причао сам Колесников, у том часу у храму је очаравајућа игра светлости и сенки, све унаоколо изгледало је неземаљски и необично. Тада је уметник приметио да је чисти овал, који он још није осликао. оживео и из њега је. као из оквира, посматрао брижни лик императора Николаја II. Поражен чудесним јављањем мученички убијеног руског господара, уметник је неко време стајао као укопан и некаквом укоченошћу. Затим је, како каже сам Колесников, вођен молитвеним поривом, према овалу поставио лестве, и, не наносећи угљеном контуре овог необичног лика, само четкицама почео да га слика. С. Ф. Колесников читаве ноћи није могао да спава и чим се мало разданило, он је пошао у храм и при првим зрацима сунчеве светлости већ је био на врху стуба, радећи с невиђеним жаром.

Како пише сам Колесников: "Сликао сам без фотографије. У своје време неколико сам пута изблиза видео покојног Господара, дајући му нека објашњења на изложбама. Његов лик се урезао у мом сећању. Завршио сам портрет - икону и ставио натпис: "Сверуски Император Николај II који је примио мученички венац за срећу и добро Словенства".

Ускоро је у манастир дошао командант Битољске војне области ђенерал Ристић. Посетивши храм, он је дуго гледао на икону покојног господара коју је насликао Колесников, и низ образе текле су му сузе.Затим је, обраћајући се уметнику, тихо рекао: "За нас Србе он ће бити највећи, најпоштованији међу Светима". Овај случај, као и виђење србске старице, нам објашњава зашто су житељи Лесковца у својој молби Синоду истакли да они покојног господара Русије стављају у исти ред са србским народним свецима - Симеоном, Савом, Лазарем, Стефаном.

Осим наведених случајева јављања покојног господара појединим лицима у Србији, у србској армији постојала је прича о томе како се сваку ноћ уочи датума убиства господара и његове породице, руски император појављује у Саборној цркви у Београду, где се пред иконом Светога Саве моли за србски народ. Затим он, према том предању, пешице одлази у Главни штаб и тамо проверава стање србске армије."

У храму Св. Александра Невског у Београду, задужбини краља Александра, још пре Другог светског рата подигнута је спомен-плоча "Николи II, цару - мученику"; у том истом храму култ Светог Николаја Романова негован је од почетка деведесетих година XX века. Године 1993, тамо је одржан скуп посвећен овом Праведнику, поводом 125 година од његовог рођења и 75 година мученичке кончине. На скупу су, говорили између осталих, митрополит црногорско-приморски Амфилохије, епископ будимски Данило, др Жарко Видовић и професор Андреј Тарасјев. Група побожних Срба сваке године у руском храму Свете Тројице крај цркве Св. Марка у Београду обележава 17. јула, крсну славу - Свете Новомученике Романове.

Први храм Светим Царским Мученицима подигнут је у црногорско- приморској митрополији, и освештан у јулу 2006. године. Храм припада манастиру Рустово.

Срби неће заборавити свог дивног заштитника, којн се, скупа са Св. косовским мучеником Лазаром, моли за нас Христу Цару.

Љубав између Николаја и Александре била је идеална, као из бајке, и трајала је читавог живота. У марту 1916. жена пише мужу: "Бог да те благослови, једини мој, све моје. Не верујем да има срећније жене но што сам ја. Таква љубав, такво поверење, таква преданост коју си ми указивао у току тих дугих година, кад смо сретали и срећу и тугу. Све муке, патње и неодлучност вредели су оног што сам од тебе добила, драги мој младожењо и мужу. У данашња времена ретко се срећу такви бракови. "Ти си мој - живот, светлост моја". И још: "Најдубља огњена непрестана моја љубав те окружује и све моје пламене молитве; срцем и душом сједињени смо на сву вечност. Рођени мој, животе мој, благо моје!"

Царица је сањала о томе да и њихова деца буду тако срећна у браку, као и они.

Породица је била снажно везана. Трудили су се да сваки слободан тренутак проводе заједно. Нарочито су волели вечерње читање крај камина.

Царица је родила петоро деце. Једно од њих, престолонаследник, било је тешко болесно. Она се никад не би "бавила политиком" да то није било ужасно доба, када се са свих страна насртало на саму установу монархије.

Царица је, видећи блиску пропаст државе, желела да цару помогне при избору људи који ће му се наћи при руци. Године 1916, она му је писала: "Ја сам само жена која се бори за свог домаћина и за дете, два најдража бића на свету и - Бог ће ми помоћи да ти будем анђео чувар!"

Целог живота су се сећали радосних датума свог брака. На 22. годишњицу веридбе, она му пише: "Драги мој, више но о било чему другом мислићу на 22. годишњицу наше веридбе. Хтела бих снажно да те загрлим и поново да преживим дане нашег вереништва, чудесне... Данас ћу носити твој драги брош. Још осећам мирис твоје одеће крај прозора дворца у Кобургу".

Сам цар је био веома нежан супруг, али веома стидљив и тих. У једдом писму подсетио је Александру да јој, кад су скупа, не може исказати све што осећа - управо због своје стидљивости.

Он је свагда благодарио Богу за супругу коју му је дао. Војвода Џорџ од Јорка записао је у доба кад су се Николај и Александра венчали: "Сматрам да је Ники (Николај, нап. В. Д.) веома срећан човек зато што има тако љупку и драгу супругу и морам да кажем да никад нисам видео двоје младих људи који се тако воле и који су срећнији од њих". То чудесно осећање вечне везаности мужа и жене ("Уместо ја " но МИ", рекла би Марина Цветајева) било је мистично. На дан венчања Александра је у дневник свог супруга записала речи које је Бог остварио јер су биле молитва: "Коначно сједињени, повезани ради заједничког живота, и кад се овај живот заврши, срешћемо се у другом свету и заувек остати заједно. Твоја сам, твоја... Никада нисам веровала да може бити такве среће у овоме свету, таквог осећања јединства између два смртна бића. Волим те, и у тим речима је сав мој живот"...

Њихова љубав очито није била само од овога света. Царица пише на једном месту: "Тридесет две године моје детиње срце је са тобом у дубокој љубави... Знам да не би требало да то кажем, за једну стару удату жену можда је и смешно, али не могу друкчије. Што године више пролазе, љубав је све јача и време без твог милог присуства тешко је поднети. О кад би наша деца имала тако благословене бракове!"

А цар је одговарао: "Не знам како бих све поднео да Бог није одлучио да ми те подари као супругу и пријатеља. Искрено то кажем. Понекад ми је тешко да то изговорим и лакше ми је да ставим на папир. јер сам стидљив... Збогом, вољено моје Сунце... Целивам тебе и наша чеда, нежно".

Љубав према мужу и деци водила је царицу љубави према Русији: "Двадесет година проведох у Русији. То је земља мог супруга и мог сина. У Русији сам живела као срећна супруга и мати. Сво моје срце је уз ову земљу".

Неоспорно је да је чедност и верност у њиховом браку чувала искрена побожност. Цар Николај II Романов је увек био искрено верујући човек, а таква је била и његова жена.

В. И. Гурко, у својој књизи "Цар и царица", описује побожност царице Александре, којој су се високи другови оновременог руског друштва углавном подсмевали: "Прешавши у православље, Александра Фјодоровна није према њему гајила равнодушан однос којим се одликовала седамдесетих година XIX века руска културна јавност. Она је, напротив. православљем прожела сво своје биће, и то православљем отприлике XVI века. Не само да је стекла дубоку веру у све догмате православља, него и у целокупну његову обредност. Нарочито је веровала у свеце које поштује Православна Црква. Усрдно је палила свеће пред њиховим иконама и, на крају, а то је најважније - веровала је у "Божје људе" - отшелнике, схимнике јуродиве и пророке.

Од првих дана свог боравка у Русији она је настојала да општи с тим људима, и нашли су се појединци који су јој доводили такве у толиком броју да је царски дворац у том смислу постао као неки од старовременских домова трговаца из Замосковоречја. По било чијој препоруци, кроз стражња врата таква лица улазе у унутрашње просторије дворца, где царица с њима подуго разговара, а маршал двора се обавезује да им обезбеди лепо угошћење.

Царица је тим поводом чак говорила да су њој познати прекори због радог виђања са страњицима и разним "Божјим људима". Али, додавала је: "Мом уму и срцу такви људи говоре више него архипастири Цркве који ми долазе у свиленим мантијама. Кад видим како ми долази митрополит чија свилена мантија шушти, питам се: каква је разлика између њега и нацифраних дама из високог друштва?

Истовремено, она се удубљује и у читање Отаца Цркве. Поред њене софе, где је проводила највише времена, стајала је полица с мноштвом књига религиозног садржаја, при чему те књиге углавном нису биле на руском, него на цркве-нословенском, који је царица одлично научила. Њена омиљена делатност, попут руских царица допетровске епохе, била је везење воздуха и других црквених утвари...

На основу духа православне вере код ње се јавила, а затим и ојачала у свести вера да је со руске земље - њен прости народ, а виши слојеви су разједени безверјем и веома су развратни /.../ Нема сумње да је увереност царичина у непоколебиву чврстину царског устројства Русије саздана на уверењу да простосрдачни народ, руско сељаштво, обожава свог монарха".

Царица је, од својих средстава, у Царском Селу подигла храм у част фјодоровске иконе Мајке Божје, заштитнице Дома Романових. Гроф В. Н. Коковцев пише да је у том храму царица налазила утеху: "Ту је долазила, најчешће сама, за време богослужења, а каткад и ван њих, и тамо се предавала правом молитвеном настројењу, без икаквог општења са светом. Тамо је расла њена вера у све чудесно, и тамо се удаљавала сваки пут кад су је обузимале свакојаке сумње, или кад су јој бриге и животне тешкоће обузимале душу".

Баронеса Софија Бухсхевден, дворкиња последње руске царице, истицала је да је она веома мало волела дворски живот са баловима и оговарањима. Волела је много своју породицу, а пошто је цар био непрестано заузет, она је морала да посвећује много пажње деци и њиховом васпитању Највеће задовољство, поред породице, доносио јој је милосрдни рад.

Тако је 1898, у доба глади, од својих средстава издвојила 50 000 рубаља за помоћ унесрећенима; бринула се о школама за девојке; сарађивала са Црвеним крстом.

Године 1900, царска породица је обновила обичај да Васкрс дочекује у древној престоници, Москви, коју су обоје волели. Бивали су на службама и присуствовали варењу светог мира од стране Митрополита московског. Обилазила је, са уживањем, царица све углове Кремља, маштајући о древним данима Свете Русије. На Велики Петак цар и царица су стајали међу последњима у гомили народа у Успењском храму Кремља, држећи воштанице у рукама. За време ноћних литија, царица је осећала неизмерну радост и јединство са целом Светом Русијом. Побожност им је нарочито заблистала у сусрету са моштима Светог Серафима Саровског 1903. године.

Нарочита брига и узајамна љубав између царског пара пројавила се у тешко доба Првог светског рата. Цар је непрестано бдио над војском, а царица се старала око болесних, рањених, скрханих болом. Цар Николај ју је молио да брине о стању у држави, јер је он сав био усредсређен на борбу до победе.

Из тог периода доносимо одломке из писама, да би се видело какву су патњу хришћански подносили последњи Романови на престолу.

Царица је свом вољеном супругу описивала породичне прилике и преживљавања:

ОНА: Царско Село 19. септембар 1914. "Рођени мој, тако сам срећна због тебе што си успео да кренеш, пошто знам да си страшно патио све ово време - твој немирни сан то потврђује... Поред тога што ја сада преживљавам са тобом, са драгом нашом Домовином и народом души патим, и за моју малу "стару" домовину и за њену војску, за Ернија... Егоистично, али ја већ сада патим због растанка. Нисмо ми навикли да се раздвајамо... А уз то, ја тако бескрајно волим мог драгог дечака. Ево већ је двадесет година како сам ја твоја и како су срећне биле све ове године..."

20. септембар 1914. "Вољени мој! Одмарам се у кревету пред ручак, девојчице су отишле у цркву, а Беба завршава ручак... О љубави моја, како ми је било тешко да се растанем са тобом и да видим кроз прозор вагона твоје усамљено, бледо лице са крупним, тужним очима. У мислима сам викала: "Поведи ме са собом..." "Када сам се вратила кући нисам издржала и почела сам да се молим, затим сам легла и покушала да се смирим. Када су ми се очи прилично опоравиле, попела сам се код Алексеја, и мало полежала на дивану код њега у мраку... Збогом мој дечаче, моја сунчана светлости. Пољубила сам и благословила твој јастук. Ти си увек у мојим мислима и молитвама.

ЦАР: "Ставка (штаб, прим. В. Д.) 22. септембра 1914. Много ти хвала за драго писмо... Прочитао сам га пред спавање. Било је страшно растати се са тобом и драгом децом. Мада сам знао да неће бити на дуго. Прве ноћи сам лоше спавао, зато што је воз грубо трзао на свакој станици... Овде сам стигао у пола шест, падала је јака киша, било је хладно. Николаша ме је дочекао на станици, кад смо стигли у Ставку... Поднели су ми дуг и интересантан извештај у њиховом возу, где је, како сам предвиђао, било страшно топло... Вољена моја, много, много те љубим... Сад сам врло слободан и имам времена да мислим о својој женици и породици. Чудно, али је тако."

ЦАРИЦА: 24. септембра 1914. "Мили мој, надам се да сада боље спаваш, што не могу да кажем за себе. Мозак стално појачано ради, неће да се одмори. Хиљаде мисли се појављује и узајамно комбинује, збуњујући ме.

Прочитавам твоје писмо и трудим се да замислим да то мој драги са мном разговара. Некако ми се тако мало виђамо, ти си тако заузет а ја не волим да ти досађујем питањима, када уморан долазиш. Ми никад нисмо насамо..."

25. септембар 1914. "Добро јутро, благо моје... Овај ужасни рат, да ли ће икада да се заврши? Уверена сам да је Вилхелм очајан при помисли да је сам, под утицајем русофобске клике, почео рат и води свој народ у пропаст. Све те мале државице, још дуго после рата, осећаће тешке последице. Срце ми крвари кад се сетим колико су се тата и Ерни трудили да наша мала домовина процвета... Молитве и безгранична вера у Божју милост човеку дају снагу да све поднесе..."

ОНА: "20. октобар... Час растанка се поново приближио. срце ми се стеже... Али радујем се за тебе, ти ћеш отићи и добити нове утиске и осетити да си ближе војницима... Сутра је двадесет година како си ступио на престо и од мог преласка у православну веру. Како су брзо прошле ове године! Како смо много заједно преживели..."

"22. октобар 1914. Каква нискост, авиони су бомбардовали вилу краља Алберта (белгијског краља, прим. писца). Хвала Богу, није било штете. Али ја никада нисам чула да се неко труди да убије владара само зато што је у рату непријатељ."

"Пољубила сам твој јастук. У мислима те видим како лежиш у купеу и пољупцима обасипам твоје лице."

"24. октобар 1914. Данас је било много рањеника, а један официр је био четири дана у болници код Олге и каже да никад није видео тако добру сестру као што је она.

"27. октобар 1914. Ох, овај ужасни рат! Помисао на патње драгих, на проливену крв кида ми душу... Цео свет трпи губитке. Али, треба нешто добро да произиђе из свега овог, а не да се узалуд пролива крв. Тешко је пронаћи смисао живота. Тако треба, стрпи се. То је све што се може рећи. Како бих желела да се вратим у оне прошле спокојне дане. Мораћемо још дуго да чекамо..."

ЦАР: "27. октобар 1914. Коначно могу и ја да напишем неколико редака. Овде сам затекао старог Петјушу (то је принц Петја Олденбуршки, муж његове сестре Олге, прим. В. Д.). Три сата смо били изложени ватри аустријске тешке артиљерије. Петја је био врло хладнокрван и заслужује награду. Дао сам му орден Св. Георгија, скоро је полудео од cреће. Имао сам задовољство да целу суботу проведем са Мишом, који је као и раније, тако драг." (Миша је Михаил Романов, царев брат.)

ОНА: "17. новембар 1914. Ох, како је страшна усамљеност твог одласка! Мада су са мном наша деца, али са тобом одлази део живота - са тобом сам Целина. Ти увек са собом доносиш "обнову", како каже наш пријатељ... Утешно је да знам да те прате његове молитве. Добро је да можеш искрено да разговараш са Николашом, да му изнесеш своје мишљење о некима, а и да му сугеришеш неке идеје..."

"Сећам се наше последње ноћи - тако је страшно тужно без тебе, тако тихо - нико не живи на овом спрату. Нека те анђели чувају."

ЦАР: "18. новембар 1914. Моје вољено сунашце, драга женице. Прочитао сам твоје писмо и само што нисам заплакао... Овог пута при растанку успео сам да владам собом, али била је тешка борба... Љубави моја, страшно ми недостајеш, толико ми недостајеш да је немогуће изразити речима! Трудићу се да пишем често, чак на моје запрепашћење уверио сам се да могу да пишем док је воз у покрету... Мој висећи трапез је врло практичан и користан. Често вежбам на њему пре јела. Заиста је одлична стварчица у возу, размрда тело и читав организам."

ЦАРИЦА: "Писмо бр. 250 од 20. новембра 1914. Закаснели комаран лети ми око главе док ти пишем, драги мој. Ја свакодневно ујутру и увече прекрстим твој јастук - тугујући за његовим драгим власником. Данас је врло лепо време. Беба се вози у свом аутомобилу. Затим ће га Олга повести у велики дворац да посети официре који тамо леже, јер желе да га виде. Сувише сам уморна да идем са њима... Поред тога имаћемо ампутацију у великој болници. Свуда осећам страшни мирис тих рана под упалом."

"24. новембар 1914. Вести са фронта су узнемирујуће. Наравно, ја не придајем значај градским сплеткама које разарају нерве... Верујем искључиво ономе што каже Николаша. Ипак замолила сам Ању да телеграфише пријатељу да је ситуација врло озбиљна, да га молимо да се моли Богу за нас."

"25. новембар. У великој журби сам, само пар редака. Цело јутро смо радиле. Један војник је умро за време операције - ужасно. То је први такав случај. Девојке су врло храбре, мада ни оне ни Ања нису никада виделе смрт тако изблиза.

Када је цар Николај II стигао међу кавкаске козаке, писао је супрузи: "25. новембар 1914. у возу. Моја најмилија, сунашце моје! Ја са Н. П. (повео је са собом Николаја Павловича Саблина, свог омиљеног ађутанта. прим. писца) пролазим кроз живописни крај, нов за мене, с једне стране су високе планине а са друге степа. Дуго су врата вагона била отворена, уживао сам удишући топлу свежину ваздуха. На свакој станици је препуно народа, много деце. Они су тако драги у својим малим шубарама. Воз много љуља, зато извини због рукописа... После обиласка болнице сам са Н. П. на кратко свратио у Кубански женски институт и велико сиротиште - резултат последњег рата, све козачке девојчице. Оне изгледају здраве, слободне, лепих црта лица. Величанствен и богат је овај козачки крај. А најважније има невероватно много деце. Будућих поданика. Све ме то испуњава вером у Божије милосрђе. Морам са поверењем и миром да очекујем оно што предстоји Русији."

Царица је одговарала: "14. децембар 1914. Било ми је тешко да се са тобом растанем, да те видим како стојиш усред народа... Морала сам да се клањам, све да гледам, да се осмехујем, нисам могла да те гледам. А ја сам само то желела. Наш Сунчани зрачак се вози саоницама са упрегнутим магаретом. Он те љуби. Већ може да стане на ногу."

"15. децембар. Драги мој, наш Боткин је добио обавештење да му је син убијен, јер није хтео да се преда - један немачки официр нам је то саопштио. Јадник, потпуно је убијен." (Боткин је био лекар царске породице, који ће с њом и пострадати.)

Цар је писао о својој стидљивости: "28. фебруар 1915. Најдража моја. Био сам тако срећан ова три дана код куће, можда си опазила. Али. ја сам увек тако заузет и не можемо да поседимо заједно и да се сити испричамо. После ручка ја не могу да седим у кући, морам на свеж ваздух, и тако пролазе сви слободни часови, и стари пар ретко може да буде заједно."

Царица цару говори о збивањима у широј фамилији: "8 март 1015. Рођени мој, вољени! Надам се да редовно примаш моја писма. Ја их свакодневно нумеришем и исто тако записујем у моју омиљену књижицу. Сад сам управо сазнала да је Ирина (Сандрова кћер, удата за Феликса Јусупова, прим. В. Д.) родила кћер... Ја сам и мислила да ће бити девојчица..."

И опет, изливи нежности и пажње: "9. март 1915. Мужићу мој, драги анђелчићу! каква срећа што ћу те прекосутра снажно грлити, слушати твој драги глас и гледати твоје миле очи. Прилажем ти писмо од Маше (из Аустрије) Молили су је да ти га напише ради мира. Наравно, ја више не одговарам на њена писма..."

Дворска дама Марија Васиљчикова (Маша) је 1915. године живела у Аустрији. Једном, како је затим објаснила, тројица непознатих људи су је молили да пошаље цару писмо. Они су јој рекли шта треба да напише: "Мирољубивост Његовог царског величанства је добро позната читавој Европи... Аустрија и Немачка су се већ доста увериле у снагу руског оружја" итд. Укратко, непознати људи су предлагали (још незванично) да се тајно састану представници Аустрије, Русије и Немачке и да започну преговоре о сепаратном миру. Предложено је да до сусрета дође у Штокхолму...

Цар је схватио да ће прича о овом писму изазвати гласине. И, пошто је добио писмо од Маше, Николај га је одмах предао свом министру спољних послова. Хтео је да сви знају да код њега нема никаквих тајни у вези са тим предлогом, јер је то за њега било потпуно неприхватљиво.

ЦАРИЦА: "4. април 1915. Опет нас остављаш. И вероватно си радостан, јер је живот овде, осим рада у врту, врло досадан. Скоро се нисмо ни видели, ја сам лежала. Нисам много тога успела да те питам, а кад коначно касно увече будемо заједно, све мисли одлете..."

"Ја плачем као велико дете, видим твоје тужне очи пуне нежности. Шаљем ти најватреније жеље за сутрашњи дан (годишњица веридбе, осми април, прим. В. Д.). По први пут за двадесет једну годину тог дана нисмо заједно, али ја се врло јасно сећам свега. Драги мој дечаче, какву срећу и какву љубав си ми дао током свих ових година..."

"Осми април 1915. Како време лети, прошле су већ двадесет и једна година! Знаш ли да сам сачувала ону хаљину "принцезе" у којој сам била тог јутра и ставићу твој драги брош..."

Тада се Васиљчикова вратила у Петроград и донела писма из Немачке. Царица пише Цару: "17. април 1915. Добила сам дугачко, драго писмо од Ернија, показаћу ти кад дођеш. Он пише: "Ако неко може да га (тј. тебе) разуме и да зна шта он преживљава - то само ја могу." Он те нежно воли. Он се труди да нађе излаз из ове ситуације и нада се да неко треба да започне да гради мост за преговоре. Његов је план да приватно пошаље поверљиво лице у Штокхолм да се тамо нађе са човеком кога ти пошаљеш (приватно лице) и они би могли да помогну да се изгладе многе потешкоће. Његов план се заснива на чињеници да у Немачкој нема праве мржње према Русији. Ерни је послао једног господина 28. Наредила сам да кажу том господину да се ти ниси враћао кући и да не чека. И мада сви чезну за миром, још није настало време за мир. Хтела сам да ово завршим пре твог повратка, тј. знам да ће ти то бити непријатно." Ни помена о германофилству! Она неће ни да чује за сепаратни мир!

Жалила је свог мужа, и писала му: "4. мај 1915. Како је тужно што ми не проводимо заједно твој рођендан! Ово је први пут... Ах, ти на плећима носиш тежак крст. Како бих хтела да ти олакшам терет, ја то чиним само у мислима и у молитвама. Много бих желела да ти олакшам бреме, много си се намучио током ових двадесет година... Мој јадни пријатељу, родио си се на дан Великомученика Јова."

"13. јун 1915. Узнемирена сам зато што твоје мило срце сад није у реду. Молим те, кад се вратиш реци Боткину да те прегледа. Ја саосећам са свима који пате од срца. зато што и сама дуго већ болујем. За срце је штетно ако се бриге и туга прикривају. Запамти, оно од тога слаби. То се некад види по твојим очима. Само ми увек реци, јер имам доста искуства и можда ти могу помоћи. Причај о свему са мном, подели све своје мисли. Чак и плачи, јер сузе увек доносе олакшање.."

Када је цар преузео врховну команду над трупама, све ређе је долазио кући: "31. август 1915. Како сам ти захвалан за твоја писма. У мојој усамљености она су ми једина утеха, нестрпљиво их ишчекујем. Сада пар речи о војном положају: претећи у правцу Двинска и Вилна, озбиљан у правцу Барановић и добар на југу. Тешкоћа је у лошем стању наших пукова који броје мање од четвртине нормалног састава. Могу се попунити тек кроз месец дана, јер регрути нису спремни, а и пушака је врло мало... Не можемо се ослонити на наше истрошене железнице као раније. Тек око десетог или дванаестог септембра војска ће се сконцентрисати. Стога не могу доћи кући раније. Оно драго цвеће које си ми дала у возу, стоји ми на столу, само је малчице увенуло..."

Царица је са супругом послала и сина. Писала је свом мужу: "1. октобар 1915. Увек ми је тешко када те пратим, а сад и Беба одлази са тобом, први пут у животу. То није лако - ужасно је тешко. Али се радујем због тебе да нећеш бити сам, а наш мали ће бити поносан да путује само са тобом без жена, он је већ велики дечак... Благосиљам, грлим и љубим те нежно са пуно љубави гледам твоје миле, дубоке очи које су ме тако давно и потпуно освојиле."

"2. октобар 1915. Добро јутро. драги моји! Како сте спавали? Ах, колико ми недостајете! У време када се он обично моли нисам издржала, заплакала сам, а затим отишла у моју собу. Тамо сам очитала све његове молитве у случају да их он заборави. Молим те, стално га подсећај да не заборави да се моли Богу. Како ће ти бити када се врати кући... Чини ми се да је прошла читава вечност од вашег одласка - тако чезнем за вама."

А цар је јављао о стању свом и свог драгог дечака: "6. октобар 1915. Могиљов, Ставка. Најтоплије захваљујем за твоја драга писма. Очајан сам што нисам ниједном писао од када смо стигли. Сваког тренутка сам страшно заузет. Присуство Малише ми такође одузима мало времена. Наравно да се не жалим. Дивно је кад спавамо један крај другог. Свако вече се молим са њим чим стигнемо у воз. Он сувише брзо чита молитве и тешко га је зауставити. Страшно му се допада смотра војске, ишао је иза мене и стајао мирно док је војска марширала. Било је величанствено! Пред вече се возимо колима или идемо у шуму или на обалу реке, палимо ватру а ја се шетам унаоколо... Он мирно спава без обзира на јаку светлост његовог кандила. Ујутру се рано буди. Седне и тихо почне разговор са мном. Ја му поспано одговарам, он поново легне и мирује док не дођу да ме буде."

ЦАР ЦАРИЦИ: "31. децембар 1915. Најтоплије хвала за сву твоју љубав. Кад би само знала колико ме она снажи и награђује за мој рад, одговорност и све друго. Истина, не знам како бих издржао све ово да ми Бог није дао тебе за жену и пријатеља. Ово озбиљно говорим, поне- кад је тешко да кажем истину, лакше ми је да напишем, због моје глупе стидљивости."

Царица цару: "31. децембар 1915. Мој најмилији, последњи пут ти пишем у 1915. години. Од свег срца из дубине душе молим Свемогућег да благослови 1916. годину ради тебе и ради целе наше вољене домовине. Не знам како ћемо дочекати ову нову годину, ја бих најрадије у цркви, али деци је досадно. Ах, како је празно у твојој соби, драги мој. Без мог Сунашца, без мог јадног анђела.."

"4. јануар 1916. Беба је озбиљно решио да води дневник. Врло је смешно, јер увече има мало времена, зато дању описује ручак и одлазак на спавање. Јуче сам решила да му пружим задовољство - дуго је био са мном. Он је цртао, писао, играо се на мом кревету, пожелела сам да си и ти са нама".

"28. јануар 1916. Опет ми воз односи моје благо, али, надам се, на кратко. Знам да не треба тако да говорим, као давно удата жена, можда изгледа смешно, али не могу да се уздржим. Љубав расте са годинама. Било је тако лепо кад си нам наглас читао. Још и сад чујем твој мио глас. Ох, када би само наша деца могла да буду овако срећна у браку..."

"5. март 1916. Данас су ми донели читаву колекцију енглеских књига, али бојим се да нема ничег интересантног. Већ одавно нема великих писаца, ни у једној земљи нема познатих уметника ни музичара - чудна појава. Сувише се журимо да живимо. Утисци се нижу превише брзо, машине и новац владају светом и уништавају уметност, а они који се сматрају талентованим, усмеравају се у погрешном правцу. Интересантно је шта ће бити после овог великог рата? Да ли ће свуда настати буђење и препород, да ли ће опет да постоје идеали, да ли ће људи бити чисти и поетични или ће постати само обични материјалисти? Ово ме много интересује. Јуче сам добила одвратно, анонимно писмо. Срећом, прочитала сам само прва четири реда и одмах сам га поцепала.

"6. април 1916. Беба је цео дан био весео и радостан, док увече није легао. Ноћу се пробудио од болова у левој руци, а од два сата више није спавао. Девојке су целе ноћ и седеле крај њега. То је тако страшно, не може се исказати, већ се брине како ће сутра на Ускрс да стоји у цркви са свећом у руци... Очигледно, играо се са полугом и преморио. Он је тако јак да му је тешко да схвати да не сме да прави снажне покрете."

У том писму царица пише о рањеном Јеврејину, који је лежао у њеној болници: "Живећи у Америци није заборавио Русију и много је патио за домовином и чим је почео рат дошао је да се бори, да брани своју домовину. Сад је изгубио руку у нашој војсци и добио је Георгијевски крст (Св. Георгија, прим. прев.). Желео би да остане и да има право да живи у Русији - где хоће. Право које Јевреји немају. Ја то потпуно схватам, не треба га љутити и дозволити да осети суровост своје старе домовине".

ЦАР: "7. април 1916. На молби рањеног Јеврејина сам написао: Дозвољава се да живи свуда у Русији".

ЦАРИЦА: "8. април 1916. Христос воскресе! Мили мој Ники, ово је годишњица наше веридбе све моје нежне мисли су са тобом... Данас ћу ставити онај драги брош..."

ЦАР: "13. јул 1916. Ставка, Морам да ти се захвалим за твој долазак са девојчицама донела си ми живот и сунце, без обзира на кишно време. Наравно, као и увек, нисам стигао да ти кажем ни половину онога што сам се спремао, зато што се при сусрету са тобом после дугог растанка осећам некако глупо стидљив. Само седим и гледам те - то ми је огромна радост."

Њихова брачна љубав од Бога је била крунисана небеском наградом: да у Царству Небеском буду скупа, да се више никада не растану. Тако Христос награђује Своје верне служитеље.

Русија не би била Русија кад се не би бацала из крајности у крајност. Једна од таквих крајности већ је добила назив "царебоштво". Извесни руски хришћани, углавном мирјани, упали су у прелест обоготворења Цара Мученика, стављајући га на Христово искупитељско место (сетимо се да је Свети Јован Кронштатски видео грдне муке од секте "јовановаца" која га је обоготворавала још за његовог живота.) У оквиру те прелести, јавио се процес за канонизацију Григорија Распућина (чак постоји покрет и за канонизацију Ивана Грозног, па и Стаљина.)

Канонизациона комисија, која се бавила овим проблемом, на челу с митрополитом крутицким и коломенским Јувеналијем, поднела је у октобру 2004. године извештај Светом Архијерејском Сабору Руске Православне Цркве. Закључци изведени на основу најозбиљнијег изучавања извора су следећи:

"Прво, малобројни списи везани за име Григорија Распућина као и пре јасно сведоче не само о богословском незналаштву сибирског "старца", који се усуђивао да духовно упућује царску породицу, и религиозно поучава руске епископе, него и о привржености њиховог аутора духовним настројењима и религиозним обичајима раширеним међу припадницима "народног" секташтва мистичко-харизматичког правца /.../ Не једном уочене психотерапеутске способности Григорија Распућина, које је он пред крај петроградског периода свог живота усавршавао под руководством професионалног хипнотизера, могу да сведоче не толико о благодатној обдарености Г. Распућина, колико о утицају на њега псевдомолитвене, екстатичке религиозности мистичких секти /.../ Неморални карактер личног живота Г. Распућина, који је, нарочито у Санкт Петербургу, био праћен распојасаним пијанством и развратом, био је не једном и непорециво посведочен од многих ауторитативних сведока. /.../ Поштовање Г. Распућина међу православним свештенством и народом одсуствује".

Лик Распућина је лик човека који је кренуо покајничком стазом, али се изгубио у високом друштву и био искоришћен за борбу против ауторитета владарске породице. Упао је у прелест: "Ако не грешиш, не можеш се ни кајати", говорио је. Но, с таквим лицем није се показивао цару и царици, о чему сведочи и Ана Вирубова.

Према сведочењу Ане Вирубове, за цара и царицу Распућин је пре свега био човек молитве, јер су они веровали у молитве обичних људи и побожних народних душа. Цар је веровао у народну мудрост. (Својевремено је, као надгледника стања у Царству, слао једног обичног чиновника млинске индустрије, чије је писмо, са жалбама на корупцију, примио.)

Распућин је ретко долазио у дворац, а дворац је био под сталним надзором дворске полиције. Праћен је сваки корак цара и царице. С ким год да је царица стала да поприча, полиција је том саговорнику прилазила и узимала му податке. Царица је мрзела дворску полицију називајући је шпијунажом, али ништа није могла да предузме. Распућин је (а то је дворска надзорна служба добро знала) долазио два или три пута годишње, а 1916. године цар Николај II га је видео само два пута. Ево шта о тим сусретима каже Вирубова:

"Сваки човек жели да има неку интиму и хоће да понекад остане насамо са својим мислима и молитвама, да затвори врата своје собе. Тако је било и кад су у питању Њихова Величанства, за која је Распућин био оличење наде и молитве. Они су на тренутак заборављали о земном, слушајући приче о његовим поклоничким путовањима и сличном /.../ Он им је причао о Сибиру и потребама сељака, и о својим путовањима. Њихова Величанства су говорила о здрављу престолонаследника и о својим тренутним бригама. Када је, после сат разговора с Породицом, он одлазио, увек је остављао Њихова Величанства у веселом расположењу, с радосним надама у души /../" Пошто им је Распућин причао само о вери и стању народа, изражавајући оданост Престолу, они никад нису хтели да верују у оно што пишу новине, тврдећи да је Распућин омрзнут само зато што је њихов пријатељ.

Последњих година живота, Распућин је био окружен свим могућим молиоцима, а он је утицајним лицима полуписмено слао поруке типа: "Мили, драги, прими га"; "Мили, драги, послушај". Пошто је већина мр- зела Распућина, та писма нису имала неки ефекат. У двору их је примао царичин секретар гроф Ростовцев, и решавао их у складу са законском процедуром.

У то време, интриганти су овог сибирског сељака увукли у своје мреже, и почели да га напијају, вукући га тамо-амо по Петрограду.

У прво време свог боравка у високим круговима, Распућин је причао само на религиозне теме. Одлично је познавао Свето Писмо и имао је животног искуства, па је привлачио многе аристократе уморне од таштине бездуховног и празног свакодневља. Чињеница је - а Вирубова је то гледала - да је успевао да помогне малом Алексеју кад крвари. Неки пут би га само закрстио, и решавао оно што лекари нису могли. Од царске породице паре није примао, а што је примао од других, одмах је раздавао. После његове смрти, породица му је остала сиромашна.

Распућин није био немачки агент, али је цару говорио да ће Русија бити срушена ратом и да ће сама династија пострадати. Зато је царев однос према њему 1914. захладнео. Касније ће Распућин говорити да ће победити она земља која више буде трпела, и саветовао цара да после рата обрати пажњу на сирочад и инвалиде, који су му дали све што су имали. Говорио је и да ће бити убијен.

**Игуман Серафим о Распућину**

Отац Серафим (Кузњецов) о Распућину каже следеће: "Григорије Распућин, као човек недалековид, који се налазио у самообмани, није био свестан да су преко њега бацали блато на царску породицу. Његова верност царској породици на основу иследног материјала не долази у сумњу, јер ју је запечатио својом смрћу. Што се тиче његових личних грешака и грехова, за њих ће он сам одговарати пред Богом, како је одговарала блудница коју су лицемерни фарисеји хтели да убију камењем, иако су имали прљавију душу него блудница коју су осуђивали.

ПАД ТРЕЋЕГ РИМА

У фебруару месецу 1917. године збише се пророчанства о паду Трећега Рима, и заврши се доба православних царева, отпочело Св. Константином Равноапостолним, љубитељем Крста Христовога и Гроба Господњега, сазивачем Првог сабора Св. Отаца и светлим оком васељене, кроз чију зеницу у Цркву. Невесту Своју погледа Спаситељ, дарујући јој слободу од прогона и тлачења незнабожних владара. Овај Константин, са светом мајком својом Јеленом, завешта потоњим владарима Римске империје да им узор буде Град над градовима, нерукотворени Јерусалим Небески, и да ставе вратове своје у благи јарам Онога Чије је бреме лако, и да вуку тај јарам орући долину суза и претварајући је, привођењем поданика својих Цркви, у изворе водене. И слушаху га благочестиви наследници његови, све до овога најблагочестивијега самодршца сверуског Николаја II: добро римство, часни поредак друштвени и државни, свагда се ослањаше на још боље небеско јерусалимство, грађанство вишњега Сиона, и одатле црпијаше снагу за ношење мача правде. Јер, Рим мора пасти: а Јерусалим. чија је светлост Јагње, руком Божјом ограђен и утврђен. трајаће вечно. И падоше: први Рим папском јересју, која гордоумног епископа званог папа сврже у адску дубину властољубивости земаљске, па се он одрече грађанске послушности ромејском цару и самом себи стави круну на главу; други Рим, светлолепни Цариград, паде под силном најездом безбожних следбеника антихристовог претече Мухамеда, што се зби због гажења заповести Божјих и окретања унији с папистима од неких, у вери неутврђених, ромејских владара; и, најзад, Трећи Рим изгуби светлост слободе помрачен гресима неких царева својих који Запад неправде јеретичке вољаху више од Сунца правде (такав беше Петар Велики), пламства свога (такође Западу окренутог), књижника и фарисеја својих (многи од свештенства православног које се држаше слова закона, а не Духа који оживљује), интелигенције и младежи своје (заражене бунтом гордог Денице који од светлоносног ангела постаде тамни, мржњом отровани, сатана)...

Паде Трећи Рим у доба када су руске војске побеђивале непријатеље, и када се Први светски рат ближио крају, и када се већ размишљало о поновном заузећу Цариграда од стране православних и враћању златног крста на поџамијану лепотицу - цркву Св. Софије, коју подиже благоверни духовни предак цара Николаја, Св. Јустинијан, крстокрили орао Православља. Паде Трећи Рим не под налетом Немаца и Аустро-Угара и других непријатеља спољњих, него због издаје синова руских, који мајку своју продадоше за тридесет сребрника, и Престо Царев оборише у прах заведени утварама европске демократије и републиканства, и народ саблазнише нудећи му власт самодржавну, и заклетву преступише дату благоверној династији Романова, и толико зала починише, да се она ни избројати не могу, и да им због њих више нико од људи, но једино праведни Судија Бог судити може, а највеће зло беше предаја земље у руке бољшевичких зверова из бездана.

У том фебруару 1917, наиме, избише неке мање побуне међу војском у царственом Петрограду. Оне су одмах могле бити угушене, али неверне слуге Цареве ништа не учинише, но, напротив, подстицаху разгоревање страсти у гомили. А шта гомила кад обесловеси уме, него да тражи своју несрећу? Јер, гле, ако слепац слепца води, оба ће у јаму пасти; и вођаху руски "демократи" руску гомилу, ласкајући јој као новом самодршцу; и погибија њихова не дремаше, него наступи брзо - пребрзо, чим бољшевици, оруђе казне Божје, дођоше на власт; и вођи и народ падоше у јаму комунизма, и сатана се радоваше окивајући револуционарне хорде у своје невидиве, и утолико нераскидније ланце; а Мати Божја плакаше неутешно, гледајући како се припрема крвопролиће у Светој Русији, Дому Њеном...

Највећи издајници бејаху у државној Думи, народној скупштини која се полако претворила у веће безбожничко. Када је избила побуна у Петрограду, челници Думе постали су челници побуне, председник Думе Родзјанко је побуну војника прогласио за револуцију, и затражио од цара да се одрекне престола дарованог му Богом по праву наслеђа. Доносили су му лажне вести о томе да се цела Русија подигла против њега, Помазаника Господњег, и да тражи да власт преда другоме. Чак су и неки из царске куће, као браћа Јосифова, желели да га продају у египатско ропство, јер бејаху љубоморни на лепоту душе и мудрост свог рођака. Један од њих, дође пред Цара и лицемерно клекну, преклињући га да венац царски скине са главе. Не нађе се у близини новога Давида ниједан верни слуга, који би отрчао у непријатељски логор и донео чашу хладне воде, то јест вест радосну о слабости непријатеља престола; не нађе се ни један који би одсекао руке дигнуте на Помазаника Божијег; не нађе се ни један да га потеши у јаду и охрабри на даљи подвиг. Запањен овим, кротки цар паде на молитву пред Оца Небескога и када виде да га чаша не може мимоићи, он јој у сусрет изађе и радосних усана је испи, иако беше пуна горчине и суза и ридања. Прво се, дакле, одрече престола у корист сина свога Алексеја, а затим у корист брата Михаила; у највишем манифесту своме он објави о томе, рекав: "Нема жртве коју не бих принео у име стварнога добра и спасења своје рођене мајчице Русије". А у свој дневник, поражен понашањем дојучерашњих поданика, записа: "Свуда су издаја, подлост и обмана". И испунише се речи Писма које кажу: "Пророштво је на уснама царевијем, у суду неће погријешити уста његова" (Приче 16.10); јер издаја, подлост и обмана постадоше главне особине човечанства у XX столећу, и род људски потону у небивали ужас узајамног истребљивања и разарања. У XX веку безбожнички покрети, нацизам и комунизам, нудећи рај на земљи, однеше преко 200 мил. живота; у XX веку дрзну се ођавољени ум да удари на атомско језгро, ризницу тајни Божјих; у XX веку настадоше фабрике смрти - од Аушвица до Сибира; у XX веку почеше више но игда, децу клати у утробама матера њихових, и по вољи матера и очева њихових, који тако постадоше гори од сваке звери; у XX веку у Цркви Православној многи одступише од Истине и окренуше се баснама, уводећи папски календар и молећи се, под изговором "братске љубави", скупа с јеретицима и незнабошцима; и свуда беху издаја, подлост и обмана; и антихрист стаде долазити кроз претече своје корацима од седам миља.

Кад народ сазнаде да цар - баћушка Николај не влада више, тад и плач и јаук чу се... Јер новозаветна Рахиља осети да нема више бранитеља и хранитеља земље руске, и да ће непријатељи њени ускоро клати младенце у колевкама. и да ће сва Русија постати Витлејем препун нових иродоваца - детеубица.

Колика је збуњеност народна била, сведочи француски дипломата Морис Палеолог, који је у петроградским црквама видео многе како неутешно плачу. Један војник - револуционар је рекао: 'Треба нам република, али морамо имати доброга Цара на њеном челу"... Једна жена: "Он нам је био Цар... Сад никога немамо". У то време, цар је написао и обраћање војсци, али су чланови Привремене владе одбили да га штампају, бојећи се да би их војска могла растргнути, видевши царево родољубље и бригу за Русију.

За цара ни у свету није било пријатеља. Много се радоваху његовом силаску с престола безбожни комунисти и социјалисти свих земаља; и чланови тајних друштава; и богати амерички Јудеји; и све што мрзијаше Христа и лик Божји у човеку радовало се и ликовало, верујући да ће лажни месија ускоро завладати светом, а да ће њих, верне служитеље, уз свој престо поставити. Заборави се добро царем учињено, иако га беше много; заборавише се речи обећања верности и часне речи; заборавише се уговори државни, и сви клицаху поздрављајући "демократску Русију", у којој ускоро наступи демонократија, то јест у којој се демони зацарише, уселивши се у богоборну руљу која се против Цара Небеског и цара земаљског подиже.

Сећајући се добра царевог када је већ било касно, француски маршал Фош је рекао: "Ако Француска није била збрисана са карте Европе, пре свега има да захвали Русији". Винстон Черчил, енглески политичар, рече: "Заборавили смо најтежи подвиг императора Николаја II, који је у веома неповољним условима довео Русију на праг победе. У фебруару је император стајао на кормилу власти, и армија се чврсто држала, стално ударајући на прве немачке линије; фронт ни у чему није оскудевао; победа није долазила у сумњу".

Али, маловерни посумњаше у Духа Светога, Који помазује цареве на царство; и, како посумњаше почеше тонути у бездан грехова и хиљаде смрти, а душе њихове се испунише смрадом лажи. Цар се, пак, одрече земаљског да би небеско прибрао. и не желећи да буде повод братоубиству, он се стаде спремати за још већи подвиг - подвиг мучеништва Христа ради.

**Улога тајних друштава у свргавању монархије**

Почетком XX века, у Русији оживљава рад масонских ложа. По сведочењу масона М. Маргулиеса, 1909. у Петербургу биле су организоване три ложе: "Поларна звезда". "Феникс" и "Војна ложа". Један од кључних бораца против монархије, делатник Државне думе, Гучков, деловао је на засађивању масонерије међу високим официрима. Он је, по сведочењу познатог руског државника Витеа, схватио да је револуција 1905. пропала јер је војска била на страни цара. Због тога је почео да се занима за војну тематику, учлањавајући официре у "Војну ложу". Гучков је био у вези са турским масонима, чији је стављеник Кемал Ататурк са својим "младотурцима", срушио Османско царство. Генерал Сухомлинов је 1909. открио заверенике, и разјурио их из престонице. Али. тајни договори и тајни знацп су остали.

У најбитиијим тренуцима Првог светског рата, начелник Генералштаба био је генерал Алексејев, у кога је цар имао поверења. Међутим. Алексејев је ступио у тајну преписку с Гучковим, непријатељски расположеном према Трону. Алексејев је вршио велики притисак на цара да се одрекне престола.

Касније, покрет "белих", генерала који су окупили војску ради борбе против бољшевика, имао је отворени антимонархистички карактер. "Бели" су углавном били републиканци, који су чак говорили: "Макар и с ђаволом, али против бољшевика!" Владика Венијамин (Федченков) сећа се да му је један "бели" официр рекао: "Како ћемо ми, ситни ђаволи, победити велике ђаволе - бољшевике?" Троцки се сећа да су се он и његови саборци највише плашили да "бели" не прогласе неког од Романова за цара, и тада би се њихов подухват завршио неуспехом. Али, то се није десило.

Масони су у Русији деловали у највећој тајности; у седмом члану устава ложе "Феникс" писало је: "Услови постојања Братства у земљи лишеној елементарних права човека и грађанина, налажу неопходност нарочито строгог чувања тајног карактера организације, као и другим земљама где се масонство званично не признаје и где бива гоњено".

Масони у Думи углавном су били под руководством левичарско-без-ожничког Великог Оријента Француске. За време Столипина, сваки покушај легализације ложа био је пресечен у корену. Столипин је онима који су тврдили да су масони чисти "хуманитарци" рекао да у Русији има довољно легалних хуманитарних организација и да се свако ко то жели може у њих учланити.

Познати руски анархиста, кнез Кропоткин, знао је шта масонерија представља у доба смене старог режима. Он у својој књизи "Велика француска револуција" отворено каже: "Шта је спречило борбу партија да не поприми најсуровији вид од самог почетка? Вероватно оно интимно и братско општење, успостављено још пред револуцију у масонским ложама Париза и Провинције, између свих угледних делатника тог времена, погодовало је том јединству делања... Скоро сви угледни револуционари припадали су масонерији, а Филип Орлеански био је велики национални мајстор све до 13. маја 1793. године. Робеспјер, Мирабо, Лавоазје припадали су илуминатским ложама које је основао Вајсхаупт."

Кропоткин је, на примедбе социјалдемократе Бонч-Брујевича да социјалдемократа и прогресивац не могу да припадају масонерији, одговарао: "А зашто? Мислите да томе сметају обичаји и обреди масона? То су све глупости! Масони су, пре свега, светска политичка, вековна организација. И наш револуционарни покрет ће изгубити много ако овако или онако не буде повезан са масонеријом. која има своје конце у Русији, и, наравно, у Петрограду - у најразличитијим сферама".

Са масонеријом су у Русији били повезани сви "леви" елементи: "Савез ослобођења", "Конституционо-демократска партија (кадета)", социјални револуционари (есери), итд. Бонч-Брујевич, касније Лењинов сарадник, тврдио је да је Керенски дуго био припреман од масона да стане на кормило државе кад падне монархија.

Масони су били и мењшевици Гаљперин, Чхелидзе, Гуревич, Смирнов, итд.

Руска интелигенција је сва била у окултизму: теософија, антропософија, розенкројцерство опијали су Александра Блока, Андреја Бјелог, Вјачеслава Иванова, Димитрија Мерешковског, Зинаиду Хипијус, Максимилијана Волошина, Скрјабина, Брјусова, итд. Како је писао Берђајев у "Самопознању", "они нису господарили окултним силама, окултне силе господариле су над њима". У Царском Селу, дакле поред самог монарха, многа угледна лица била су у мартинистичким масонским ложама које je у Русији, почетком XX века, обновио француски окултиста Папис.

Све ове ложе и дружине испуњавале су оно што је оснивачица теософије, Јелена Блавацка, записала у једном свом чланку 26. 4. 1894: "Наш циљ није ширење индуизма, него уклањање хришћанства са лица земље". Ана Безант, још један идеолог теософије, писала је: "Никаква философија, никаква теологија нису свету донели ништа тако вредно да се упореди с благом вешћу атеизма. Част и слава тим напредним борцима прогреса, тој почасној авангарди армије слободе. Част и слава ономе ко је, да би исправио земљу, заборавио на небо, ономе ко је, из усрдности према човеку, заборавио на Бога".

Опет су масони спремали борбу за "слободу, једнакост, братство - или смрт". Као и 1789. у Француску, уместо слободе, једнакости и братства 1917. у Русију је дошла смрт.

**Финансијери руске револуције**

Године 1879. Џон Д. Рокфелер контролисао је 90% извоза америчке нафте. Једина извозница нафте била је Америка (САД). Међутим, 1883. године, у Бакуу, на обалама Каспијског језера, у Руској империји, откривен је велики извор нафте и почела је експлоатација. Изграђена је пруга, и цар је почео да позива стране инвеститоре. Године 1901, Америка је производила око десет милиона тона нафте, а Русија преко дванаест милиона. Русија је окрилатила. Од 1907. до 1913. стопа њеног индустријског развоја била је већа од стопе развоја Енглеске, Немачке и САД.

Године 1905. представници Британског фабијанског друштва, које је окупљало левичаре, богате и угледне људе из САД и Енглеске, састало се са представницима бољшевика и понудило им новчану помоћ за борбу против царског режима и извођење револуције. Те исте, 1905. године, амерички банкари Шиф и Морган, као и Сити банка, дали су 30 милиона долара властима Јапана да би отпочели рат против Русије.

Процес финансирања револуције се наставио. Керенски, вођа фебруарског бунта, примао је новац од индустријалаца из Америке. У марту 1917. године, Троцки, снабдевен великом количином новца, из Њујорка креће према Русији. Конгресмен Луј Мекфеден 1919. године је тврдио да су Троцког новцем и подршком снабдели амерички банкари. Канадске власти задржале су брод на коме је био Троцки, али влада Вудроа Вилсона наложила је Канађанима да Троцког пусте. С Троцким у друштву био је и председавајући финансијског одбора Демократске партије Чарлс Крејн.

Америчке власти наставиле су да подржавају бољшевике и после абдикације цара (САД су ушле у Први светски рат тек кад је, у фебруару. 1917, пао "крвави царски режим".) Директор америчке Банке федералних резерви, Виљем Б. Томпсон, дао је бољшевичким властима лични прилог од милион долара. Морган и породица Рокфелер такође су помагали, а Јакоб Шиф, партнер банке Кун, Леб и компанија и Пола Варбурга, дао је Лењину 20 милиона долара. Од немачких власти, Лењин је добио четрдесет милиона марака у злату. И за време Стаљина, Рокфелерова Чејс Менхетн банка сарађивала је са Совјетијом, као и Кун, Леб и компанија. Но Лењин, ни Стаљин нису заборавили своје финансијере. Одужили су се и распродајом руског црквеног блага на Западу. Заиста, не треба прећутати речи Џенингса Вајса, писца књиге "Вудроу Вилсон, следбеник револуције": "Историчари никада не смеју заборавити да је Вудроу Вилсон омогућио Лаву Троцком да уђе у Русију са америчким пасошем".

Но, као што је Лењин рекао кад га је Горки молио да помилује једног од кнежева из дома Романова, који с бавио историографијом: "Револуцији не требају историчари".

ГОДИНА 1917.

Протојереј Сергије Булгаков се сећа да је, кад се пронела вест да се цар одрекао престола, била Крстопоклона недеља Великог поста: "Новине су већ претиле "поповима" ако се буду молили за цара. Заповедили су да се не помиње (не сећам се тачно - да ли пре абдикације; мислим - после). На тај начин, Русија је пошла на свој крсни пут оног дана кад је престала да се отворено моли за Цара".

Цар се, на дан престанка помињања свога и своје породице, на литургији, скупа с мајком, царицом Маријом Фјодоровном налазио у Штабу. Генерал П. К. Кондзоревски се сећа: "Кад је ђакон на Великом Входу уместо "Најблагочестивијег, најсамодржавнијег" почео да произноси нешто чудно и тако свима туђе о Привременој влади - постало је неподношљиво, и свима су сузе пошле из очију, а Б. М. Петрово - Соловјево, који је стајао крај мене, просто је ридао".

Генерал-мајор Дубенски је приметио начелника Штаба, генерала Алексејева, како клечи и моли се. "Није ми било јасно за шта се моли Алексејев", каже Дубенски, с обзиром на издају цара од стране Алексеја и других генерала. Кад је цар с мајком кренуо ка аутомобилу, да би напустио свој дотадашњи Штаб, био је окружен официрима и војницима, који су га тужно поздрављали, последњи пут.

А у Петрограду лудило. Све се пали, руши: продавнице, суднице... У Москви, пише прота Булгаков: "Сви су се радовали, сви су ликовали, црвени Дионис ходио је по Москви и сипао у руљу своје црвено пиће /.../ Видео сам и осетио да је дошао црвени простак, да живот постаје простачки и низак, и да више нема Русије/.../ Била је Крстопоклона недеља Великог поста. То су, наравно, сви заборавили, а ја сам имао најтежа предосећања од те символичке подударности".

Архиепископ волински Евлогије сећа се стања у граду Житомиру, који је важио за једно од средишта монархизма: "Први револуционарни дани у Житомиру; руља на улицама, "марсељеза", црвене заставе, црвене траке... Свештеници, чиновници, сви - носе црвене траке/.../ Јеромонах Јован (из пастирског училишта), без обзира на пост, поздравља ме са: "Христос васкрсе! Христос васкрсе!", а кад му кажем да буде мало уздржанији, он вели: 'Ви не схватате!'"

У Цркви је ситуација била трагична. Многи епископи су хтели да угоде Привременој влади, чији су поједини министри тражили од Синода да скине" Помазање с цара и ослободи народ од заклетве цару. То се ипак није десило.

П. С. Лопухин, својевремено секретар Светог Јована Шангајског, писао je: "у часу одрицања Господар се осећао дубоко усамљеним, а около "кукавичлук, подлост и издаја", и на питање: како је он могао да се одрекне свог царског служења, треба рећи: он је то учинио зато што смо се ми одрекли царског служења, власти посвећене и освештане".

Свети Синод Руске Цркве је 9. марта 1917. благословио Русију "на њеном новом путу", а 22. јула 1917. говорило се да је за Русију настало ново, "благопријатно лето Господње". Кратковидо!

Већ 2. августа 1917, после вести о побуни у војсци и разним револуционарним злоделима, Синод се плашио "блиске пропасти Русије".

Та, 1917, у свету је доживљена као мистички крај равнотеже сила. Pуски будисти - ламаисти сматрали су цара значајним за склад космичких сила, и поредили га са древним заштитницима будизма – Бамбисаром, Ашоком, Канишком. Николаја II сматрали су за "чакравартина" (праведног господара света.) Чак су изводили порекло Романова од митског цара Рамане. Како каже историчар С. Иљушин: "Феномен Руске Монархије је надетнички и надисторијски. Лик Белог Цара, "који има престо на крајњем Северу", био је снажан зато што је имао духовни смисао и есхатолошку усмереност". Далај Лама XIII је примио многе руске избеглице, управо у знак сећања на доброг цара Николаја II и његову светско-историјску улогу.

На Блиском Истоку, мноштво Арапа, којима је Русија помагала материјално и духовно, било је очајно кад је пао цар Николај. Неколико година жалили су за њим.

ДНЕВНИЦИ ЦАРА НИКОЛАЈА

Цар је од младости водио дневник, у коме је записивао углавном најосновније чињенице о својој делатности. Дневник му је, пре свега, служио да би касније могао да се сети шта је радио и с киме се виђао. Па ипак, није сваки запис чисто телеграфско бележење збивања. Рецимо, у понедељак 27. фебруара 1917, он пише: "У Петрограду су почели нереди пре неколико дана; нажалост, у њих се укључила и војска. Одвратан је осећај да сам тако далеко, а да примам, у одломцима, лоше вести!" А 1. марта, кад није успео да се пробије ка Царском Селу: "Брука и срамота! Нисам успео да дођем до Царског Села. А мисли и осећања су све време тамо! Како је јадној Аликс тешко да сама преживљава сва та осећања! Да нам Господ помогне! " 2. марта, у четвртак, цар Николај пише о томе да су сви главнокомандујући генерали били за његову оставку: "Увече су из Петрограда стигли Гучков и Шуљгин, с којима сам преговарао; предао сам им прерађени манифест. У један по поноћи отишао сам из Пскова с тешким осећањем преживљеног! Свуда су издаја, кукавичлук и обмана". Када је, 3. марта, сазнао да се и његов брат одрекао престола, јетко је прокоментарисао (јер је Михаил био наговорен да подржи "Уставотворну скупштину" антимонархиста): "Ко зна ко га је наговорио да потпише такву гадост!" Када се, 9. марта, растајао са својим козацима, записао је: "Срце ми се умало није поцепало /.../ Тешко, болно, туробно".

Када је, 10. марта у петак, био са својима, види се да му је лакше, иако је под стражом: "Без обзира на услове у којима смо се нашли, мисао да смо скупа радује и теши". А 27. марта: "Почели смо да се спремамо за причешће, али за почетак ова припрема није баш радосна. После Литургије дошао је Керенски и молио нас да породичне сусрете ограничимо на време оброка, и да с децом будемо одвојено. Тобож, то му је неопходно да би умирио познати Совјет радничких и војничких депутата (комунисте, нап. В. Д.) Морали смо да се покоримо да бисмо избегли неко насиље".

Све време цар пише о својој деци - игра се с Алексејем, чита кћерима књиге. Предобри, нежни отац, који је, како очевици сведоче. био понос; на своју децу. А 18. априла, по старом, био је 1. мај, по новом календару. Цар иронично пише: "Сад је на Западу 1. мај, па су наши балвани решили да га прославе парадом на улицама уз музику и црвене заставе". Само толико, али убиствено тачно: балвани!

Цара је погађало кад види како се официри склањају пред војницима, по налозима револуције! Командант страже Кобилински молио је цара 26. јуна да не пружа руку официрима, ако неког има у близини (то им се узимало за зло) и да се не поздравља са стражарима, јер се дешавало да они не одговоре на поздрав.

Сваку победу руске војске цар је радосно бележио и писао: "Слава Богу!" Радовао се чак и успесима Привремене владе, na и Керенског. Тешко га је погађало кад се руске трупе, под утиском бољшевичке пропаганде, повлаче с фронта. Тада је писао: "Срамота и очајање".

На дан Алексејевог рођења 1917. цар се моли за свог сина: "Да му Господ да здравље, трпљење, крепост духа и тела у ова тешка времена. Ишли смо на службу, а после доручка на молебан, на који су донели икону Знамење Мајке Божје. Било је нарочито топло молити се пред њеним светим ликом скупа са свим нашим људима".

Кад су прешли у Тоболск, цару је било веома тешко зато што их је Панкратов, командант страже, ограничавао у кретању и одласцима у цркву. А 20. октобра 1917, поводом годишњице очеве смрти, записао је: "Боже, како ми је тешко због јадне Русије!"

Утеха је био храм. Рецимо, 10/23. марта 1918. године: "У пола осам ишли на Литургију, где смо се сви скупа причестили Светим Тајнама Христовим. Хор је певао изврсно".

А 8. априла 1918. године стигло је наређење из Москве да цар и царевић Mopaiv да скину еполете: "Ту свињарију им нећу заборавити", записао је цар, који је себе увек доживљавао као војника Русије.

На Велики Четвртак 1918, већ у Јекатаринбургу, цар бележи: "Уз звук звона бивало је тужно кад помислиш да је Страсна седмица и да смо лишени могућности да будемо на тим чудесним службама, па чак да не можемо ни да постимо". Ипак, доктор Боткин и цар су за све утамничене прочитали дванаест Еванђеља о страдању Христовом.

Последњи запис у дневнику био је од 30. јуна 1918: "Време је топло и пријатно. Немамо никаквих вести споља".

**Цар говори о својој абдикацији (по Вирубовој)**

Док су били у ропству фебруарских револуционара, цар је причао о својој абдикацији. Прво је рекао да "кад би га цела Русија молила на коленима да се врати на престо, он то никад не би урадио". У гласу су му биле сузе кад је говорио о томе да су најбољи његови пријатељи и блиски рођаци тражили од њега да напусти престо. Показивао је телеграме својих генерала и великог кнеза Николаја Николајевича - нико му није остао веран. Хтели су да се он трона одрекне у корист Алексеја, да би преко детета они могли да владају: "Не дам им свог сина. Нека изаберу другог, на пример, Михаила, ако се он осети довољно јаким".

Причао је и о делегатима Думе које су козаци хтели да убију, али им је цар рекао: "Сад је касно". Кад је цар са својом мајком, Маријом Фјодоровном, одлазио из Могиљева, народ је клечао дуж пута од дворца до железничке станице. Глас му је дрхтао кад је о томе говорио.

Зашто се нисте обратили позивом народу, војницима?, питала га је Вирубова.

Народ је био немоћан, а могли су да ми побију породицу. Жена и деца су ми све што ми је остало!... Њихова злоба је уперена против царице, али њу неће нико моћи ни да дирне, осим преко мене мртвог...

Затим је тихо рекао:

Нема правде међу људима.

Једино што је тражио од својих непријатеља било је:

Дајте ми да овде живим са породицом, макар као обичан сељак, пошаљите ме у највећу забит домовине, али нас оставите у Русији.

Велики број, негда "верних", дворјана, напустио је Романове. Остали су истински одани, који су их волели. Цар је у новим околностима показао трпљење и мужаство, предајући се сасвим вољи Божјој.

**Цар и руски муслимани**

У књизи хана Р. Б. Хаџијева, руског муслимана - Туркмена, која се појавила после револуције под насловом "Велики бојар", описана је реакција руских муслимана, царевих бораца за време Првог светског рата, који су се "Падишах - Сердару" (тако су звали монарха) заклињали на верност на Курану. Муслимани - Туркмени били су номади, добри јунаци и у то доба одани Русији. Кад су чули да је Николај II абдицирао, осетили су се "као стадо без пастира". Питали су се шта ли ће бити сада, кад је на челу државе Привремена влада. Стари Курбан ага био је одлучан у ставу да је Русија пропала, и да се неће дићи, као брод на мору крви, са сломљеним кормилом. Курбан ага је говорио да је за време "Ак-Пади- шаха" (цара Николаја) било чиновничких злоупотреба и неправди, али да је сада наступило многовлашће, где ће се глупаци отимати о државну управу. Један господар је могао да изађе на крај са злоупотребама, а нове властодршце народ ће погазити због њихове неспособности и лажних обећања. Курбан ага, мудри старац, тврдио је да су за пропаст Русије криви Немци и Енглези. Кад му је Хаџијев рекао да су Енглези савезници Русије, старац је рекао:

Пре но што постанеш пријатељ Енглезу, питај Немца како се с њим ваља дружити!

Официр Шах Кули се сложио са старцем, и рекао:

Да, Курбан ага, сасвим јасно, да су се Руси грдно преварили, и да ће да изгоре, као лептир у ватри. Русији сад треба Сердар док је армија на фронту. Тек тада ће нешто испасти (Сердар - војсковођа; опет је реч о цару.)

Други муслиман је рекао: И цар се изгубио! Зар је тако лако добио власт да би је тако лако дао како ју је сад дао? Али, све је то од Алаха. Кад он неком шаље несрећу, човек губи разум.

Муслимани су одбили да се закуну Привременој влади, и мула је само прочитао обичну молитву пред представницима Керенског (наравно, ови ништа нису разумели.)

По сведочењу свештеника Олега Стењајева, још дуго после победе бољшевика било је муслимана који су, заклевши се на Коран на верност цару, ратовали против комунистичке власти. Дању су то били скромни и вредни сељаци, а ноћу борци против оних који су узели власт од законитог монарха.

Када су се Царски Мученици нашли у ропству у Тоболску, домаћи Татари су се скупили пред кућом у којој су били и молили се. скупа са својим мулом, за здравље цара и његових.

**Царевић Алексеј и мучеништво**

Игуман Серафим (Кузњецов), један од духовника блиских Светим Царским Мученицима, године 1910. добио је из Јерусалима крстић с частицом Часног крста, и делићима моштију Светог Јована Крститеља и Св. Георгија. Поклонио га је царевић у за његов шести рођендан, и дечак га је носио и на дан свог страдања. Касније му је царица често причала о житијима Св. Јована Крститеља и Св. Ђорђа. а он је пажљиво слушао и памтио. Једном је питао мајку: "Зашто је Свети Јован Крститељ морао да бежи у пустињу још као мало де-те, зашто је бачен у тамницу и убијен?" Царица му је рекла да је чак и Творац неба и земље, Исус Христос, био оклеветан од злих људи и распет на крсту, и да онима које веома воли шаље на земљи невоље, страдање и смрт, да би се вечно веселили с Њим у рају, где је бескрајно лепше него овде. Те речи царевић је заувек запамтио и трудио се да их се сећа у данима свог страдања.

**Још једном о убицама**

Злочинце који су дигли руку на помазаника Божјег чекала је зла судба. Лењин, наредбодавац, умро је од последица сифилиса, сасушеног мозга, а Имре Нађ, један од убица, убијен је од стране Совјета 1956. год. као председник Мађарске.

Њихове судбине, азбучним редом, откривају се:

Бјелобародов, Александар, од марта 1918. председник Извршног комитета Уралског совјета. Учествовао у уништавању тела Романових. Стрељан у оквиру Стаљинових чистки 1938. године.

Беркин Реинхолд, Литванаи. У јуну 1918. надзирао стражу дома Ипа тјева. Погубљен 1933. од стране режима, иако је бољшевик био од 1905

Bаганов Стјепан, сурови убица и припадник Црвене гарде, познат по казненим експедицијама у крајевима побуњеника против бољшевика. Убио га народ при уласку "белих" у Јекатаринбург, не знајући да је Ваганов учествовао у стрељању и уништавању тела царске породице.

Војков Петар (право име: Пинхус Вајнер), један од кључних заговорника уништења Царских узника. Присуствовао стрељању и Јуровском дао киселину за уништење тела. Пљачкао драгоцености Романових. Године 1927, убио га је у Варшави деветнаестогодишњи руски младић Б. С. Коверда.

Голошћокин Филип (право име: Шаја Исакович), од 1903. бољшевик. По сведочењу савременика В. И. Бурцева овај "жарки лењиниста", био је "џелат", суров, с извесним цртама деградације. Преко њега остварен налог Лењина и Свердлова о стрељању Романова. Ухапшен од стране Стаљиновог НКВД-а и стрељан 1941. године. Није му вредело што се хвалио цареубиством.

Дидковски Борис. Члан бољшевичке партије од 1904. године; члан градског комитета партије у Јекатаринбургу, и за време револуције је у фебруару припадник Црвене гарде. Учествовао у припремању куће Ипатјева у тамницу за Царске Мученике. Године 1937. ликвидиран од стране Стаљиновог режима.

Зиновјев Гршорије (Гершен Аронович Радомислски), један од најближих Лењинових сарадника и злотвора Русије. Учествовао у продаји царских драгоцености у иностранству. Осуђен на монтираном процесу и стрељан 1936. године.

Meдведев Павел. Учествовао у стрељању Романова. Ухватили га "бели". На саслушању открио много тога. Умро 1919. у Јекатаринбургу од тифуса.

Мрачковски Cepгеj. Од 1905. у бољшевичкој партији: учествовао у терористичким акцијама. Учествовао у превожењу Царских Мученика у Дом Ипатјева и организацији страже. Ухапшен од стране НКВД-а 1935. а следеће године стрељан.

Сафаров Георгије. Са Голшоћокином, тражио одобрење од Лењина и Свердлова за убиство Царских Мученика, и добио га. Ухапшен 1936, и био у Стаљиновим тамницама до 1942, када је, у Саратову, стрељан.

Свердлов Јаков (Јанкел Мовшевич). Од 1901. професионални револуционар, члан бољшевичке партије. Познат говорник. Учествовао у револуцији 1905. Један од помоћника Лењина у растурању Уставотворне скупштине. Потписао одлуку о потпуном "раскозачивању" - масовном погубљењу козака са Дона. С Лењином наредио погубљење Царских Мученика. У марту 1919. претукли га радници по повратку са Украјине, од чега је и умро (званично: од прехладе.)

Толмачев Николај. Члан Пермског комитета бољшевика и организатор Црвене гарде. Учествовао у стражи у дому Ипатјева. Убио се 1919, кад су "бели" могли да га ухвате.

Троцки Лав (Лев Бронштајн). Крволок револуције. Планирано да он буде тужилац на процесу Николају. Био за црвени терор. Оснивач Црвене армије. Протеран из Совјетије 1929. Убијен у Мексику 1940. од стране агента НКВД-а Моркадора.

Урицки Мојсеј Соломонович. Члан компартије од 1898, председник петроградске ЧЕКЕ, учествовао у многим злочинима. Одлучио о судбини кнежева Романова и Свете Јелисавете на Уралу. Крајем августа 1918. убио га Л. А. Канегисер.

Уфимиев Николај. Радник Сисертског завода, бољшевик. Један од организатора убиства великих кнежева у Алапајевску. Године 1936. ухапшен у Иркутску и стрељан.

Хохрјаков Павле. Учествовао у надзору над царском породицом у Јекатаринбургу и био један од организатора убиства епископа Гермогена. Погинуо 1918. године.

Јуровски Јаков (Јанкел Хаимович). Главни џелат царске породице. Пуцао у цара. Године 1939. саслушаван од стране НКВД-а у болници Кремља. Био би убијен, али је, у мукама и страху, умро пре тога.

Тако на земљи. А на Страшном Суду Божјем?

"Правда гмиже, али стиже", рекао би наш народ.

СЕЋАЊА НА ЦАРА И ЊЕГОВО ДОБА

Успомене великог кнеза Александра Михајловича Романова

Велики кнез Александар Михајлович из дома Романова оставио је своје успомене, у којима говори о стању Русије уочи револуције. Он примећује да је земља убрзано кренула у развој капитализма, потпуно неспремна за тако нешто. Само 1913. у Москви је 40 000 људи живело од берзе!

Тријумвират новобогаташа (Јарошчински, Батолин. Путилов) освајао је Русију - и сви су им се клањали: од министара финансија до револуционара. Сибирска банка је финансирала Максима Горког и он је у Петрограду издавао дневне новине "Нови свет" бољшевичког правца, као и месечник Анали". У обе публикације сарађивао је Лењин. Обе су позивале на рушење државе. У кући богаташа Парамонова нађени су непобитни докази да је он финансирао ширење револуционарне литературе у Русији. Суђено му је, и осуђен је на две године робије, али је дао велики прилог за изградњу споменика о тристагодишњици дома Романова и пуштен је из затвора. Чувени Сава Морозов финансирао је Лењинову "Искру" која је раднике Морозовљевих фабрика позивала на штрајк. Овај несрећник је говорио да је "довољно богат да себи дозволи луксуз финансирања својих непријатеља". Морозов се убио пре почетка Првог светског рата, а Лењинови следбеници су касније сву његову имовину конфисковали.

Европа је, уочи Првог светског рата, била сасвим успавана. Руски амбасадор у Паризу Извољски питао је кнеза Александра зашто, после ултиматума Аустро-Угарске Србији, жури у Русију: "Зашто ваше Царско Височанство тако жури да се врати у Санкт Петербург? Сад је тамо мртва сезона... Рат? Неће бити никаквог рата. То су само "гласине", које повремено узнемиравају Европу. Аустрија ће себи допустити још понеку претњу. Петербург ће се узнемирити. Вилхелм ће изговорити борбену беседу. И после две седмице све ће се то заборавити". Извољски је тридесет година био дипломата. и ништа није видео, као ни већина других. Европљани нису желели рат - а рат се ипак десио. Велики кнез Александар пише: "Вилхелм је беседио са балкона замка у Берлину. Николај II је, врло сличним речима, говорио маси која је клечала крај Зимског дворпа. Обојица су се молили Свевишњем да казни заговорнике рата. Сви cv били у праву. Нико није признавао кривицу. Ниси могао да нађеш ниједног нормалног човека. У земљама између Бискајског залива и Великог океана. Кад сам се враћао У Русију. постао сам сведок самоубиства целог континента".

Кнез Александар затекао је цара Николаја озбиљног и одлучног. Рат је био објављен. Том приликом, цар Николај је свом рођаку признао да је "могао да избегие рат, само да је решио да окрене леђа Француској и Србији, али он то није хтео. Колико год био кобан француско-руски савез, Русија је желела да испуни преузете обавезе".

Године 1916. на фронту је, после победа Брусилова, стање било боље но икад; али, у позадини је кувало, и револуционари су се спремали да царевини забију нож у леђа. Велики кнез Сергеј рекао је свом брату Александру да Немци, осећајући близину пораза, неће презати ни од чега, а пре свега ће гледати да у позадини Руса изазову револуцију.

Александар Романов је покушавао да увери цара и царицу да је револуција близу, али у томе није успевао. Царица није могла да верује да ће народ окренути леђа свом вољеном Баћушки.

Међутим, кад се цар Николај II одрекао престола у корист свог брата, кнез Александар није могао да верује: "Ники је вероватно изгубио разум. Од када се то Самодржац све Русије може одрећи од Бога му дате власти због метежа у престоници изазваног недостатком хлеба?" Када су се срели, цар му је показао телеграме својих генерала, који су тражили његову абдикацију. Глас му је задрхтао кад је дошао до телеграма свог блиског рођака, великог кнеза Николаја Николајевича, који је такође захтевао абдикацију.

Прво наређење Привремене владе било је сасвим "демократско": војска треба да бира себи официре и престаје указивање почасти официрима од стране војника. Велики кнез Сергеј тим поводом каже: "То је крај руске армије! Сам Хинденбург не би морао ништа томе да дода. Виборшки гарнизон већ је поклао своје официре. Остали ће пожурити да их у томе следе".

Цар се обратио свом штабу молећи их да и даље служе Отаџбини. Стари генерали су плакали. Даје се заклетва Привременој влади. Кнез Александар каже: "Не знам како се осећају остали, али лично не схватам како се заклињати на верност групи интриганата који тек што су погазили дату заклетву (цару, нап. В. Д.) Свештеник изговара речи које не желим да чујем. Први пут за триста четири године постојања монархије на молебану се не помиње име царево".

Велики кнез Александар говори о потпуној трулежи високих кругова руског друштва. Људи попут Бориса Савинкова покретали су револуцију. Савинков је био земљопоседник, човек из високог друштва, песник, приповедач, "Казанова" и - "спортиста револуције" (тако су га звали!) Он је говорио: "Револуција и контрареволуција ми не значе ништа! Ја хоћу акцију!" А за то време, Савинкову, који је из Француске руководио убиствима царских чиновника, плаћани су хонорари за романе објављиване у Русији! Велики кнез Александар пише: "Министар унутрашњих послова није ни сањао да добра половина руских револуционара, међу којима су били и Савинков, Троцки, Чернов и други има могућност да настави свој терористички посао захваљујући хонорарима које примају од руских издавача!"

Велики кнез Александар с горчином закључује: "Престо Романова није пао под притиском претеча Совјета или младих бомбаша, него носилаца племићких презимена и дворских звања, банкара, издавача, професора и других друштвених делатника, који су живели од широкогрудости царевине. Цар би успео да изађе у сусрет потребама радника и сељака; полиција би се обрачунала с терористима. Али било је сасвим узалудно покушати да се угоди многобројним претендентима на министарска места, револуционарима из редова дворјана, опозиционим бирократама, васпитаним на руским универзитетима".

**Из успомена флигел-ађутанта А. Мордвинова**

Веома близак царској породици, дворски официр Мордвинов истиче њихову велику побожност као главну карактерну црту последњих Романова. "Сав њихов интимни живот", вели Мордвинов, "био је пун религиозног садржаја". Царица је често избегавала храмове где би је угледали, и ишла да се помоли тамо где је нико не види. Једном је Мордвинов пратио на службу у манастир у Могиљеву царицу и њене кћери. Том приликом, Мордвинов је описао царичину молитву: "Царица је купила свеће и сама, као и велике кнегиње, запалила их пред чудотворном иконом. Сви њени покрети, метаније, начини на који је палила свећу, крстила се, целивала иконе, запрепастили су ме својом запањујућом сличношћу с покретима простих, религиозно настројених, руских жена. Само је жена, која се родила и порасла у старинској православној средини, прожета православним обичајима, свесна вредности црквених обреда, која чак и мисли простодушно руски, могла да на тај спољни начин изражава своје молитвено настројење."

Кад су их они који су се молили у храму окружили, царица није ништа примећивала: "Царица се повукла у себе. Стајала је с очима пуним суза, устремљеним ка икони, с лицем које изражава крајњу тугу и молбу... Усне су јој шаптале речи молитве, а она је сва била ваплоћење вере и страдања. За шта се молила, за кога је страдала, у шта је веровала? Код куће је све било у реду, сви су, чак и Алексеј Николајевич, били здрави, али Русија, исцрпљена ратом, била је безнадежно болесна... Зар се није за чудо уразумљења и исцељења Русије тако снажно и пламено молила руска царица?

Пошто су обоје били дубоко верујући хришћани, били су пре свега Руси и православни. Из таквог погледа на свет углавном је и водио порекло њихов патриотизам, њихово мистично настројење, њихова покорност судбини, стремљење да се у свему следи воља Божја. Одатле је водила порекло њихова одвратност према свему социјалистичко-безбожном, либерално-материјалистичком. Обоје нису могли да буду "демократе" у оном смислу којим је прожет савремени партијски живот и у коме је хтело да их види наше друштво. Али свим срцем и душом љубили су свој народ, с оном силом и племенитошћу за које су способни нарочити племићи духа и крви, какви су они заиста били /.../ Они нису могли да појме да живе ван Русије. Као прави хришћани и дубоко културни људи, трудили су се да све воле, без обзира на националност, али за њих су Руси увек били бољи од свих".

Цар није хтео да се удвара никоме, а пре свега високим круговима. Своје и руске непријатеље је жалио. Једном је изјавио: "Ко би могао и да помисли да ћу морати да потпишем објаву рата Бугарској, оној Бугарској за коју су проливене реке руске крви... С тешким осећањем потписах тај документ... Знам да то нема везе с бугарским народом, који не може бити непријатељ Русије, своје ослободитељке... Све су то дела непријатеља Словенства... Схватиће кад буде касно."

Цар није био ласкавац и дипломата. Кад му се нека реч другог не свиђа, ћутао је, али лагао није. Био је неспособан да "политички" лаже.

Милосрђе Николајево било је безгранично: "Његова доброта није била површна, није се пројављивала споља и није се умањивала због безбројних разочарења. Помагао је колико је могао од својих сопствених средстава, не мислећи о количини средстава, не мислећи о количини траженог новца, па и лицима према којима, знам, лично није био расположен". Кнез Н. Д. Оболонски, који је управљао царевим кабинетом, говорио је: "Разде- лиће све што има". Због цареве милостиње је желео да поднесе оставку. Многи су цара упозоравали да не буде тако поверљив према свима. Цар је одговарао: "А како ће ти несрећници да чекају проверу? Како, уосталом, проверити њихову искреност?"

Наводно је случај једног официра у оставци, који је молио за помоћ да отплати дугове или ће се, у противном, убити. Цар је говорио: "Тада му нису поверовали; сматрали су то дрском претњом и уценом, а ја сам после у новинама читао да се стварно убио. Није се шалити с таквим стварима".

Породични живот Романова је био узвишен. За њиховом трпезом никад се није причало о дворским сплеткама. Покушаји оговарања од стране гостију дочекивани су ћутањем и променом теме.

Цар се гнушао смртне казне, па је био спреман да потпише скоро сваку молбу за помиловање. А време је заиста било сурово, да суровије не може бити. У царском Селу ипак није било прљаве паучине интрига, него "чист, строг, скоро монашки живот, пун дубоке љубави према Родини, пламеног стремљења ка човечности, срећи свог народа" (Мордвинов).

Распућина Мордвинов није виђао никад, и царска породица о њему није ни причала. Нема га ни на једној од породичних фотографија последњих Романова. Цар је био способан човек, који ником није давао потпун утицај над собом - а камоли Распућину. Распућин је молио француског посланика Мориса Палеолога да интервенише код цара једним поводом, јер он сам то није могао.

**Из успомена кнеза Л. И. Дундакова - Изјединова**

Године 1912. једна ситна племкиња Курске губерније послала је преко кнеза Дундакова - Изјединова, предводника племства те области, молбу цару да јој помогне. Имање јој је отишло на добош, због дугова покојног мужа (девет хиљада рубаља). Кад је кнез Дундаков - Изјединов био на пријему код цара на Јалти, међу папирима Николај је приметио и ту молбу:

Шта Вам је то?, питао је цар.

То је једна неоснована, незаконита молба.

Цар је погледао папир.

Оставите ми то. Али ником не говорите. Забрањујем вам. Учинићу шта могу.

Старици је послао дванаест хиљада рубаља: девет за дуг, и три за куповину оног што јој је потребно.

**Из успомена грофа Д. С. Шерметјева**

На фронту, за време Првог светског рата, цар је стално ишао међу војску и међу рањенике. Једном се нашао у пољској болници, где су били многи тешки рањеници. Један официр је умирао на поду. Цар му је пришао и рекао:

Хвала Вам за Вашу службу. Имате ли породицу?

Официр је препознао Господара:

Имам жену и двоје деце, рекао је.

Тада је цар обећао:

Будите спокојни, нећу их оставити.

Официр се прекрстио, захвалио и - испустио душу.

**Из успомена баронице Бухсхевден**

Бароница Софија Бухсехвден била је веома блиска царској породици. О цару пише: "Најсавршенији џентлмен кога сам срео, рекао је једном мој пријатељ Енглез о Господару, кога је добро знао. То је било сасвим тачно одређење. Простосрдачан у опхођењу, без икакве афектације, имао је урођено достојанство које му никад није дозвољавало да заборави ко је он. Уз то, Николај II имао је помало сентименталан, врло савестан и каткад крајње простодушан поглед на свет старинског руског дворјанина, кога је некад описао Тургењев. Мистички се односио према својој дужности, али је био и снисходљив према људским слабостима, и имао је урођене симпатије према обичним људима, нарочито према сељацима. Зато никад није праштао оно што је звао "мрачним пословима с парама". Кога год је почео да подозрева тим поводом, тај би губио његово поверење заувек, чак и ако му кривица не би била сасвим доказана.

Његова огромна скромност, просто невероватна на таквом месту, доводила је до тога да Господар каткад није веровао сопственом мишљењу и често је слушао мишљења својих министара /.../ Николај II је знао руску историју као историчар и исто тако добро руску књижевност. У мирно време имао је обичај да наглас чита царици и деци руску књижевност. /.../ Волео је скромну храну и никад није тражио нарочита јела /.../ Никад се није плашио атентата, није се бојао за свој живот, није био страшљив и борио се против основних мера заштите".

Цар је много помагао свима, а новац није носио са собом. Десило се да му је Софија Бухсхевден позајмила десет рубаља на служби у провинцијском храму да би имао шта да стави на тас. Према деци је био нежан, али и озбиљан.

Једном се десило да је царевић Алексеј, склон несташлуцима, бацио кишобран, грофице Софије у реку. Цар, који је чуо од ћерке Олге шта је мали урадио, изгрдио га је, и сам ушао у воду да извуче кишобран, а ца- ревић се, са сузама, извинио.

Из успомена начелника Канцеларије министра Царског дворца генерала А. А. Мосолова

У јесен 1914. године цар Николај II дошао је у болницу града Двинска. Стао је пред постељу војника 157. пешадијског пука, Стјепана Кузњецова, чобанина из села Талонова у Владимирској губернији. Стјепан је био тешко рањен у главу, с упалом очију. Кад је угледао цара, слабачким гласом му је рекао: "Сад ми је лакше. А досад - никако. Ни оца, ни мајку нисам могао да зовнем. Име твоје, царе, сам заборавио. Сад ми је лакше, видео сам Господара". Затим се прекрстио и рекао: "Главно је да се не бојиш - победићемо их. Сав је народ с тобом. Тамо, у Русији, остали су наши оци и браћа".

Цар му је уручио орден Св. Георгија Победоносца: "Хвала ти, благодарим. Чим оздравим, опет идем да се бијем с Немцима". Цар је био ганут до суза. Сео је на кревет поред Стјепана, и рекао му: "Оздрави, што пре. Потребни су ми такви људи". Кузњецов се опет прекрстио, пољубио руку цару и помиловао је, рекавши: "Не бој се, победићемо."

Цар је касније говорио: "Много ме је утешио".

**Успомена Татјане Мељник, кћери доктора Боткина**

Ћерка доктора Боткина, личног лекара Царских Мученика, који је с њима примио мученичку кончину, Татјана, сећала се породичних одно- са међу Романовима. Царица је, као ретка мајка, улазила у све подробности дечјег живота, бирала им књиге, сама читала и радила с њима. Кћери су изврсно научиле ручни рад. Шиле су одело за сиротињу. Увек су слале нешто маленој Татјани Боткиној - макар бомбоницу. Кад је дете преболело тифус, и било ошишано, царевна Татјана јој је сашила плаву капицу. Цареве кћери су много волеле децу, и играле су се са децом слушкиња. Породица је живела више него скромно: царевић Алексеј је облачио изношене ноћне кошуље својих сестара. Татјана Мељник је нарочито памтила поглед добрих и нежних очију цара Николаја - због тог погледа се као дете расплакала. Многи људи су јој причали да су, због таквог његовог погледа, били спремни да пред њим падну на колена и изљубе му руке и ноге.

У току првог светског рата, из средстава царске породице свим рањеницима из области Царског Села, давани су лепи поклони, приређиване су и гозбе. Преко доктора Боткина и других поверљивих лица дељена је помоћ потребитима.

Царица и њене кћери постале су милосрдне сестре, завршивши медицински курс. Доктор Деревенко је говорио да бољу хируршку сестру од велике кнегиње Татјане никад није срео. Царица је, с ручним радом, у царскоселској болници по два-три сата седела код узглавља најтежих рањеника. Један официр видео царицу Александру како ноћу иде од крста до крста на војничком гробљу Царског Села, пред сваким се крсти и моли за покој душе својих поданика.

Царска породица је увек била изложена нападима и клеветама. Др Боткин је говорио да је Распућин вешт мужик, лукав, који је умео да глуми свеца и тврдио да се његовим молитвама држи царска породица; али, исто тако да би револуционари, да није Распућина, од било кога направили Распућина - требало је непрестано клеветати Романове. Фебруарски револуционари су, да би компромитовали цара Николаја, штампали део преписке Породице с Распућином. Све теме кореспонденције биле су религиозне, уз молбе да се мужик Григорије за њих моли. На питање зашто се не штампа целокупна преписка Романови - Распућин, један од револуционара је одговорио: "Шта Ви то говорите? Сва преписка је овде, у мојој фиоци. али ако је објавимо, сав ће им се народ клањати као свецима".

За време рата, дворјани cv царицу клеветали као Немицу, спремну на склапање сепаратног мира с Немачком. Наводили су и имена царевих сарадника: Фредерикс, Бенкендорф, Дрентелн, Гринвалд. Нису помињали друге сараднике: кнеза Долгорукова, генерала Татишчева, грофа Ростовцева, Наришкина, Мослова, Комарова, кнежеве и грофове Тпубе кој, Орлова, Апраксина, Путјатина.

Иако јој није било лако на руском двору, кад је кајзер Вилхелм Романовима нудио пребацивање у Немачку, царица је рекла: "Подове ћу прати али ћу остати у Русији".

Цар је веровао својим министрима, а они су се борили за власт, правили интриге, и увек су се "извлачили" на њега, оптужујући га да је он крив за све.

Чим се цар одрекао престола, дошло је до масовног убијања официра дезертирања с фронта, лудила... Фебруарски револуционари су, да би цара приказали као "крволока", организовали свечану сахрану "жртава режима". Пошто је правих жртава у Петрограду било мало, у ковчеге су стављали Кинезе умрле од тифуса, узимајући лешеве из мртвачница. У Царском Селу било је само шест "жртава" - војника који су изгорели у пожару у подруму неког магацина. Да би се наругали цару, решили су да их сахране под прозором царског дворца. Било је лепо време, половина Светле седмице те, 1917. године. Сунце је грејало. Кад се погреб приближио дворцу, уз песму "Пали сте као жртве одсудног боја", - сунце је нестало, облаци су прекрили небо, а снег је почео да пада у лопарима.

Нови господар Русије, Керенски, четвороструко је увећао трошкове издржавања себе и сарадника. Престао је да посећује рањенике, а производи које су рањеници добијали са царске фарме престали су да стижу.

Татјана Мељник описала је верност царских слугу породици Романов. Бољшевици су хтели да пусте грофицу Хендрикову, али она није хтела да напусти своје драге. Питали су је:

Зашто не тражите своје ствари?

Ништа ми не треба.

Шта желите?

Да служим Њихова Величанства до краја живота.

Тако?

Да, тако.

Касније су је стрељали.

Литература

На руском:

1.Император Николај II и револуција, Заједница Светог Василија Великог. 2005.

2. Љубов Милер: Преподобномученица Велика кнегиња Јелисавета, Православни благовесник, Кијев 2006.

3. С. С. Олденбург: Царевање императора Николаја II, Издање Друштва за ширење руске националне и патриотске литературе, Београд, 1939 (том I - II).

4. Сергеј и Тамара Фомин: Русија пред Другим Христовим доласком I - II, Заједница Св. Василија Великог, Петроград - Москва 2003.

5. Дом Романова (О тристагодишњици царевања) / Последњи дани последњег цара (Уништење династије Романова), саставили Тарас и Зинаида Степанчук, Жива вода, Москва 1991.

6. Николај II: Венац земни и небесни (саставио Владимир Губанов), Москва 1997.

7. Виктор Кобилин: Анатомија издаје / Император Николај II и гене- рал-ађутант М. В. Алексејев, Царско дело, Санкт Петербург 1998.

8. Баронеса Софија Бухсхевден: Крунисана мученица / Живот и трагедија Александре Фјодоровне, сверуске царице, Руски хронограф, Москва 2006.

9. Александар Боханов: Света царица, Вече, Москва 2006.

10. Александар Боханов: Император Николај II, Руско слово, Москва 2004.

11. Дневници и документи из личног архива Николаја II, Харвест, Минск 2003.

12. Борис Башилов: Историја руског масонства, Наш савременик, Москва. 1995.

13. Л. П. Милер: Царска породица - жртва мрачне силе, Велики град, Москва 2005. године.

14. Православни цар-мученик (саставио Сергеј Фомин), Православни поклоник, Москва 1997.

15. Царски мученици у сећањима својих поданика, Сретењски мана- стир. Нова књига, Ковчег, Москва, 1999.

16. И. Ф. Плотњиков: Погибија царске породице / Историјска истина, Јекатаринбург 2002. године.

17. Е. Алферев: Цар Николај као човек јаке воље. Москва, 1999.

**На српском:**

1.Ралф Еперсон: Невидљива рука, Плави круг, Београд 2000.

2.Едвард Радзински: Господе... спаси и умири Русију / Живот и смрт Николаја II, приватно издање Данице и Милана Ћирковића, Београд (без ГоДине издања)

3. Роберт Вилтон: Последњи дани Романових, Ихтус, Београд 2006.

На енглеском:

l. Robert К. Massie: Nicholas and Alexandra. Atheneum, New York 1967.

+ + +

**ЖИТИЈЕ И ПОДВИЗИ СВЕТЕ ПРЕПОДОБНОМУЧЕНИЦЕ ЈЕЛИСАВЕТЕ**

Господ и Спаситељ наш, Исус Христос, Који је милошћу Својом понео ране и недуге рода људског, помазавши нас свештедро јелејем благодати и исцеливши нас Духом Светим, назвао је блаженим оне слуге и слушкиње Своје који угледајући се на Њега милостивог Самарјанина, буду имали човекољубива срца, помажући ближњима и старајући се за њихово духовно и телесно добро. У дан Суда, када пред лицем Христа, Деснице Очеве, стане род људски васкрсао из праха земаљског, када се пред Њим, Сунцем Правде, саберу сва колена од Адама до свршетка века, милосрђе ће разлучити овце стада Божијег од јараца и коза, слугу сатаниних. Јер ће тада Спаситељ и Судија свију позвати благословене Оца Свога да приме Царство које им је припремљено од постања света, а грешнике ће, пошто они сами тако хтедоше, послати у огањ вечни, припремљен ђаволу и ангелима његовим. И видеће сви, а то ће сами Син Божији посведочити: ко год је гладне хранио, жедне појио, наге одевао, болесне и утамничене посећивао - Христа је хранио, Христа појио Христа одевао и Христа посећивао, као и обратно: ко не показа милосрђе према ништима и убогима, чије се срце скамени од неосетљивости и мржње, немилосрдни беху према Господу, пред Њим се показаше каменосрдни, Њега замрзеше. Милосрђе је златни кључ за двери Царства Небескога о окоме пречиста уста Животодавца рекоше: "Блажени милостиви, јер ће бити помиловани".

Зато је дивно што смо и ми, слаби и маломоћни православни Хришћани, који живимо у доба "кад се умножише безакоња и охладне љубав многих", од Цара Небескога обдарени примерима човекољубивих слугу и слушкиња Божјих који нам засјаше у тами грехова наших и показаше да пут у Небески Јерусалим, освештан православном вером, мора бити поплочан делима милосрђа и утехе, помоћи ближњима. Видевши свете угоднике Христове који се открише у наше доба и њихову непоколебиву оданост Њему Свеблагоме, и ми се можемо са смелошћу подвизавати ка небеском звању и лику оних који се спасавају, знајући да Богочовек Који је исти јуче, данас и вавек века свагда бдије над нама и помаже нам у добрим делима нашим. Стога се и житије Свете Преподобномученице Јелисавете, госпође милостиве и ништељубиве, која ваистину просу и даде сиромасима и чија правда у Христу остаје довека, приложи на читање православнима, да би они, видевши врлинска дела ове блажене пожелели последовати за њом, то јест, за Оним Који се у њој прослави, учинивши је свештеним сасудом Духа Светога.

Будућа новомученица Јелисавета родила се у породици великога херцога Хесен Дармштатског у априлу 1864. године. Њена мати била је кћци енглеске краљице Викторије, која се постара да њој и њеним сестрама омогући добро образовање у световним наукама и да их васпита у честитом животу. Када је Ела порасла, видеше многи да је лепа и умна девојка, и пожелеше је за супругу. Будући немачки кајзер Вилхелм нуђаше jоj брак и усрдно се стараше да јој уследи живот на немачком царском двору; али ова Ела, дакако Богом умудрена, одби његову просидбу, и чекаше ни сама не знајући за то, призвање одозго. И доиста: Господ, кога Пророк назва Брзим на плен и Хитрим на отмицу, похита да заплени душу ове чисте девојке вером истинитом и да је уведе у једину спасоносну Цркву Православну отевши је из протестантске јереси у којој је рођена. А то се зби преко кнеза Сергеја Александровича, сина руског самодршца Александра II Ослободитеља, за кога се Ела, кнегиња хесен-дармштатска, удаде, пошто их благословише родитељи његови и њени, чиме се испуни реч Писма која каже: "Благослов родитеља утврђује домове деце". Принцеза Ела у Русију понесе не само мираз, накит, злато и сребро и скупоцене хаљине, него пре свега своје чисто и добро срце, у које се и усели Јагње Божје, очистивши га од скверни и припреми свештенокрасни подвиг мучеништва.

Када је прошло четири године од склапања брака, велики кнез Сергеј Александрович и његова супруга пођоше на пут у Свети Град Јерусалим, да се поклоне местима која су освештана Спаситељем и Господом нашим, молитвама Пресвете Богородице, светих апостола и многих других угодника Божјих. Јер, то беше Јерусалим за кога пророк рече: "Радуј се много, кћери Сионска, подвикуј, кћери Јерусалимска; ево, Цар твој иде к теби, праведан је и спасава, кротак и јаше на магарцу, и на магарету, младету магаричину" (Зах. 9,9), што се и зби кад прекротки Цар правде уђе у град на Цвети, слављен устима деце и одојчади, да би Себе принео на свеспасоносну жртву за очишћење свију. И Јелисавета, која постаде ваистину кћи вишњег Сиона и чедо Небеског Јерусалима, на поклонењу овом веома се зарадова у Духу, и са умилењем се клањаше светим храмовима и местима на којима откривено заблисташе тајне Домостроја наша спасења. Нарочито јој се свиде храм подигнут у Гетсиманском врту, задужбина благоверног дома руских самодржаца Романова. Посвећен Св. Марији Магдалини, верној ученици Господњој, оној која међу првима виде Васкрслога и коja с радошћу објави апостолима да је Господ смрт сатро смрћу, овај храм беше међу најлепшим светињама јерусалимским; толика духовна лепота украси га да Ела пожеле да буде у њему сахрањена. Речи њене сачуваше се у сећању многих верних сведока кроз светске ратове и избеглиштва. преношаху се од уста до уста и с колена на колено. И доиста, Господ Који гда слуша Своје угоднике и испуњава добре жеље срца њихових, благоволи да свете мошти Преподобномученице Јелисавете почивају управо у храму Св. Марије Магдалине у Гетсиманији. Јер она, као што ће се касниje видети, учествоваше по мери сила својих у Гетсиманској молитви Христовој и стражаше духовно, не дозвољавајући греховном сну да јој затвори очи срца, па се удостоји да пије из чаше страдања Јагњетових и да се крвљу крсти по узору на Првострадалнога Сина Божијег. Шест година је провела Ела у браку са кнезом Сергејем, човеком благочестивим, који туговаше што његова супруга пребива у инослављу и не прибраја се стаду изабраних. Он се молио за њу Свевидећем, Свемилостивом, просећи Га да Ели пошаље светлост Богопознања и да јој укаже на једину и спасоносну Цркву - Православну. Ела је у то време посећивала православне храмове, тражила духовне савете од искусних монаха и свештеника, срце њено разгоревало се љубављу према вери рускога народа, за коју је увиђала да је у свој чистоти сачувала апостолско и светоотачко предање. И једном, стојећи на молитви, она појми да не може више остати у пустињи своје заблуде. Припадајући с умилењем пред ноге Цара Славе и Првосвештеника Цркве Истините, Који је стече Крвљу Својом, просећи заступничке молитве Пресвете Богородице, она реши да постане православна Хришћанка. Написа писмо својој родбини и обавести их о својој вољи. Само се њена баба, краљица Викторија, сложи с одлуком Јелисаветином, остали, пак, упорствујући у свом мишљењу, одговараху је од тога. Но она, сећајући се речи Еванђеља стави руку на плуг и не обазираше се натраг. и прими свету православну веру, добивши име Јелисавета, по мајци Св. Јована Крститеља, оној која прва поздрави Пресвету Дјеву Марију, назвавши блаженом Матер Господњу. И стаде се Јелисавета подвизавати у светлости Истине; и радоваше се веома и неуморна бејаше у подвигу, по речи пророковој: "Дјеца се море и сустају, и младићи падају; али који се надају Господу, добијају нову снагу, подижу се на крилима као орлови, трче и не сустају, ходе и не море се" (Ис. 40,30-31).

А онда се десило страшно убиство мужа њенога, кнеза Сергеја Романова. Јелисавета је покушала да терористу Каљајева приведе богопознању и покајању, али је Каљајев то одбио, остајући богоборан. Све што се десило послужило је будућој мученици да је још више веже за Христа, и да крене путем страдања ка слави Царства Божјег. Још у доба сахране мужа, у Чудовом манастиру, који је основао Свети Алексеј Московски, Јелисавета Фјодоровна је осетила његово благодатно молитвено заступништво и благослов за свој будући подвиг. Нарочито ју је крепило служење Светих Литургија за покој душе њеног супруга. Од тада је стално са собом имала крстић с частицом моштију Св. Алексеја Московског.

На месту погибије њеног мужа направљен је споменик на коме је писало: "Оче, опрости им, јер не знају шта раде". Лично ће Лењин кад уђе у Кремљ, учествовати у рушењу тог споменика.

Света Јелисавета је почела још више да се моли Богу. Њена соба у Николајевском дворцу личила је на монашку келију. Поред икона, ту је био и дрвени крст с деловима одеће коју је њен муж носио у часу смрти.

Омиљено молитвено делање беше јој умно-срдачна молитва. Тако у писму свом брату Ернесту (март-април 1908. године), шаљући му икону Мајке Божје и бројанице, каже: "Молитва коју изговарамо на сваком чворићу је: "Господе Исусе Христе, Сине Божји, помилуј ме грешног". Ту молитву сваки хришћанин понавља, и добро је с њом заспивати и добро је са њом живети. Понављај је, мили, понекад, сећајући се своје најстарије сестре, која те воли".

Света Јелисавета је одувек желела да споји монаштво и милосрдни рад. Она је видела како се над свет надвијају грозни облаци, и зато је своје ближње упућивала на искрену молитву и бригу око помоћи ближњима, да се избаве из канџи ђавољих. Свом брату је писала 1910. да му жели пуно успеха и благослова у мисионарском раду љубави и избављању људи од лажних идеја и погрешних представа безбожничког доба у коме само Господ може да спасе човечанство.

После примања монашких завета у писму А. Н. Наришкиној од 20. јануара 1909. године, Света Јелисавета излаже најдубље разлоге због којих је напустила таштину овог света и посветила се монашком милосрђу: "Ја знам само - људи који страдају у беди и све чешће и чешће трпе физичке и моралне патње - то ме је увек узнемиравало, а сад је постало циљ мога живота. Кажу да има људи који хоће да изађу из живота овога света а ја, напротив, у њега желим да уђем. /.../

Можда грешим (знам да ће ми се смејати зато што своје постојање премештам међу убожјаке) али верујем да ће, макар понекад, неко погледати на моју страну и да ће доћи да ми помогне, и да остави, макар на неколико сати, своје празне забаве, ако макар једном види какву бескрајну радост пружа лепа реч, подршка, макар и најмања, помоћ у налажењу посла или утеха приликом страдања. Можете ми, скупа с другима рећи - останите у свом дворцу и чините добро "одозго". Али, ако тражим од других да следе моја уверења, морам да чиним исто што и они, да сама с њима преживљавам те потешкоће. Морам да будем јака да бих их тешила и бодрила својим примером; немам ни ума, ни талента - ништа немам, осим љубави за Христа, али сам слаба - истинитост наше љубави према Христу, преданост Њему можемо изразити тешећи друге људе, и управо тако ћемо Му дати Свој живот. Авај, тако лоше пишем, тешко ми je Да то све објасним, али можете да ме разумете."

Протојереј Михаил Пољски у својој књизи о руским новомученицима каже да је Света Јелисавета узалуд покушавала да се сакрије од погледа других људи - њена чистота је све привлачила и све уздизала. Била је као бели крин, и њена љубав према белој боји као да је то потврђивала. Без благослова оца Митрофана Серебјанског, духовника обитељи и оптинских стараца није ништа предузимала. Била је лишена надмености и сујете: ако би неког чиме ожалостила, одмах је тражила опроштај. Читаво њено биће прожело се стремљењем ка Богу. Говорила је: "Сада је тешко наћи правду на земљи, коју таласи греха све више и више потапају; да се не бисмо разочарали у живот, правду треба тражити на небу, где је она одбегла од нас".

Радила је по цео дан, помагала болесницима у својој болници, асистирала при операцијама, хитала међу сиротињу - и увек је била расположена, насмешена, приступачна. Једино се у очима видела туга због света који лежи у злу. Своје сестре у обитељи Светих Марте и Марије учила је да неизлечивим болесницима не треба давати лажну наду, него их треба припремити за хришћански крај Светим Причешћем и исповешћу.

Њено милосрђе чинило ју је драгом сваком ко би је срео. Један радник, заражен комунистичком пропагандом, који није подносио племство, изменио је мишљење о Светој Јелисавети гледајући како свакодневно благо брине о његовој супрузи, тешко болесној од рака.

Као истински анђео Божји показала се Света Јелисавета међу сиромасима Хитровке, најубогијег московског предграђа. Тамошња сиротиња живела је у бедним кућама за издавање, у најтежим могућим условима, у крастама и болештинама. На бувљој пијаци продавало се све и свашта, а неки сиромаси су скидали са себе одећу и остајали полунаги, да би, за зарађене паре, куповали вотку и опијали се до бесвести. Ту се крило и мноштво одбеглих робијаша из Сибира. Сецикесе, проститутке, скитнице живели су у смраду и задаху. Деца која су се ту рађала, углавном су умирала, а која би одрасла, бацала би се у криминал и проституцију.

Света Јелисавета је често одлазила тамо, одводила малишане у добра сиротишта, младићима налазила посао, девојке смештала у пансионе. Никад нико од убогих није увредио Свету Јелисавету, и сви су је називали "сестром Јелисаветом" или "матушком". Једном је замолила неког скитницу, који је играо карте са својим "колегама" и пио вотку, да јој понесе ствари које је купила за обитељ (ту се налазио и новац). Пијанци су је упозорили Да му не верује, јер је тај позвани лопов, али је он заиста помогао Светој Јелисавети. У обитељи су га лепо примили и угостили, па је скитница замолио да му нађу неки посао. Постао је, по благослову Свете Јелисавете- баштован, и врло побожан човек, који више никад није пио. Света Јелисавета је редовно водила своје сестре међу убоге и сироте. При својој обитељи, осиовала је и недељну школу за описмењавање фабричких радница. Њих седамдесет пет редовно је учествовало у активностима школе и у недељном молитвеном животу обитељи. При обитељи Светих Марте и Марије постојала је и библиотека са две хиљаде књига, где су људи позајмљивали духовну литературу на читање. Из народне кухиње дневно је издавано по триста обеда. Често су и богати добротвори давали обеде за покој душе својих ближњих. Само 1913. подељено је око 140 хиљада обеда. Ван манастира, Света Јелисавета је имала дом за туберкулозне болеснице. Редовно их је посећивала и помагала им, не плашећи се заразе. Децу мајки које се нису могле излечити Света Јелисавета узимала је на своје старање. Облачила је и обувала сиромашне малишане.

Сестринство се тако припремало за Царство Божје, царство милосрђа. Света Јелисавета, која је била сурова подвижница (носила је власеницу), сестрама је давала и довољно хране и довољно сна.

За време Светске војне, Света Јелисавета се, као и њена сестра Александра, старала о рањенима. Револуционарна пропаганда, међутим, тврдила је да је њена обитељ "немачки шпијунски центар". Године 1916, озлобљена руља је напала манастир. Кнегиња је изашла на врата. Сазнала је од руље да они мисле да се ту крије њен брат, Ернест, који је тобож дошао у име кајзера Вилхелма зарад склапања сепаратног мира с Русијом. Она им је понудила да уђу у манастир и све сами провере. Господ није дозволио да света подвижница милосрђа тада пострада.

У пролеће 1917. године, Света Јелисавета била је скрхана болом због свега што се у Русији дешавало. Игуман Серафим, аутор књиге "Мученици хришћанског дуга", каже да у те дане није могла да прича без суза. Све њене наде у препород Русије срушиле су се. Само се молила Богу да издржи страдања и да остане у Русији.

На улицама Москве били су криминалци пуштени из тамнице и душевни болесници, које више нико није надзирао. Њена обитељ је и даље била отворена за помоћ свима. Кад су је упозоравали на опасности, она их је подсећала на реч Господњу да ниједна влас не пада с људске главе без знања Оца Небескога. Народ није осуђивала, говорећи да су га саблазнили непријатељи Русије. Једном је у манастир упала група пијаних бандита. које је Света Јелисавета умирила и у миру отпустила.

Ускоро је, у лето 1917, у манастир стигао шведски министар, изасланик кајзера Вилхелма. Министар јој је нудио да оде у иностранство, али Света Јелисавета је одговорила да она има да се брине о свом сестринству и болесницима, и да остаје у Русији.

У то време, Света Јелисавета се и разболела, тако да је од слабости сатима морала да седи, погружена у молитву, и са рукодељем пред собом... Спремала се за страдање.

Кад су бољшевици дошли на власт, у прво време нису дирали монахиње. Али, крв невиних текла је потоцима, и Света Јелисавета није давала сестрама да изађу из манастира. Знала је да ће и по њу доћи.

Немци су, преко свог опуномоћеника Мирбаха, нудили Светој Јелисавети да оде у иностранство, али је она опет рекла да неће отићи: "Ником ништа лоше нисам учинила. Нека буде воља Господња".

Године 1917, кад је на престо патријарха изабран Свети Тихон Исповедник, Света Јелисавета је присуствовала служби коју је Свјатјејши служио, у једном писму сведочила је да је "осетила у ком степену Православна Црква јесте истинита Црква Господња". И још: "Осетила сам тако дубоку жалост због Русије и њене деце, која у данашње време не знају шта чине. Зар то није болесно дете кога сто пута више волимо за време његове болести, него кад је здраво и весело? Хтела бих да понесем његова страдања, да га научим трпљењу, да му помогнем. То осећам свакодневно. Света Русија не може пропасти. Али Велике Русије, авај, више нема. Пa ипак, Бог у Библији показује како је праштао Свом народу кад се покаје и даровао му благословену силу".

У писму из 1918. године, пред своје страдање, она каже: "Ви кажете да је живот пун ужаса и смрти! Тако је, да. Али ми не видимо јасно зашто се крв тих жртава мора проливати. Тамо, на небесима, њима је све јасно и, наравно, обрели су покој и праву родину - небеску отаџбину. Ми, пак, на овој земљи, морамо да своје мисли усмеримо ка Царству Небеском, да бисмо просветљеним очима могли да видимо све и да покорно кажемо: "Да буде воља Твоја" /.../ Сетите се буре! Какви величанствени и страшни утисци! Неки се плаше; други се крију; неки гину, а неки у томе виде величанствено Божје. Зар то не личи на слику нашег доба?"

У последњем писму својим сестрама, писаном из бољшевичког ропства, Света Јелисавета је молила кћери духовне да се сете Златоустових предсмртних речи: "Слава Богу за све", да не ропћу и да благодаре.

Само таква угодница Божја могла је да пева Херувимску песму из јаме у коју су је бацили безбожници.

Њеним светим молитвама, Господе Исусе Христе, Боже наш, помилуј нас!

Амин.

+ + +

**Николај Булгаков**

**МИСТИЧКИ СМИСАО ЦАРЕУБИСТВА**

Средином 1917. године један од последњих стареца Оптине пустиње, јеромонах Нектарије (Тихнов), пророчки је рекао: "Сада наступа тешко време... Наступа век ћутања... И Господар више није самосталан; колико понижења он сад трпи због својих грешака: 1918. година биће још тежа. Господар и цела Породица биће убијени, мучени... Да, овај цар ће бити великомученик. У последње време он је искупио свој живот, и, ако се људи не буду покајали, не само Русија, него и читава Европа ће пропасти..."

4/17. јула 1918. године трагедија цареубиства - најважнији догађај руске и светске историје - одиграла се. Четири дана после тога, на дан јављања Казанске иконе Мајке Божје, у Казанском саборном храму на Црвеном тргу збио се велики подвиг вере и верности. Светитељ Тихон, Патријарх Московски и све Русије, поменуо је у својој проповеди стрељање бившег Господара Николаја Александровича. Замислимо се над речима које је наш велики светац рекао тада читавом нашем народу: "Морамо, повинујући се учењу Речи Божје, осудити то дело, иначе ће крв стрељанога пасти и на нас..." Није ли у тим речима - указивањс на најважнију тајну тога што се са нама збивало и збива? Зар није овде истински пут ка оздрављењу нашег живота, на који сви ми, на крају крајева, желимо да ступимо осећајући чврсто тле под ногама?

Светитељ Тихон је јекатеринбуршки злочин одмах осудио. Осудио га је у том тренутку - не плашећи се смрти. Осудио је, знајући да је сада он прва личност у Држави, која собом оличава Велику Православну Русију, с којом је борба у то доба ушла у најважнију, трагичну фазу.

А ми? Да ли смо осудили убиство онога који са нама има најдиректнију, крвну, родбинску духовну везу - као и сва јединствена, непрекинута, недељива историја Русије? Да ли смо јасним ограђивањeм од цареубиства омили са себе ту крв? Да ли смо предали својој деци и унуцима, за будућност, судбину неоптерећену тим теретом и растерећену народну душу?

Да, знамо да овај злочин нису учиниле руке Руса. Али да су тада Руси били са Светитељем Тихоном, са Руском Црквом, он не би био могућ. А ми, садашњи Руси, наизглед без икакве везе с тим збивањима - тада се нисмо били ни родили - јесмо ли, макар пред собом, ту учинили јасан избор? Да ли смо ми сами у Русији васпоставили историјску истину? Да ли смо постали свесни подвига Цара Мученика у свој његовој пуноти? Да ли је његов лик очишћен од клевета које су се десетлећима сливале на њега и, авај, дотакле се и наших душа? Да ли смо се вратили духовном поимању Царске власти као светиње? Јер управо је то било оно од чега је почео да се шири ланчани низ револуционарних потреса Русије, који су, на крају, довели до историјске катастрофе савремености и који се ни до данас нису окончали, а прошлог октобра су се опет пројавили као крвави сукоб (око Белог дома, октобра 1993. године, нап. прев.).

Пророчанства светих Отаца сведоче: Русија ће се препородити као Православно Царство. "И биће ту Цар, Самим Господом изабран. И биће то човек огњене вере, дубоког ума и гвоздене воље" (Архиепископ Теофан Полтавски). Али то ће се збити само ако се руски народ покаје. Покајати се мора за грехе богоодступништва, гажења заклетве и цареубиства. Иначе, над ким ће владати Цар? Безбожним народом, који не цени велику милост Божју - царску власт? Народом који не схвата да цар није у њему равноправан суграђанин, који се вољом случаја обрео на највишем месту у држави, него Богом освештано лице ко ме је послушност - послушање Богу? Без верујућих поданика не може бити ни истинске монархије, ни монарха.

Ако за човека, по маловерју и безверју његовом, Бога нема, онда су, дакако, сви људи једнаки, и сва њихова мишљења имају исту вредност, и све религије су једнаке, а у друштву све мора да буде решавано већином гласова то јест нема ничега бољег од демократије.

Али то, да Бога нема јесте - лаж. "Рече безумник у срцу своме: нема Бога" (Пс. 13,1), казано је у Светом Писму још шест векова пре Рођења Христовога. Зато су и демократија, и избори, и једнакост, и председници лаж, безумље. А истина је - јерархија, којој је на челу сам Господ. Јерар- хија црквена, на челу са Патријархом, првим међу једнакима, јерархија државна, на челу са Царем, јерархија војна, јерархија породична. Као што каже Достојевски: „Ако нема Бога, онда ни ја нисам капетан". Мисао о томе да ми, мирјани, смемо да осуђујемо дела Патријарха или Цара је грех дрскости. Тада деца могу да осуђују поступке свог оца, а војници наређења официра. А то значи распадање породице, армије, државе. Са тим схватањем и сећањем живела су поколења наших предака, на њима су и саздали Велику Русију.

У совјетско време друштво се држало само захваљујући томе што су били снажни остаци иравославног васпитања. Тим васпитањем послужила се безбожничка власт, додавши и приличну количину лажи и насиља. Када су ослабиле хришћанске уставе у душама људским, дошло је поколење некрштене деце некрштених родитеља - тада је и држава почела да се распада.

Питање будућности Русије је питање обнове вере у нашем народу. Тада ће бити могућа и једино спасоносна форма владања, коју су векови проверили - Православно - Самодржавна Монархија. Сви ми, који смо, по милости Божјој, вери пришли у зрелом узрасту, по себи знамо: кад у човеку јача вера, кад он почне да се моли и живи црквено, он сам по себи постаје монархиста - за њега не може бити никакве друкчије форме управљања, зато што је само та форма Богом благословена. Из тога је јасно да представа о монархији као о владавини, пре свега, силом, као о тоталитарној форми - није истинита. То је власт оца над децом, власт духовника над духовним чедима. Без узајамне љубави и свести о одговорности старијих и млађих пред Богом, монархијске власти не може бити.

Добровољним разумним сазнањем слободних људи установљен је монарх у Русији... "Његова личност није ништа друго до свештена", писао је Н. В. Гогољ.

Над сваким православним хришћанином тајна миропомазања обавља се једном у животу - скупа с тајном светога крштења. Само један човек се по други пут помазује светим миром - монарх, у време венчања (крунисања) на царство. При томе он тајанствено, Духом Светим, прима власт од Самога Бога. Миропомазање у овом случају треба схватити као највиши степен тајне, а не као понављање тајне која се савршила приликом крштавања. Миропомазује се и царица, али само по челу.

У томе је суштинска разлика власти самодржавног монарха од било које друге власти - од свих председника, генералних секретара, диктатора... Природа царске власти је сасвим друкчија, у духовном смислу супротна свим тим људским установама. Сва та лица, изборна или неизборна, одговарају пред народом који их је изабрао, или пред оном групом личности која их је поставила, којој морају да угађају - људима са њиховим страстима, немоћима, сталним заблудама, којима руководи грех, а кроз грех - ђаво. Цар пак није потчињен никоме од људи. Одговоран је он само пред Богом, од Кога је добио власт.

Но чак и Богом венчани монарх остаје човек грешан, то јест не сасвим слободан од грешака и заблуда. Свето Православље не прима јеретички католички догмат о непогрешивости римског папе - једино је Христос без греха. Ето због чега се власт у Русији, по примеру Византије, градила на основу сагласја (симфоније), највише форме власти која се икад поја вила у историји. Њена срж је у томе што самодржац управља свим земаљским пословима у држави. Али, као православни хришћанин, он се Богу исповеда преко духовника и у духовним питањима се потчињава Цркви. Црква управља свим духовним стварима, али се у земаљским пословима потчињава цару, који Цркву штити од земаљлких несрећа. Наравно, ми из руске историје знамо и за грехове чак Богом венчаних монарха. Али нико није учинио тако много за свет и за Русију као што су учинили руски цареви. Њиховом благодатном влашћу, њиховом вољом, њиховом вером и мудрошћу земља наша чувала је чистоту Православља ради себе и ради света, узрастала духовно и државно. Држава је чувала Цркву, Црква освештавала државу.

У свету су две главне силе: Божанска и ђаволска, хришћанска и антихристова, власт Православног Самодршца и власт, која припрема "светску владу" за долазак антихриста - тзв. "међународну заједницу".

"Царска власт, која у својим рукама има начина да заустави народна комешања, држећи се сама начела хришћанских, неће допустити народу да се од њих удаљи, спутаваће га", писао је у прошлом столећу светитељ Теофан Затворник. "Пошто ће главно дело антихриста бити да све одврати од Христа, то се он неће ни јавити док буде силна царска власт. Она му неће дати да се шири, спречиће га да дела у свом духу. То и јесте оно што задржава. Када пак свуда заведу самоуправу, републике, демократије, комунизам - тада ће антихристу отворити простор за деловање. Сатани неће бити тешко да припреми одречење од Христа, као што је то показало искуство у време Француске револуције прошлог и овог столећа. Неко мора да има власт да каже "вето" (не дозвољавам, забрањујем), а смирено исповедање вере неће хтети ни да чују. Када свуда буду заведени такви пореци који погодују раскривењу антихристовских стремљења, тада ће се појавити и антихрист. До тога доба ће сачекати, биће задржан".

После убиства Царске Породице власт таме загосподарила је нашом земљом. Тада је Светитељ Тихон указао на узрок те несреће - грех.

Осамнаест дана после проповеди у Казањском саборном храму, уочи Великогоспојинског поста, Патријарх је позвао наш народ на свенародно покајање и очишћење од греха:

"И даље се у Русији наставља та страшна и мучна ноћ, и не види се у вој радосно свитање. Наша Домовина изнемогава у страшним мукама, и нема лекара који би је исцелио. Где је узрок те дуготрајне болести, која једне баца у чамотињу, а друге доводи до - очајања? Упитајте своју православну савест, и у њој ћете наћи одговор на то тегобно питање. Грех, који лежи над нама, рећи ће вам она, ето скривеног корена наше болести, ето извора свих наших несрећа и јада. Грех је развратио нашу земљу, раслабио духовну и телесну снагу руског народа... Грех је помрачио наш народни разум... Грех је посвуда распалио пламен страсти, мржњу и зло бу, и брат је устао против брата, затвори су се напунили сужњима, земља се опија невином крвљу коју пролива братска рука, скрнави се насиљем, грабежом, блудом и сваком другом нечистотом.

Из тог истог отровног извора греха изашла је велика саблазан чулних земаљских добара, којима се и прелестио наш народ, заборавивши оно што је једино на потребу. Нисмо одбацили то искушење, како га је одбацио Христос Спаситељ у пустињи. Хтели смо да створимо рај на земљи, али без Бога и Његових светих завета. А Бог Се не да ружити...

Да се умије сва земља руска, као живоносном росом, сузама покајања, и да опет процвета плодовима духа..."

Много је у том часу, кад су изговаране ове огњене речи, било великих молитвеника у Русији: последњи старци Оптине, монаси многих још незатворених манастира, скитова, свештеници, мирјани који су ишли у смрт и у логоре због верности Христу.

Прогонили су их. Није било покајања целог народа, исповедања вере, свенародне молитве, обраћања спасоносном подвигу поста. И јади су се умножавали.

Али Русија је живела. Молила се и постила. Слободно и тајно. Код куће и у расејању. Ткала је своју танку, али непрекидну духовно - историјску нит, због које смо и ми, сада, по милости Божјој живи.

1931. у селу Козловка, Пиженског рејона Архангелске области, ка Господу је отишао оптински старец јеромонах Никон (Бељајев). Но пре тога је, ни за кога приметно, напрсним крстом дао благослов још сасвим младом, двадесетједногодишњем монаху Пимену, који је те године био рукоположен за јерођакона - будућем Свјатјешем патријарху Московском и све Русије.

3/16. јула 1938. године епископ Шангајски Јован (Максимовић) (у јесен 1993. његове мошти нађене нетрулежне, а 2. јула 1994. руски загранични хришћани православни прибројали га лику светих) у својој проповеди "Грех цареубиства" је рекао: "...Примивши... благодатни печат Духа Светога у Тајни Миропомазања, Император Николај II до краја живота је био веран свом високом призвању и свестан своје одговорности пред Богом. Император Николај II је у сваком поступку давао одговор пред својом савешћу, увек је ходио пред Господом Богом. Најпобожнији у дане свог земног благостања он није био само по титули, него и заиста, он је у дане својих искушења пројавио трпљење слично праведноме Јову. На таквог су се Цара дигле руке злочинаца, и уз то онда када се он, захваљујући поднетим искушењима очистио као злато у огњу, и био невини страдалник у правом смислу те речи. Злочин против Цара Николаја II је утолико страшнији и грешнији јер је скупа с њим убијена читава његова Породица, потпуно невина деца његова!

Такви злочини без казне не остају! Они вапију на небо и своде гнев Божји на земљу... Због убиства незаштићеног Цара - Страдалника и његове Породице, сад страда сав руски народ, који је допустио страшни злочин и који је ћутао, када су Цара понижавали и лишили слободе.

Божја правда од нас тражи дубоку свест о грешности учињенога и покајање пред успоменом Цара Мученика..."

У тај час Русија није чула ове речи. Није било свенародног покајања. Пола месеца касније, почео је II светски рат.

1943. године архимандрит Константин (Зајцев) је написао: "Изгледа да још нико није обратио пажњу на необично подударање, која омогућује да се с тугом замислимо над судбином несрећне Русије. Дан јада, дан јекатаринбуршког злочина, поклопио се са даном помена светог кнеза Андреја Богољубског, то јест онога руског кнеза који, ако не по имену, а оно по суштини, по замисли, јесте био први руски Цар! Мученичком је смрћу погинуо и тај венценосац, плативши својом главом што је скоро четири века корачао испред свог времена. И гле, у онај исти дан, кад Црква помиње блажену успомену лику светих прибројаног Монарха - мученика, који је био претеча идеја православнога Руског Царства, за ту идеју као жртва пада - последњи руски цар!... Саставио се ланац времена!"

Највећу светску жртву наш је народ принео у II светском рату. Крвљу, сузама, молитвом, милионима палих умио је свој историјски грех, исцелио своју душу. Сетио се тога да је његова вечна Домовина - највећа његова светиња. Али истинског покајања и повратка вери отаца није било.

4/17. јула 1961. на помену у храму Покрова Пресвете Богородице у Берлину епископ Натанаил (Љвов) је рекао:"... Сваким десетлећем, које пролази од тог страшног дана, убиство Господара императора Николаја II и његове Царске Породице, у нашој свести, а требало би да тако буде и у свести читавог света, добија све веће значење. Све јасније постаје и нама и свима који хоће да виде и чују и појме, да је сва безизлазна трагичност нашег доба повезана с тим, пpe четрдесет и три године, учињеним злочином... како се то може објаснити осим тиме што је 4/17. јула 1918. испуњено древно пророчанство апостола и из света је био узет Задржавајући, онај који је државом управљао не по многометежној вољи људској, него по Божјем избрању и, часно ходећи пред Богом, испуњавао свој царствени дуг.

О томе не сведочимо само ми. О томе врло јасно говоре и непријатељи: "Ни једна револуција у Европи ни у читавом свету не може да достигне коначну победу док год постоји садашња руска држава", писао је један од оснивача комунизма, Енгелс...

Господар се одрекао себе, узео крст свој и ишао за Христом... Помолимо се за нашег Мученика - Цара... У срцу своме чврсто обећајмо да никад нећемо допустити ни устима својим, ни разуму своме, да понављају гнусне лажи које се говоре о нашем Цару и делу његовом..."

Реч је опет била речена. И опет је руски народ није чуо. Није прошло ни месец дана - у Берлину је подигнут зид, и свет је стао на границу Трећег светског рата.

Бог је спасао. Спасила је Мати Божја, под чијим Покровом су те речи казане. Спасиле су молитве свих праведника и мученика, прослављених и незнаних. Молитве свих живих. Чак и то мало, опет је било бескрајно важно, важније од хиљаде лажних изговорених и писаних речи.

Па ипак, свенародног покајања због најтежег историјског греха нема ни до овог часа. До овог часа он оптерећује душу нашег народа. До овог часа сатанске силе усмеравају наш народ од једне безбожне заблуде другој, припремајући му све нове и нове замке.

Једна од најтрагичнијих страница светске историје био је октобар прошле (1993, нап. прев.) године у Москви (напад јељциноваца на Бели дом, нап. прев.).

Пре њега, у лето, десио се најважнији духовни догађај у нашем животу - Посланица Свјатјејшег патријарха Московскога и све Русије Алексија II и Светог Синода Руске Православне Цркве поводом седамдесет пете годишњице убиства Императора Николаја II и његове Породице.

(У Посланици, између осталог, стоји: "Грех цареубиства, који се десио уз равнодушност грађана Русије, наш народ није окајао. Будући преступањем и Божанског и људског закона, овај грех лежи као најтежи терет на души народа, на његовој наравственој самосвести. И сада ми, у име целе Цркве, у име свих њених упокојених и живих чланова - приносимо пред Богом и људима покајање за тај грех. Опрости нам, Господе! /.../ Градећи и обнављајући народни живот, не сме се ићи путем безакоња и неморала. Чинећи било какво дело, чак најбоље и најкорисније, не сме се жртвовати људски живот и слобода, било чији углед, моралне и законске норме".)

Сад, после крвавог октобра, видимо да је она била директно упозорење пред драму безакоња која је ускоро почела да се изводи. И да није било тог узвишеног чина, тог недвосмислено израженог покајања, молитви многих православних људи, и пре свега, пред чудотворном иконом Мајке Божје Владимирске, трагедија се не би, претпостављамо, ограничила на један дан, него би до данас трајала, проширивши се на целу земљу, чак прешавши преко њених граница.

Па ипак, несрећа се десила. Зар није постала могућа та несрећа због тога што већина наших земљака није ни приметила те догађаје; седамдесет пету годишњицу једног од најстрашнијих злочина у историји Русије и приношење покајања због тога од целе Цркве, читавог народа Божијега?

Припадамо ли ми том народу, чедима Мајке Цркве?

Ако смо ван Цркве, ако не приступамо њеним Тајнама, без духовне смо заштите, и ђаво над нама може да влада - колико му Господ допусти. У том смислу, он може да завлада нашим мислима, које ће нам изгледати као да су лично наше. И мислићемо да служимо Богу, Русији, свом народу - а служићемо непријатељским силама. И шта онда можемо? Они су - са ђаволом, а ми - без Бога? Ђавола је немогуће победити пуким људским силама. Мисао о томе да је он тек књижевни лик такође од њега потиче и њему служи.

Зато је Сам Син Божји сишао на земљу, ваплотио се од Духа Светога и Пресвете Дјеве Марије, на крст узишао добровољно и био распет зато што је само таквом неизрецивом Жртвом безгрешнога Богочовека било могуће победити грех, смрт и ђавола.

Ђаво је на Крсту побеђен, али није уништен. По обећању Божјем, он ће бити побеђен коначно после Другога и славнога Доласка Господа нашега Исуса Христа. Тај долазак се ближи, и зато је све силнија јарост ђаволска, а пре свега према Русији, као главној препреци на путу лажног месије - антихриста, који се, опет по обећању Божијем, мора јавити у свету пред Други Долазак Спаситеља, да би "ако је могуће, преварио и изабране" (Мт. 24,24).

Све славне победе рускога оружја, укључујући победу у Великом Отаџбинском рату, сви запрепашћујући успеси државотворства у Русији само се на први, површни поглед могу објаснити искључивим трудом и подвигом нашег народа - мада су ти трудови и подвизи велики, и о њиховом умањивању не може бити ни говора. Али они не би довели до тих запањујућих резултата које знамо да под собом нису имали камен вере, фундамент Цркве, Њених живоносних спасоносних Тајни, да нису били усмеренилре свега према небеском а не земаљском циљу: заштити Православља, спасавања људских душа за вечни живот.

"Васпостављање Руске монархије уопште није политички проблем", писао је архимандрит Константин (Зајцев). "То може да звучи парадоксално, али у данашње време реални политичар може бити само онај који је способан да проникне у мистичку суштину ствари и појава... Само опет крштена Русија може постати наново Православно Царство".

Истински препород Русије може бити само њен препород као Православно - Самодржавне Монархије - иначе је реч "препород" неумесна: друкчије Русије није било.

Неки пут веле: разговори о Цару Русију враћају уназад. Не, то су разговори о ономе што једино и води Русију напред. Јер напред - то значи Богу.

Житељ Свете Тројицко-Сергијевске Лавре, јеросхимонах Мојсеј (Богољубов), гледајући већ у лице вечности, мање од месец дана пред своју блажену кончину 9. децембра 1992. године јасно је рекао да главни циљ нашег патриотског покрета мора бити прослављање Цара Мученика: "То је, можда, тај кључ који ће на крају откључати зарђалу браву".

Иначе ће, као што то и показују последњи догађаји, ствар духовнога и сваког другог ослобођења Отаџбине стајати у месту, а можда ићи у назад.

Сама историја нам је ту истину очито показала: да је напредак Русије, како су о томе говорили наши пастири, био само дотле док је она очински православним Самодржављем била сједињена у јединствени, велики самобитни, хришћански државни организам.

2/15. марта 1917. године Господар Николај Александрович био је принуђен да се одрекне престола. Тог дана је у Коломенском јављена икона Мајке Божје "Державне", на којој Свепречиста Дјева седи на царском престолу са Предвечним Младенцем и држи скиптар и державу знаке царске власти. Тим јављањем Мајка Божја нам је показала да Православна Руска Држава наставља духовно да живи у историји.

Слично је Пресвета Богородица већ учинила кад је сама постала Игуманија манастира Хиландара на Светој Гори Атонској, где је био Њен Други Удео на земљи. Тада је на чудесан начин Њена света икона Тројеручица сама заузела место игуманије атонског манастира.

Сада нам је Матер Божја показала да сама невидиво управља последњим својим уделом - Русијом, и, кад народ руски опет буде достојан царске власти, кад спере са себе покајањем, враћањем на пут Христов, прослављањем Цара - Мученика грех цареубиства, тада ће на царски трон, на коме сада невидиво, духовно седи Сама Царица Небеска, поново ступити Њоме указани Божји изабраник - Самодржавни Руски Господар.

1924.

Са руског: Владимир Димитријевић

+ + +

**Владимир Димитријевић**

**ФРАНЦУСКА РЕВОЛУЦИЈА: ПРАСЛИКА РУСКОГ ПРЕВРАТА**

Шеснаестог октобра 1793. убијена је Марија Антоанета, супруга француског краља JIyja XVI, који је гиљотиниран 21. јануара исте године, у име "слободе, једнакости и братства" које је Француска револуција носила на својим барјацима као кључне пароле тзв. "народне" побуне.

Савремени Запад Француску револуцију слави као први корак модерне европске и светске демократије, крунисан "Декларацијом о правима човека и грађанина"; Луј XVI и његова супруга слове као пример "реакционарних снага" које су спречавале човечанство да хита у "светлију будућност"; Бастиља, тврђава-тамница, коју су половином јула 1789, напали наоружани побуњенчци, символ је угњетавања и тираније... Мит о Француској револу- цији један је од конститутивних митова западне цивилизације данас. Не заборавимо: бољшевици су надахнуће тражили у Француској револуцији.

**Заблуда прва: хуманост**

Луј XVI и његова супруга били су неспособни владари, који су мислили само о себи. Под њиховом влашћу, француски народ је Гладовао и патио се.

Француска је у време Луја XVI била једна од најнапреднијих држава Европе. Њена пољопривреда је била изврсно организована, а њен народ, по сведочењу страних посетилаца, живео је, бар када се упореди са народима држава - суседа, задовољно и спокојно.

Иако је дошао на престо веома млад, са cвегa двадесет једном годином живота, Луј XVI се показао као способан монарх, који је желео да Француску ослободи терета прошлости и омогуће њен напредак. Увео је слободну трговину житом, без плаћања дажбина, 1779. укинуо је све видове ропства у Француској, 1778, забранио мучење у тамницама и затворима и допустио слободу вероисповести (до тада је у Француској био дозвољен само римокатолицизам). Године 1787. предлаже Закон о раду и службама, по коме би свако, без обзира на своје сталешко порекло, могао да конкурише у државним службама. Године 1788. прави велике хумане реформе у болницама и затворима.

**Заблуда друга: народ**

Народ није волео cвог монарха и стално је гунђао против њега.

Права истина је ова: Луја XVI није волео парламент, састављен од представника високе аристократије и папског клера, којима је Луј одузео многе привилегије. Први који је почео да снује обарање француског краља био је његов рођак, херцог орлеански Луј Филип.

Уз помоћ аристократе - пустолова Мирабоа, вештог говорника, он је настојао да утиче на јавно мњење и да Луја XVI и Марију Антоанету у народу учини непопуларним. Године 1789. путем монополисања трговине, изазвао је вештачку глад у Француској, верујући да ће она подстаћи народ на побуну. Разлог Филиповог понашања: лична суревњивост према "Аустријанки" (краљица је била кћи Марије Терезије) и гнев на рођака, Луја XVI, који му није доделио титулу адмирала флоте.

Народ је, са своје стране, веома поштовао краља. Чак и 1792. кад је револуција бројала већ трећу годину "стажа", то поштовање могло се видети из следећег случаја. Подгревана од стране најрадикалније скупштинске струје, на челу са Робеспјером, гомила од 6-7.000 људи насрнула је на краљев дворац Тиљерије, с намером да се с неким обрачуна (не заборавимо, Париз је у то време имао 800.000 становника).

Луј XVI је одбрани дворид забранио ga пуид у народ. Санкилоти (нека врста париског лумпенпролетаријата, главно оруђе револуције, одрпанци и олош) су продрли у двор, тражећи да ликвидирају "зликовца званог Вето". (Француски краљ је у скупштини имао право вета, за које су револуционари захтевали да буде укинуто. Руља је, међутим, мислила да је "Вето" неки човек кога краљ слуша, па су решили да гa "убију").

Луј XVI је без страха изашао пред санкилоте и наздравио им, с чашом вина у руци: "Људи Париза, пијем у здравље ваше и у здравље француског народа!" Запрепашћени, збуњени и посрамљени, ганути краљевим поступком, устаници су прво ћутали, а затим почели да кличу: "Живео народ! Живела слобода! Живео краљ!" Затим је Луј XVI заповедио да дворац напусте, што су они одмах учинили, без икаквог крвопролића.

**Заблуда трећа: Бастиља**

Француска револуција је била општенародна побуна, а Бастиља - страшна тамница за непријатеље тираније.

Године 1789. Париз је био у паничном страху: проносиле су се вести о скорој глади, а градом су шетали некакви странци (неки веле Талијани, други - Марсејци), који су својим бахатим понашањем сејали страх међу грађанима. Били су плаћеници, које су челници завере, довели у главни град, да би, у критичном часу, постали "гориво револуције".

У јуну, француска скупштина ври као котао: Робеспјерова фракција тражи укидање монархије, а херцог Орлеански смену династије. Краљ иступа у парламенту и предлаже реформе које ће смањити права аристократије и римокатоличког клера: једнакост у опорезивању, одузимање племићких привилегија при суђењу, укидање сељачког кулучења на имањима феуда лаца, слободу штампе, итд. Предлози изазивају узнемиреиост невиђених размера: аристократе и свештенство се осећају угроженим, а Робеспјерови републиканци се боје да не изгубе могућност говорења "у име народа", с обзиром да је краљ преузео иницијативу у одбрани народних права.

И једна и друга скупштинска фракција не желе решење проблема мирним путем. Нужно им је да насилно свргну Луја XVI. Осамнаестог јула 1789. они по Паризу шире гласине да су делегати Скупштине, послати на разговоре краљу у Версај, пребијени, да је Луј Филип затворен у Бастиљи и осуђен на смрт и да краљева војска маршира према Паризу, с наређењем да пуца у све што се креће. Народ паничи. У сиротињским предграђима Сан Антоан и Сен Мишел скупља се 35-40.000 људи које на устанак подстиче млади адвокат Дантон, човек који се налазио на платном списку Луја Филипа. Четрнаестог јула маса је на врхунцу узбуђења. Па ипак, на Бастиљу, "страшну тамницу", креће свега 1.000 људи. А Бастиља? Луј XVI је, извршивши затворске реформе, ову стару тврђаву потпуно преуредио, са намером да је за неколико година сруши и на њеном месту начини леп градски трг. Заточеници (било их је неколико, међу њима и изопачени Де Caг, због неморала) имали су могућности гa читају, свирају, сликају. Краљ је одбрани тврђаве (много пешадије и 15 топова) заповедио да не пуца у масу. Управник тамнице, Де Лонеј, официр старог кова, устаницима је предао кључеве затвора, а војсци је наредио да положи оружје. За то је био "награђен": набили су га на колац, а војнике који су се предали претукли су. Тако је пала Бастиља.

**Заблуда четврта: слободарство**

Француска револуција је темељ модерне демократије.

Чињеница да је Француска револуција донела "Декларацију о правима човека и грађанина" наводи нас да испитамо како је та декларација примењена у пракси. Иако је слобода вере била загарантована, револуционари су се свуда решили на борбу против Бога. Године 1792. када се терор проширио, као прве жртве пали су свештеници и монаси: фрањевачког калуђера Доротеја су убили тако што је џелат прво играо по њему, затим му је сабљом тестерисао руке и ноге, а на крају му одсекао главу... Свештеници Пјер дe Лартиг и Клод Франсоа Гијерме били су буквално раскомадани: прво им је одсечена десница, зато што су њоме благосиљали, затим левица, зато што су и њоме чинодејствовали, на крају језик, јер су њиме проповедали реч Божију. Новембра 1793. испред једне групе свештеника осуђених на смрт, ишла је поворка јараца и магараца обучених у богослужбене одежде.

У мају 1792. донета је одлука о депортацији свих свештеника који су одбили да се закуну на верност Револуцији. 50.000 људи осуђено је на прогонство на острва Средње Америке, при чему су многи успут побијени... Устати против Краља за револуционаре је значило устати против Богa: 24. јануара 1793, после гиљотинирања Луја XVI, извесни Шевалије је јавно згазио слику Исуса Христа, рекавши: "Није доста што је погинуо тиранин тела: треба такође уништити и тиранина душа"... По наређењу Робеспјера, у цркву Нотр Дам у Паризу уводе обнажену глумиц, која треба да представља "богињу разума"... „Ако нема Богa, све је дозвољено", сведочи Достојевски. И заиста: све им је било дозвољено само ако су се борили за "слободу, једнакост и братство"... "Слободари" су се утркивали у злочинима против оних који другачије мисле... Знаменити џелат Журдан Главосеча опрао је руке у крви маркиза Де Лонеја, а Жув, који је својим рукама заклао 621 особу, настојао је да му свагда руке буду КРВАВЕ: тиме се хвалио... Руља је често долазила до стравичног демонизма: августа 1789, официра Белзенса који је покушао да заустави демонстрације у Кану исекли су на комаде и затим их - појели... Глумац Грамон је разбијао лобање гиљотинираних, вадио из њих мозак, а затим, као из пехара, пио вино... Практиковано је и тзв. "републиканско венчање": нагe младиће и девојке су везивали, а затим их бацали у воду, да се подаве... У монархистичкој Вандеји побили су 300.000 људи, који су остали верни свом Краљу... Убијани су жене, деца и старци, а вође казнених експедиција ЗАБРАЊИВАЛЕ су сахрану побијених, због чега је у Вандеји избила страшна епидемија куге... Сматра се да је Француска револуција однела собом од 700.000 до милион људских живота; све то у име "демократије", "власти народа", "слободе, једнакости и братства"...

Мара, један од вођа револуционарног демонизма, говорио је: "Револуција тражи одсечене главe", Дантон, други вођа, обраћао се скупштини са: "Господо, неопходна нам је дрскост, одлучнија дрскост, стална дрскост, и Француска ће бити спасена (под "дрскошћу" се подразумевало убијање оних који другачије мисле), као и "Нека Французи гину, док слобода не победи", и боље да ми будемо страшни (према народу, нап. В. Д.), негo да народ буде страшан" (према нама, нап. В. Д.); Робеспјер није само говорио: он је и наређивао убиства...

Занимљиво је напоменути да су у Француској револуцији уведени нови видови обраћања - не више "гоподине" и "госпођо", негo "грађанине" и „грађанко"... Бољшевици, поред назива "друг" и "другарица", такође су користили "грађанине" и "грађанко". Наравно, из горе наведеног се може закључити да су употребили и сва другa искуства Француске револуције: од рата против Богa и Цркве, до масовног убијања народа... Није случајно руски револуционар Кропоткин једном изјавио: "Француска револуција је била извор и почетак свих савремених комунистичких, анархистичких и социјалистичких концепција"... Што се демократије тиче, Робеспјерова клика је послала на гиљотину све противнике својих идеја; прво су страдали они умерени... Али, на крају, гиљотиниран је и Робеспјер. Кад је погубљен, маса је с олакшањем уздахнула: "Најзад смо слободни! Тиранина више нема!"

**Епилог**

Револуционари су Луја XVI оптужили за: монополисање жита, шећера и кафе; убиства многих људи; заверу са страним силама. "Кривица је тако много, да су неизбројне", говорили су тужитељи. Члан Француске академије наука, угледни старина Малерб, блиставо је оповргао оптужбе, једну по једну. У децембру 1793. револуционарни суд гa, због одбране краља, осуђује на смрт: гиљотинирају њега, његове кћери и унуке.

С обзиром на то да кривица Луја XVI и његове супруге није доказана, многи делегати у Скупштини били су против смртне казне. Потплаћена руља под прозором скупштинске зграде претила им је урлајући: "Непријатељи републике су следећи на реду за 'гиљотину!" Ипак, гласање је показало да се разумни делегати нису уплашили. За смртну пресуду ласало их је 361, а за ослобађајућу - 360. Одлучио је, веровали или не, глас краљевог рођака. орлеанског херцога, који се определио за монархову смрт, што је у француској јавности изазвало гнушање.

21. јануара 1793. у Паризу је владала нека врста ванредног стања. Вође револуционарних банди плашиле су се народног устанка, изазваног краљевом смрћу. Иако су "демократски" новинари смрт Лyja XVI описали као смрт уплашеног човечуљка, који је молио за милост, истина је сасвим другачија. Џелат Сансон описао гa је као xpaбpoг човека, који је одбио да му се вежу руке и сам подметнуо главу на лежиште гиљотине. Иако му нису дозволили да се обрати народу, Луј XVI је успео да узвикне: "Људи, умирем невин! Невин сам за све оно за шта ме оптужују. Опраштам кривицу за моју смрт. Молим се Богy да моја крв буде печат среће за француски народ!"

Марија Антоанета је убијена девет месеци након свога мужа. У току суђења револуционарни "правдољупци" су је понижавали, чак су је сумњичили за "инцест" са сином. Дечака су батинали и терали да сведочи и против своје тетке Јелисавете, краљеве сестре. Па ипак, у писму краљевој сестри Јелисавети, ова племенита жена је пред погубљење поручила следеће: "Нека мој син никад не заборави последње речи cвогa оца, које овде понављам: да никад не пожели освету за нашу смрт!"

Такво је завештање жртве, уочи страдања. Лују XVI се приписују речи: "После мене - потоп!" И заиста, после њега наступио је потоп крви и зла, потоп ужаса и несреће по читаво човечанство. Дигавши устанак против монархије космичке, којом управља Бог, монархије државне, којом влада Краљ, и монархије породичне, којој је на челу Отац, човечанство је потопљено тамом безакоња и греха. Луј XVI и Марија Антоанета пали су као први хероји племенитог отпора стихијама разарања.

\* \* \*

Сваком ко се иоле упознао са историјом Француске револуције и руског преврата у очи падају многобројне сличности - као да се историја поновила, просто пресликала. Једна од највећих сличности може се уочити кад су у питању Марија Антоанета, сурово оклеветана супруга Луја XVI, и царица Александра. Обе су, међутим, својим бићем биле изнад клевета озлобљене руље. Пријатељица Св. Александре, Лили Ден, писала је о њој: "Знала је и читала све што су о њој говорили и писали, али, без обзира што су аутори анонимних писама настојали да је оцрне, а новинари је гађали блатом, ништа се није лепило за њену чисту душу. Виђала сам како бледи и како јој се очи пуне сузама кад нешто нарочито подло привуче њену пажњу. Па ипак, Њено Величанство је умело да види сјај звезда изнад уличног блата". Године 1960, сестра последњег руског цара, Олга, писала је: "Од свих нас, Романова, Аликс је најчешће била предмет клевете. Са етикетама је и ушла у историју. Нисам више у стању да читам сву лаж и гнусне измишљотине које су о њој написане".

Сетите се: Марија Антоанета је представљена као себично чудовиште које гладном народу препоручује колаче уместо хлеба!

Али, Марија Антоанета је своју смрт срела хришћански, праштајући непријатељима. Ево шта је из тамнице писала сестри Луја XVI, Јелисавети, коју ће револуционари такође погубити:

"Вама, сестро моја, пишем последњи пут. Управо сам осуђена, не на срамну смрт, јер то је она само за разбојнике, већ да идем и придружим се Вашем брату. Невина као и он, надам се да ћу и сама показати ону исту чврстину коју је он имао у последњим тренуцима. Спокојна сам, као што је то неко неузнемирене савести. Дубоко само жалим што остављам своју сироту децу. Ви знате да сам ја живела само за њих и за Вас, моја добра и вољена сестро, за Вас, која сте кроз несебично пријатељство жртвовали све да будете покрај нас. У каквом Вас само положају остављам!

Сазнала сам, током судског поступка, да је моја кћи одвојена од Вас. Ох, сирото дете! Нисам се усуђивала да јој пишем, моје је писмо вероватно не би ни досегло (а ја не знам, чак, ни да ли ће ови редови доспети до Вас), и зато примите за њих обоје, мој мајчински благослов. Надам се само да ће они, једног дана, када буду одрасли моћи да Вам се придруже и уживају Вашу љубазну наклоност. Бог нека допусти да обоје тада поштују оне вредности којима сам их увек учила: да верност принципима и правилно извршење својих дужности представљају сам основ живота, и да ће им њихово узајамно поверење и неповредиво пријатељство једино донети радост. Можда ће моја кћи схватити да увек треба да помаже добрим саветом свог брата, тако да га њено веће искуство и њено пријатељство могу вечно надахњивати. Можда ће и мој син, заузврат, поклонити сву пажњу и брижно старање које може да надахне истинско пријатељство. На крају, можда ће и једно и друго да се осете тако да, у којој се год нашли ситуацији, могу да буду заиста срећни само ако су заједно. Нека само следе наш пример: колико нам само често, у свој несрећи, наше пријатељство даде међусобну утеху, мада смо у бољим временима, могли да уживамо своју срећу двоструко, делећи је са пријатељем. А и где неко може да нађе више блискости и нежне наклоности, него у својој сопственој породици?

И нека мој син никада не заборави последње речи свога оца, које овде за њега понављам: нека никада не пожели освету за нашу смрт!

Морам да кажем нешто што толико боли моје срце. Ја знам колико је ваше патње проузроковало то дете. Опростите му, сестро моја драга, помислите само на његове младе године и на то колико је лако учинити да дете каже све што неко пожели, а нарочито ствари које оно не може ни да разуме. А доћи ће и тај дан, живим у нади, када ће он осетити у свој својој снази вредност Ваше пажње и Ваше бриге за све нас.

Преостаје ми још да Вам исповедим моје последње мисли. Волела бих да сам могла да их упутим к Вама писмом још у време самог почетка суђења, али, и ако изузмемо чињеницу да ми тада није било дозвољено да пишем, све се догађало тако нагло, да ја заиста за то нисам никада ни имала времена.

Ја умирем у римокатоличкој, апостолској вери, у којој сам васпитана и коју сам увек исповедала. Не очекујем никакву духовну утеху, не само зато што не знам да ли још има у животу свештеника ове вере, већ и због тога што, ако им се исповедим овде где сам сада то би их, без икакве сумње, сувише изложило опасности ако би дошли овде. Искрено молим Божији опроштај за све грехове које сам могла починити, вољно и невољно, у свом животу. Надам се сам ода ће Он, у свој својој доброти, прихватити да испуни моје последње жеље заједно са онима за које сам се давно некад свим срцем помолила, и да ће примити моју душу у својој милости и доброти. Тражим опроштај од свих које знам, и од Вас, сестро моја, посебно за све оне неприлике које сам Вам, без своје воље, могла проузроковати. Опраштам свим својим непријатељима зло које су ми нанели. Последње збогом мојим рођакама и свој мојој браћи и сестрама. Мисао о вечној раздвојености од свих мојих пријатеља и жалост која ће им бити нанесена, извор су горке жалости коју ћу понети са собом док будем умирала. Нека знају макар да сам, до свог последњег тренутка, мислила на њих.

Збогом, сестро моја добра и вољена, нека Бог допусти да ово писмо доспе сигурно до Вас!

Мислите увек на мене, заклињем Вас свим својим срцем, исто као и моју сироту, милу децу. Мој Боже! Како је грозно напустити их заувек. Збогом! Збогом!"

Да, историја је пуна чудесних, тајанствених пресликавања. Јер, по речи Светог Јована Кронштатског, "нема места за случајност у Царству Свемогућег Бога". А Александра Фјодоровна из своје тамнице је писала: "Живот је тешка школа, трновита, али ће зато Тамо бити мир и тишина и блаженство - Тамо душа стреми" (Тоболск, 21. јануара 1918.) И још: "Зашто да ми не страдамо кад је он, невини, безгрешни, добровољно страдао? Искупљујемо наше столетне грехе, у крви перемо све мрље, које су упрљале наше душе" (13/26. март 1918, Тоболск.) И после Романова, свет је потонуо у крви и страху.

+ + +

**Успомене Керенског**

Керенски, западни плаћеник и вођа "Фебруарске револуције", у једном разговору био је спреман да призна да су Николај и Александра били искрени родољуби. За цара је рекао: "Он ми је изгледао као сасвим нормалан човек. Врло љубазан, понекад весео. Изгледа ми да је пред револуцију био свестан опасности која му прети". Поводом тврдњи да је царица Александра "сарађивала с Немцима", Керенски каже: "Гласине о томе да цар Немачке ужива симпатије царице биле су веома раширене на фронту. Својевремено сам тим поводом чак водио истрагу. Сећам се свог драматичног сусрета с царицом. Разговарали смо насамо, дворска дама Наришкина остала је у суседној соби. Царица ми је рекла: "Опет? Па то је ужасно. Знам за све те приче. По васпитању и привржености - ја сам Енглескиња. Била сам омиљена унука краљице Викторије. Код куће смо причали само на енглеском." Њено негодовање је оставило снажан утисак на мене. Уз то, проучили смо много докумената и испитали сведоке. Уверен сам: царица није имала никакве везе са немачком царском породицом".

**Из успомена Панкратова**

В. С. Панкратов (1864-1925), револуционар од 15. године, био је, као народовољац и есер, комесар у Привременој влади Керенског.

У својим успоменама на заточење царске Породице у Тоболску, забележио је сећање револуционара Јаковљева, који је, у име победе "слободе, једнакости и братства", пљачкао возове на Уралу (1938. га је стрељао Стаљин.) Јаковљев је спроводио Царске Мученике из Тоболска у Јекатаринбург. Ево шта каже Јаковљев:

"Само једном су наши разговори изашли из договорених оквира породице, времена, хране. Пролазили смо поред неке цркве. Романов, веома богомољан, у таквим случајевима се увек крсти. Кад смо пролазили поред цркве, он је нешто рекао о религији - не сећам се тачно шта - одговорио сам да, иако лично нисам религиозан, у односу према другима признајем принцип потпуне слободе савести: нека свако верује онако како хоће.

Романов је на то ускликнуо:

Схватите, и ја имам потпуно истоветну тачку гледишта! Ја такође признајем потпуну слободу савести!

Погледао сам га, не схватајући да ли се шали или се претвара. Али његово лице је изражавало тако искрену простодушност, да нисам могао да посумњам у било какве његове задње мисли. Уопште, с тог пута сам понео сасвим јасан утисак о потпуно запрепашћујућој, феноменалној ограничености Николаја Романова".

Ето шта је разлика између два човека - небеског и земаљског. Небеском човеку нису веровали, сматрали су га глупим и ограниченим; земаљски "мудраци" су желели да створе рај на земљи, а начинили су пакао. Скромни и смерни Николај II Романов постао је человођа хора Новомученика земље руске, и свуда се дижу храмови у његов спомен. О, колико се пута показала истинитом реч Христова да ће последњи бити први и први последњи!

+ + +

**Крокодилске сузе Бориса Јељцина**

Борис Јељцин, један од највећих издајника Русије, који је срушио Ипатјевски дом у Јекатаринбургу на Уралу 1977. године као шеф Обласног комитета КПСССР, у својим мемоарима "Исповест на задату тему" правда се:

"Управо у периоду кад сам био на месту првог секретара обласног комитета, дом Ипатјевих био је срушен. Испричаћу како се то збило.

До куће у којој су стрељали цара људи су увек долазили, мада се она ни по чему није разликовала од осталих старих здања. У њој су биле неке радњице, али страшна трагедија која се ту збила 1918. привлачила је људе да долазе на то место, да гледају у прозоре, да просто ћутећи стоје и посматрају стару кућу.

Као што је познато, породицу Романових стрељали су по одлуци Уралског совјета. Одлазио сам у обласни архив, читао документе из тог времена. До недавно чињенице о том злочину практично ником нису биле познате, постојала је кривотворена верзија у духу "Кратког курса историје Компартије", па се лако може замислити с каквом сам жудњом читао странице из 1918. године. Тек у последње време о последњим данима породице Романова било је објављено неколико подробних документованих чланака у нашој штампи, а тада сам ја био један од ретких који се нашао у близини тајне о суровом стрељању цара и његове породице. Било ми је тешко да читам те странице.

Ближио се један од датума везаних за живот последњег руског цара. Као и увек, на Западу у новинама и часописима појавила су се нова истраживања, а нешто од тих материјала емитовале су западне радио-станице на руском језику. То је појачало занимање за дом Ипатјевих, и људи су долазили да га виде чак из других градова. Мирно сам се односио према томе, јер ми је било сасвим јасно да то занимање није плод монархистичких осећања, нити жеље да се јави нови цар. Били су то другачији мотиви и радозналост, и саосећање, и дан сећања, обична људска осећања.

Али, неким линијама и каналима информација (вест) о великом броју поклоника дома Ипатјева стигла је у Москву. Не знам какви су механизми деловали, чега су се наши идеолози уплашили, нека саветовања и заседања су била, и ускоро добијам тајни пакет из Москве. Читам и не верујем својим очима: тајна наредба Политбироа о рушењу дома Ипатјевих у Свердловску. А пошто је наредба тајна, обласни комитет партије мора на себе да преузме сву одговорност за ту бесмислену одлуку.

Већ на првом састанку суочио сам се с оштром реакцијом поводом наређења из Москве. Није било могуће не потчинити се тајној наредби Политбироа. И после неколико дана, ноћу је до дома Ипатјевих дошла техника, и ујутру од зграде ништа није остало. Место је асфалтирано.

Још једна тужна епизода епохе застоја. Знао сам да ће нас, пре или касније, бити стид због тог варварства. Биће нас срамота, али ништа нећемо моћи да урадимо".

Рекао би човек да је Јељцин у то доба био невино "анђелче". Толико је био потресен да ни оставку није понудио... Но, Бог је судија свега и свих!

+ + +

Одлуком Архијерејског Сабора од 31. марта - 4. априла 1992. године Синодалној Комисији за канонизацију светаца било је наложено да "приликом проучавања подвига новомученика Руских треба почети истраживање материјала везаних за мученичку смрт Царске Породице."

Основни задатак у овом питању Комисија је видела у објективном разматрању свих околности живота чланова Царске Породице у контексту историјских догађаја и у њиховом црквеном осмишљавању ван идеолошких стереотипа, који су владали у нашој земљи у току минулих деценија. Комисија се руководила пастирском бригом да канонизација Царске Породице у збору новомученика Руских не да повода и аргументе у политичкој борби или светским сукобима, већ да помогне уједињење народа Божијег у вери и побожности. Тежили смо ка томе да узмемо у обзир и чињеницу да је Руска Загранична Црква извршила канонизацију Царске Породице 1981. године, што је изазвало веома двосмислену реакцију како у средини руске емиграције, чији неки представници тада нису кидели довољно убедљивих основа зa њу, тако и у самој Русији, а да не говоримо о таквој одлуци, Руске Православне Заграничне Цркве која нема историјских аналогија, као што је укључивање у канонизоване свеце, људи који су заједно с Царском Породицом примили мученичку смрт, царског слуге, римокатолика Алојзија Јегоровича Трупа и лутеранке, професорке руског језика, Катарине Адолфовне Шнајдер.

Већ на првој седници Комисије после Сабора приступили смо проучавању религиозног, моралног и државног аспекта владавине последњег Цара из династије Романова. Брижљиво су проучаване следеће теме: "Православни поглед на државну делатност цара Николаја II". "Цар Николај II и догађаји 1905. године у Санкт-Петербургу", "О црквеној политици цара Николаја II", "Разлози за одрицање Цара Николаја II од престола и православни однос према овом акту", "Царска Породица и Г. Ј. Распућин' "Последњи дани Царске Породице" и "Однос Цркве према мукотрпству".

1994. и 1997. године упознавао сам чланове Архијерејских Сабора с резултатима проучавања горе наведених тема. Од тог времена се нису појављивали нови проблеми у проучаваном питању.

Подсетићу на приступ Комисије овим кључним и сложеним темама. чије осмишљавање је члановима Архијерејског Сабора потребно приликом решавања питања о канонизацији Царске Породице.

По религиозно-моралном садржају и по нивоу научне компетентности аргументација противника канонизације Царске Породице је веома различита и може бити сведена на списак конкретних теза које су већ биле анализиране у историјским информацијама које је Комисија саставила и који Вам се налазе на располагању.

Један од главних аргумената противника канонизације јесте тврдња да погибија Цара Николаја и чланова његове Породице не може бити призната за мученичку смрт за Христа. Комисија на основу брижљивог разматрања околности погибије Царске Породице предлаже да се њена канонизација изврши у лику светих страстотрпаца. У богослужбеној и житијној литератури Руске Православне Цркве реч "страстотрпац" је почела да се употребљава за оне руске свеце, који су по угледу на Христа са трпљењем подносили физичке и моралне патње, и смрт од руку политичких противника.

У историји Руске Цркве овакви страстотрпци су били свети благоверни кнезови Борис и Глеб (+ 1015.). Игор Черњиговски (+ 1147.), Андреј Богољубски (+ 1174.). Михаил Тверски (+ 1319.), царевић Димитрије (+ 1591.). Сви они су својим подвигом подношења страдања показали висок образац хришћанског морала и трпљења.

Сметње за прослављање Николаја II противиици ове канонизације покушавају да открију у чињеницама у вези са његовом државном и црквеном политиком.

Црквена политика цара није излазила ван граница традиционалног синодалног система управљања Црквом. Међутим, управо у време владавине цара Николаја II је црквена хијерархија која је до тада два века званично ћутала у вези с питањем сазивања Сабора добила могућност не само да широко разматра, већ и да практично припреми сазивање Помесног Сабора.

Цар је посвећивао велику пажњу потребама Православне Цркве, давао је богате прилоге за изградњу нових храмова, укључујући и храмове ван граница Русије. У годинама његове владавине број парохијских цркава у Русији се повећао за више од 10 хиљада, било је отворено преко 250 манастира. Цар је лично учествовао у постављању темеља за нове зфамове и другим црквеним свечаностима.

Дубока религиозност је издвајала царски пар међу представницима тадашње аристократије. Религиозним духом је било прожето васпитање деце Царске Породице. Сви њени чланови су живели у складу с традицијом православне побожности. Обавезни одласци на богослужења у недељу и у дане празника и припрема за Причешће за време постова представљала је саставни део њиховог свакодневног живота. Лична религиозност Цара и његове супруге није представљала просто поштовање традиције. Царски пар посећује храмове и манастире за време својих многобројних путовања, клања се чудотворним иконама и моштима светаца, иде на поклоништва, као што је то било 1903. године, за време прослављања преподобног Серафима Саровског. Кратка богослужења у дворским храмовима нису задовољавала цара и царицу. Специјално за њих се служе службе у Царскоселској Фјодоровској цркви, која је саграђена у староруском стилу. Царица Александра се овде молила испред налоња с отвореним богослужбеним књигама, пажљиво пратећи богослужења.

Лична побожност Цара се испољила у томе што је у годинама његове владавине канонизовано више светаца него у два претходна столећа, кад је било прослављено свега пет светих угодника. За време последњег царске владавине збору светаца били су прибројани светитељ Теодосије Черњиговски (1896. године) преподобни Серафим Саровски (1903. године), света кнегиња Ана Кашинска (васпостављање поштовања 1909. године), светитељ Јоасаф Белгородски 1911. године), светитељ Јоасаф Белгородски (1911. године), светитељ Гермоген Московски (1913. године), светитељ Питирим Тамбовски (1914. године), светитељ Јован Тобољски (1916. године). Притом је цар морао да испољи посебну упорност остварујући канонизацију преподобног Серафима Саровског, светитеља Јоасафа Белгородског и Јована Тобољског. Николај II је веома поштовао светог праведног оца Јована Кронштатског. После његовог блаженог упокојења цар је заповедио да се врши свенародно молитвено помињање почившег на дан његовог упокојења.

Као политичар и државни делатник Цар је поступао полазећи од својих религиозно-моралних принципа. Један од најраспрострањенијих аргумената против канонизације цара Николаја II јесу догађаји од 9. јануара 1905. године у Санкт-Петербургу. У историјској информацији Комисије у вези с овим питањем указујемо на следеће: упознавши се 8. јануара увече са садржајем гапоновске петиције, која је носила карактер револуционарног ултиматума, која није дозволила да се ступи у конструктивне преговоре с представницима радника, цар је игнорисао овај документ, незаконит по форми, који је подривао престиж државне власти, која је и без тога била пољуљана у условима рата. У току целог 9. јануара 1905. године Цар није донео ниједну одлуку која би наредила дејство власти у Петрограду на гушењу масовних демонстрација радника. Наредбу војсци да отвори ватру није дао цар, већ командант Санкт Петербуршког војног округа. Историјски подаци не дозвољавају да се у поступцима Цара у јануарским данима 1905. године види свесна зла воља усмерена против народа и ваплоћена у конкретним греховним одлукама и поступцима.

С почетком Првог светског рата Цар редовно одлази у Главни штаб, посећује војне јединице активне војске, места за превијање, војне болнице, фабрике у позадини - једном речју, чини све што је било важно за вођење овог рата.

Царица се од самог почетка рата посветила рањеницима. Завршивши курсеве за милосрдне сестре заједно са старијим кћеркама - великим кнегињама Олгом и Татјаном, она је по неколико сати дневно неговала рањенике у Царскоселској болници.

Цар је вршење дужности Врховног Главнокомандујућег сматрао испуњењем моралног државног дуга пред Богом и пред народом, али, увек остављајући водећим војним стручњацима широку иницијативу у решавању свеукупности војно-стратешких и оперативно-тактичких питања.

Оцене о Николају II као државнику су крајње опречне. Говорећи о томе никада не треба заборављати да, осмишњавајући државну делатност са хришћанске тачке гледишта, не смемо да оцењујемо ову или ону форму државног уређења већ место које конкретно лице заузима у државном механизму. Оцени подлеже колико је ово или оно лице умело да ваплоти у својој делатности хришћанске идеале. Треба истаћи да се Николај II према ношењу обавеза монарха односио као према свом светом дугу.

Настојање које је карактеристично за неке противнике канонизације Цара Николаја II да представе његово одрицање од Престола као црквено-канонски преступ, попут одрицања представника црквене јерархије од свештеног чина, не може се сматрати да има иоле озбиљне основе. Канонски статус православног цара миропомазаног на царство није био одређен црквеним канонима. Зато су покушаји да се открије присуство неког црквено-канонског преступа у одрицању Цара Николаја II од власти неодрживи.

Као спољашње факторе који су постојали у политичком животу Русије и довели до потписивања Акта о одрицању треба пре свега истаћи нагло заоштравање социјално-политичке ситуације у Петрограду у фебруару 1917. године, неспособност владе да контролише ситуацију у престоници, убеђење које је било распрострањено у широким слојевима друштва о потреби за строгим уставним ограничењима монархистичке власти, упоран захтев Председника Државне Думе М. В. Родзјанка да се Цар Николај II одрекне власти у име спречавања унутарполитичког хаоса у условима кад је Русија водила рат великих размера, скоро једногласна подршка коју су највиши представници руског генералитета пружили захтеву председника Думе. Такође треба истаћи да је цар Николај II Акт о одрицању донео под притиском политичких околности које су се нагло промениле у кратком року.

Комисија изражава мишљење да је сама чињеница одрицања од престола цара Николаја II непосредно повезана и с његовим личним особинама, и да у целини представља израз историјске атмосфере у Русији која је владала у то време.

Он је ову одлуку донео само у нади да ће они који желе његово удаљавање умети да ипак доведу рат до победничког краја и да неће упропастити Русију. Он се тада плашио да његово одбијање да потпише одрицање не доведе до грађанског рата, у корист непријатеља. Цар није желео да због њега буде проливена ниједна кап руске крви.

Духовни мотиви због којих је последњи Руски Цар, који није желео да пролива крв поданика одлучио да се одрекне престола у име унутрашњег мира у Русији, придају његовом поступку заиста морални карактер. Није случајно што је на Саборном савету Помесног Сабора у јулу 1918. године приликом разматрања питања о помињању убијеног Цара Његова Светост Патријарх Тихон донео одлуку о посвудашњем служењу парастоса с помињањем Николаја II као цара.

Врло је мали круг лица могао непосредно да општи с царем у незваничној атмосфери. Сви који су знали његов породични живот непосредно истицали су задивљујућу једноставност, међусобну љубав и слогу свих чланова ове тесно повезане породице. Њен центар је био Царевић Алексеј Николајевич, на њему су се усредсређивале све симпатије, све наде.

Околност, која је помрачила живот Царске Породице била је неизлечива болест престолонаследника. Напади хемофилије за време којих је дете осећало тешке патње често су се понављали. У септембру 1912. године, због неопрезног покрета дошло је до унутрашњег крварења и ситуација је била толико озбиљна да су се плашили за живот царевића. У свим храмовима у Русији служили су се молебани за његово оздрављење. А карактер болести је био државна тајна и родитељи су често морали да крију своја осећања, учествујући у обичном поретку дворског живота. Царица је добро схватала да је медицина овде беспомоћна. Али за Бога нема ничег немогућег. Пошто је била дубоко религиозна, она се свом душом предавала усрдној молитви у нади на чудесно исцелење. Понекад јој се, кад је дете било здраво, чинило да је њена молитва услишена, али су се напади поново понављали и ово је мајчину душу испуњавало бесконачном тугом. Она је била спремна да поверује свакоме ко је био у стању да помогне њеној несрећи, да на било који начин олакша страдања сина.

Болест царевића отворила је врата дворца сељаку Григорију Распућину, којем је било суђено да одигра своју улогу у животу Царске Породице, па и у судбини читаве земље. Најзначајнији аргумент противника канонизације Царске Породице је сама чињеница њиховог општења с Г. Ј. Распућином.

Односи између цара и Распућина били су сложени; наклоност према њему била је спојена с опрезом и сумњама. "Цар је неколико пута покушавао да се избави од "старца", али се сваки пут повлачио под притиском царице због неопходности помоћи Распућина у лечењу престолонаследника."

У односима с Распућином присуствовао је елемент људске немоћи, који је код царице био повезан с дубоком бригом због неизлечивости смртно опасне болести сина, а код цара је био условљен тежњом да сачува мир у породици самилосном попустљивошћу према мајчинским мукама царице. Међутим, нема никаквих основа да се у односима између царске породице и Распућина виде знаци духовне прелести, а још мање недовољне припадности Цркви.

Доносећи закључке о проучавању царске и црквене делатности последњег руског цара Комисија ни у једној од ових делатности није нашла довољно основа за његову канонизацију.

У животу цара Николаја II постојала су два неједнака по дужини и духовном значају периода - време његове владавине и време боравка у заточеништву. Комисија је пажљиво проучила последње дане царске по- родице, везане за страдање и мученичку смрт њених чланова.

Цар Николај Александрович је свој живот често поредио с искушењима страдалника Јова, на чији празник се родио. Примивши свој крст исто као библијски праведник, он је сва искушења која су му била послата поднео чврсто, кротко и без трунке роптања. Управо ово дуготрпљење се с посебном јасношћу открива у последњим данима царевог живота. Од момента одрицања нашу пажњу не привлаче толико спољашњи догађаји колико унутрашње духовно стање цара.

Доневши, како му се чинило, једину исправну одлуку, цар је без обзира на то доживљавао тешке душевне муке. „Ако сам ја сметња за срећу Русије и ако ме све друштвене силе које су на челу друштва моле да напустим трон и да га предам свом сину и брату, ја сам спреман то да учиним, спреман сам да дам не само царство, већ и свој живот за Домовину. Мислим да у то не сумња нико од оних који ме знају", говорио је цар генералу Д. Н. Дубенском.

"Цар Император Николај Александрович, који је видео око себе толико издаје... сачувао је непоколебљиву веру у Бога, очинску љубав према руском народу, спремност да положи свој живот за част и славу Домовине." Осмог марта 1917. године комесари Привремене Владе, дошавши у Могиљов објављују преко генерала М. В. Алексејева да је цар ухапшен и да треба да иде у Царско Село. Он се последњи пут обраћа својој војсци, позивајући је на верност Привременој влади, управо оној која га је ухапсила, и на испуњење свог дуга пред Домовином до потпуне победе.

Доследно и методично убијајући све чланове царске породице који су им пали у руке, бољшевици су се пре свега руководили идеологијом, а тек после тога политичком рачуницом - јер је у народној свести цар и даље био Помазаник Божји, а сва царска породица је симболизовала Русију која одлази и Русију која пропада. Патријарх Тихон је у својој беседи приликом служења у московском Казанском храму на известан начин одговорио на питања која ће осам деценија касније покушати да осмисли Руска Црква: "Ми знамо да је он (цар Николај II - М. Ј.) одричући се престола то чинио имајући у виду добробит Русије и због љубави према њој."

Већина сведока последњег периода живота царских мученика о сужњима Тобољског губернаторског и јекатаринбуршког дома Ипатјева говори као о људима који су страдали и који су без обзира на све муке и увреде водили благочестив живот. У царској породици, која се нашла у заточенипггву видимо људе који су искрено тежили ка томе да у свом животу ваплоте заповести Јеванђеља.

Царска Породица је много времена проводила у читању душекорисног штива, пре свега Светог Писма и у редовним, практично сталним одласцима на богослужења.

Доброта и душевни мир нису у то тешко време напуштали ни царицу. Цар који је по природи био затворен, најспокојније се осећао у уском породичном кругу. Царица није волела изласке у свет, балове. Њеном строгом васпитању била је туђа морална распуштеност, која је владала у дворској средини. Религиозност Царице су називали чудном, чак и лицемерном. У писмима Александре Фјодоровне се открива сва дубина њених религиозних осећања - колико је у њима снаге духа, туге због судбине Русије, вере и наде у помоћ Божију! И ма коме да је писала налазила је речи подршке и утехе. Ова писма су сведочанства хришћанске вере.

Утеху и чврстину у подношењу невоља сужњима су давали духовна лектира, молитве, богослужење, причешћивање Светим Христовим Тајнама. Много пута се у писмима царице говори о њеном духовном животу и о духовном животу других чланова породице: "У молитви је утеха: жалим људе који сматрају да није модерно, да није потребно да се моле..." У другом писму она пише: "Господе, помози онима који не могу да приме љубав Божију у сурова срца, која виде само оно што је рђаво и не труде се да схвате да ће све то проћи; не може бити другачије, Спаситељ је дошао, показао нам је пример. Ко иде Његовим путем љубави и страдања, схвата сву величину Царства Небеског."

Заједно с родитељима сва понижења и страдања с кротошћу и смирењем подносила су царска деца. Протојереј Атанасије Бељајев, који је исповедао царску децу, писао је "Утисак (од исповести) је овакав: дај, Господе, да и сва деца буду на таквој моралној висини као деца бившег цара. Запањили су ме таква незлобивост, смирење, покорност родитељској вољи, безусловна оданост вољи Божијој, чистота у помислима и попутно непознавање земаљске прљавштине - страсне и греховне", пише он, "и ја сам био у потпуној недоумици: да ли као духовник треба да помињем грехове, за које они можда не знају, и како да их наведем на покајање за грехове који им нису познати."

У скоро потпуној изолацији од спољашњег света, окружени грубим и окрутним чуварима, сужњи у дому Ипатјева испољавају задивљујућу племенитост и ведрину духа.

Њихова истинска величина није проистицала из њиховог царског достојанства, већ из оне задивљујуће моралне висине на коју су постепено усходили.

Заједно с царском породицом биле су стрељане и њихове слуге, које су пратиле своје господаре у прогонству. Због тога што су добровољно остали с царском породицом и примили мученичку смрт исправно би било поставити питање и о њиховој канонизацији; њима су, осим стрељанима заједно с царском породицом, доктором Ј. С. Боткином, собарицом царице А. С. Демидовом, дворским куваром И. М. Харитоновом и лакејем А. Ј. Трупом, припадали убијени на различитим местима и у разним месецима 1918. године генерал-ађутант И. JI. Татишчев, цермонијал-мајстор кнез В. А. Долгоруков, "пазитељ" престолонаследника К. Г. Нагорни, дечји лакеј И. Д. Седњев, дворска дама царице А. В. Хендрикова и професорка руског језика Ј. А. Шнајдер. Комисија не сматра да је могуће коначно решавање питања о постојању основа за канонизацију ове групе мирјана, која је по дужности своје дворске службе пратила Царску Породицу у периоду њеног заточеништва и која је примила насилну смрт. Комисија не располаже подацима о широком поименичном молитвеном помињању ових мирјана. Осим тога, мало је података о њиховом религиозном животу и личној побожности. Комисија је дошла до закључка да најприкладнија форма поштовања хришћанског подвига верних слугу царске породице, које су поделиле њену трагичну судбину, на данашњи дан може бити овековечавање овог подвига у житију царских мученика.

Тема канонизације цара Николаја II и чланова царске породице широко се разматрала 90-их година у низу публикација у црквеној и светској штампи. У огромној већини књига и чланака религиозних аутора подржава се мисао о прослављању царских мученика. Низ публикација садржи убедљиву критику аргумената противника канонизације.

На име Његове Светости Патријарха Алексеја II, у Свети Синод и у Синодалну Комисију за канонизацију светаца дошло је мноштво обраћања с одобравањем закључака које је у октобру 1996. године донела Комисија за канонизацију светаца у погледу прослављања царских мученика.

У Синодалну Комисију за канонизацију светаца пристизала су и обраћања надлежних архијереја Руске Православне Цркве, у којима се у име клирика и мирјана изражавало одобравање закључака Комисије.

У неким епархијама се питање канонизације разматрало на епархијским, намесничким и парохијским скуповима. На њима је изражена једнодушна подршка мисли о прослављању царских мученика. Комисија је такође добила обраћања појединих клирика и мирјана, као и група верника из различитих епархија с подршком канонизације царске породице. Неке од њих је потписало неколико хиљада лица. Међу ауторима таквих обраћања има и руских емиграната, као и клирика и мирјана братских Православних Цркава. Многи од оних који су се обратили Комисији изјаснили су се за што је могуће бржу, хитну канонизацију царских мученика. Мисао о потреби што бржег прослављања цара и царских мученика изразио је низ црквено-друштвених организација.

Посебну вредност представљају публикације и обраћања Комисији и другим црквеним инстанцама, која садрже сведочанства о чудима и благодатној помоћи по молитвама упућеним царским мученицима. У њима се говори о исцелењима, сједињењу растављених породица, заштити црквене имовине од расколника. Посебно су многобројна сведочанства о мироточењу икона с ликовима цара Николаја II и царских мученика, о миомирису и чудесном појављивању мрља крваве боје на ликовима на иконама царских мученика.

Желели бисмо да се дотакнемо питања о остацима царске породице. Државна комисија за изучавање питања везаних за испитивање и поновно сахрањивање остатака Руског Цара Николаја II и чланова његове породице, завршила је, као што је позиато, свој рад 30. јануара 1998. године. Државна комисија сматра да су тачни научни и историјски закључци које су у току истраге донели Републички центар за судско-медицинска истраживања и Генерално јавно тужилаштво Руске Федерације о припадности Царској Породици и њеним слугама остатака који су пронађени код Јекатаринбурга. Међутим, настале су сумње у вези с познатим закључцима иследника Соколова, који је још 1918. године сведочио да су сва тела Царске Породице и њихових слугу била искасапљена и уништена. Свети Синод је на својој седници од 26. фебруара 1998. године имао дискусију поводом овог питања и дошао је до следећег закључка:

"2. Оцена поузданости научних и иследничких закључака, исто као и сведочанство о њиховој поузданости и непобитности, не улази у надлежност Цркве. Научна и историјска одговорност за закључке који су донети у току истраге и проучавања која се тичу "јекатеринбуршких остатака" у потпуности су у надлежности Републичког центра за судско-медицинска истраживања и Генералног јавног тужилаштва Руске Федерације.

3. Решење Државне комисије о идентификацији остатака који су пронађени код Јекатаринбурга као оних који припадају Породици цара Николаја II изазвало је озбиљне сумње, па чак и сукобе у Цркви и друштву."

Пошто од тада, колико је познато, није било нових резултата научних истраживања у овој области, не можемо признати да "јекатеринбуршки остаци", који су 17. јула 1998. године сахрањени у Санкт-Петербургу припадају царској породици.

Поштовање царске породице које је започео Његова Светост Патријарх Тихон у молитви за покој душе и беседи на парастосу у Казанском храму у Москви за убијеног Цара три дана након јекатаринбуршког убиства, трајало је - без обзира на владајући идеологију - неколико деценија у току совјетског периода наше историје. Свештенослужитељи и мирјани су узносили Богу молитве за упокојење убијених страдалника, чланова царске породице. У кућама су се у светом углу могле видети фотографије царске породице, а у последње време постале су широко распрострањене и иконе с ликовима царских мученика. Сад се такве иконе сусрећу у неким обитељима и храмовима низа епархија Руске Православне Цркве. Свуда и све чешће се за њих служе парастоси за покој душе. Све ово сведочи о све већем поштовању убијене царске породице у целој Русији.

Комисија је у свом приступу овој теми тежила ка томе да прослављање Царских мученика буде слободно од сваке политичке и друге конкјунктурности. У вези с тим сматрамо да је потребно да истакнемо да канонизација монарха ни на који начин није везана за монархистичку идеологију, а још мање означава "канонизацију" монархистичке форме владавине, према којој је наравно, могуће односити се на различите начине. Делатност вође државе није могуће изузети из политичког контекста, али то не значи да се Црква, вршећи канонизацију цара или кнеза, што је чинила и у прошлости, руководи политичким или идеолошким мотивима. Као што актови канонизације монарха који су се обављали у прошлости нису носили политички карактер, ма како да ове догађаје тумаче пристрасни непријатељи Цркве у својим тенденциозним оценама, тако и прослављање царских мученика неће имати и не треба да има политички карактер, јер се прослављајући свеца Црква не поводи за политичким циљевима, које она, заправо, и нема по природи ствари, већ сведочи пред народом Божјим који већ поштује праведника, да је подвижник којег канонизује заиста угодио Богу и да нас заступа пред Престолом Божјим, независно од тога коју дужност је обављао у свом земаљском животу: да ли је био један од ових малих, као свети праведни Јован Руски или од силних света овог, као свети цар Јустинијан.

Иза многих страдања, која је царска породица поднела у току последњих 17 месеци живота, који је завршен стрељањем у подруму јекатаринбуршког дома Ипатјева у ноћи на 17. јули 1918. године видимо људе који су искрено тежили ка томе да у свом животу ваплоте заповести Јеванђеља. У страдањима, које је претрпела Царска Породица у заточеништву с кротошћу, трпљењем и смирењем, у њиховој мученичкој смрти показана је светлост Христове вере која побеђује зло, слично као што је заблистала у животу и смрти милиона православних хришћана, који су претрпели прогоне за Христа у XX веку.

Управо у осмишљавању овог подвига царске породице Комисија потпуно једнодушно и уз одобрење Светог Синода сматра да је могуће прославити у Сабору новомученика и исповедника Руских у збору страстотрпаца Цара Николаја II, Царицу Александру, Царевића Алексеја, Велике Кнегиње Олгу, Татјану, Марију и Анастасију.

+ + +

**АКАТИСТ СВЕТОМ ЦАРУ МУЧЕНИКУ НИКОЛАЈУ ДРУГОМ**

КОНДАК 1.

Велики слуго Божји и угодниче Цара Небескога, Свети Мучениче Царе Николаје! Као звезда нова ти си нам засјао у последнје дане, добрим се подвигом подвизавајући, и царским служењем до смрти страдалничке показао се као истински праведник, љубављу ка Господу и ближњима украшен. Стога и ми, обремењени многим гресима и буром искушења, са умилењем ти кличемо: Радуј се, Свети царе Николаје, верни слуго Бога Живога!

ИКОС 1.

Оскудна ума и хладна срца, како да похвалимо подвиге твоје, о премудри и прекротки Царе? Шта да кажемо ми, лишени врлина, о теби, новојављеном светилу земљ пуске? Просећи твоје молитвено заступништво пред престолом Господњим, ми ти ипак овако кличемо:

Радуј се, украсе православних царева!

Радуј се, подвижниче доброга подвига!

Радуј се, вољи Господњој предани!

Радуј се, усрдни молитвениње за стадо своје!

Радуј се, тврђаво чврстога исповедања!

Радуј се, златни сасуде Духа!

Радуј се, Свети царе Николаје, верни слуго Бога Живога!

КОНДАК 2.

Име ти беше предсказање будуће судбе твоје, о Царе Мучениче, јер Николај значи он са народом побеђује”. И заиста, ти си победио са народом Божјим, који за Христа мучеништво прими сведочећи Га крвљу и појући Му: Алилуја!

ИКОС 2.

Приђите, сви мученикољубиви, да песмама похвалимо Светога цара Николаја, за Христа Господа и веру православну пострадавшег, од безаконих слугу издатог и од безбожних туђина убијеног. Сећајући се подвига његових и крви проливене за спасење Отачаства свога, похвално му узвикујемо:

Радуј се, са народом својим чашу си страдања испио!

Радуј се, са малом браћом крст си свој смирено носио!

Радуј се, венцем мученичким украшени!

Радуј се, Сунцем Правде обасјани!

Радуј се, за непријатеље своје си се молио!

Радуј се, мучитељима својим си опростио!

Радуј се, Свети царе Николаје, верни слуго Бога Живога!

КОНДАК 3.

Са побожном супругом својом Александром за целомудрије брачно подвизаво се јеси, живећи у доба содомских преступа. Стога пред Жеником Небеским заступај све оне који супружанску верност чувају и Њему,Чистоти нашој, певају: Алилуја!

ИКОС 3.

Господ ти даде чеда многа, о Свети Царе, да их све принесеш као миомирисну жртву Њему, Дародавцу. Пет нјлепших цветова си исцветао, огњени грме врлине, за сваку рану Христову по један приносећи.

Зато ти ми овако кличемо:

Радуј се, грано, многоплодна и свештена!

Радуј се, родитељу и васпитачу благи!

Радуј се, децу си своју за мученички подвиг спремио!

Радуј се, као Авраам негда, сина си свога Господу предао!

Радуј се, као Јефтај судија, кћери си своје Христу уневестио!

Радуј се, скупа са њима Јагњету Божијем си се уподобио!

Радуј се, Свети царе Николаје, верни слуго Бога Живога!

КОНДАК 4.

Сви су те знали као ревнитеља еванђељских закона и верног сина Свете Русије. Са народом својим у вери си узрастао, душу си Христовом Светињом хранио, блудне синове, од Бога отпале, на повратак Оцу Небеском позивао, пјевајући Му: Алилуја!

ИКОС 4.

О Царе праведниче, Царе добротворе, Царе ништељубиви. Родним се дрветом показао јеси, засађен крај потока љубави Божје, напајан сладошћу Исуса сладчајшег, укрепљен заступништвом свију светих. Многе се буре безбожништва и олује демонске злобе на тебе устремише, хотећи да те из корена ишчупају, али ти, у Господа укорењен, остаде непоколебљив, приневши плодове побожног трпљења. Склањајући се од жеге страсти под хладовиту крошњу молитава твојих, ми те овако прослављамо:

Радуј се, дом душе своје на Христу, камену Крајеугаономе, саздао јеси!

Радуј се, покровитељу храмова и обитељи монашких!

Радуј се, ревнитељу православног иконопоштовања!

Радуј се, славитељу угодника Божијих!

Радуј се, љубитељу свештеног предања!

Радуј се, прекрасна заставо на кули Цркве!

Радуј се, Свети царе Николаје, верни слуго Бога Живога!

КОНДАК 5.

Много си милосрђе показао када те замоли војвода твој да поштедиш болесног бунтовника, за кога прењклињаше рођака његова. “Не оклевајмо никад кад људски живот спасити треба”, рекао си тада, а они које си утешио помиловањем клицаху Богу, Једином Човекољупцу: Алилуја!

ИКОС 5.

Срце твоје заиста беше у руци Божијој, човекољупци Царе Мучениче. И када те издадоше нове Јуде, неверне слуге престола твога, и када многи, као негда апостоли од Христа, од тебе утамниченог побегоше, и када те се неки, као Петр, због страха од Јудеја, одрекоше, ти си свима праштао и за све се Христу, Распетој Љубави, молио, говорећи: “Опрости им јер не знају шта раде”. Научи и нас грешне да се себе одричемо ближњих ради и да свима од срца праштамо увреде и клевете неправедне, прослављајући те оваквим песмама:

Радуј се, престо си брату предао да би свеопште крвопролиће спречио!

Радуј се, своје си мучитеље пред Богом правдао!

Радуј се, стражаре који те као роба чуваху за трпезу ускршњу си позвао!

Радуј се, свима си опростио Васкрсењем!

Радуј се, молио си верне слуге да се не свете због тебе!

Радуј се, народ си руски учио да зло добрим и љубављу мржњом побеђује!

Радуј се, Свети царе Николаје, верни слуго Бога Живога!

КОНДАК 6.

Чувши за невољу своје православне браће Срба које западни јеретици љуто притеснише, хотећи да их са земље истребе, у помоћ си им одмах похитао. И мада многи говораху да држава царства твога нама силе да војује, ти положи сву наду на Господа над војскама, кличући му са вером. Алилуја!

ИКОС 6.

Сећајући се речи пречистих уста Спасових да нема веће љубави неголи живот положити за пријатеље своје, презрео си савете мудраца овог света и вођен мудрошћу Божанском Царству се Небеском приволио. Дивећи се богољубљу и братољубљу твоме, у похвалу ти овако говоримо:

Радуј се, мач си у руке узео да би праву веру одбранио!

Радуј се, чувши вапај нејачи српске на вољу њихову сажалио се јеси!

Радуј се, земаљског царства се одрече да би млађу браћу заштитио!

Радуј се, живот си свој принео на жртвеник љубави братске!

Радуј се, састрадалниче немоћних и ништих!

Радуј се, непоколебиви стубе православних народа!

Радуј се,Свети царе Николаје, верни слуго Бога Живота!

КОНДАК 7.

Многа се пророчанства на теби испунише , од Бога светим људима дата, о Мучениче за правду и истину Божију, сверуски баћушка Николаје Други. Славећи Онога Који нам небеско открива на спасење душа, Цара, Правосвештеника и Пророка нашега, Господа Исуса Христа, ми Му кличемо: Алилуја!

ИКОС 7*.*

Од детињства свога за царску службу припремао се јеси и одрекавши се воље своје вољу Господњу смело си следио. Примивши у душу Завета Спасовога, ум си на небесима свагда имао и гледањем горњих красота горке дане земаљске заслађивао јеси, радујући се прореченоме о будућем страдању твоме. Помози нам молитвама у вршењу воље Небеског Оца нашег да те овако поздрављамо:

Радуј се, на Јова Многострадалнога рођени!

Радуј се, од Светога Серафима Саровскога о мученичкој слави обавјештен јеси!

Радуј се, Илиодор Глински као крвљу обливену звезду те виде!

Радуј се, од Блажене Паше још за живота као светац поштован си био!

Радуј се, архијереј Божји Макарије чуо глас небески да су због тебе греси руском народу опроштени!

Радуј се, за трпезом у Царству Божјем са Царем царева послушница Олга те угледа!

Радуј се, Свети Царе Николаје, верни слуго Бога Живога!

КОНДАК 8.

Новим те ковчегом Завета са Новим Израиљем учини Господ Сведржитељ, јер огњеним прстом Духа Свога на срцу ти исписа закон љубави Своје, а сузе твоје као магла оросише земљу руску грехом упрљану, и душа ти процвета добродетељним као жезал Аронов. Уздајући се у молитвено заступништво твоје, ми Цару Небескоме кличемо: Алилуја!

ИКОС 8.

Много земља руска од Христа одступи, речи слугу Његових бејаху презрене, и благи се укори Божји ни у шта не сматраху, због блуда и гордости дух народа потамне. На крају допусти Господ да безумници дигну руку на помазника Његовога, еда би се навршила чаша праведног гнева Јагњетовог и да се пројави сила надања твога, које нам даруј молитвама својим, да ти усрдно певамо:

Радуј се, Авељу нови, канинском руком умучени!

Радуј се, Ноје нови, у лађи смирења одолео си потопу искушења многих!

Радуј се, Јосифе нови, од лажне браће у ропство си продан!

Радуј се, Мојсије нови, народ си страдањем својим из Египта греховног избавио!

Радуј се, Исусе Навине нови, у Обећану Земљу мучеништва ближње аси своје утео!

Радуј се, Давиде нови, мужу по срцу Господњем!

Радуј се, Свети царе Николаје, верни слуга Бога Живога!

КОНДАК 9.

Први цар хришћански Константин ревноваше усрдно на утврђивању Светога Православља и Господ га обдари апостолском славом. Ти пак, Саети царе Николаје, последњим царем Хришчанским будући, исту ревност у благочашчу показа и мученичког се венца удостоји. Радујући се подвигу благоверних царева својих, православни род Богу Нагрдодавцу кличе: Алилуја!

ИКОС 9.

Речите говорнике видимо безгласне као рибе пред тобом, о Свети Новомучениче царе Николаје, јер не могу објасне како си то и на висини престола царског пребивао и хришћанско смирење успео да сачуваш. Стога и ми, удивљени тајном смерност твоје, кличемо ти овако:

Радуј се, новим Константином у штићењу Цркве Божије јавио се јеси!

Радуј се,новим Јустинијаном у бризи за побожност истинску открио се јеси!

Радуј се, новим Владимиром у просвећивању народа свога Еванђељем показао се јеси!

Радуј се, светима Борису и Гљебу смиреним ношењем крста шподобио се јеси!

Радуј се,новим Александром Невским у борби против јеретика западних постао јеси!

Радуј се, Димитрију Донском у вери и храбрости сличан јеси!

Радуј се, Свети царе Николаје, верни слуго Бога Живог

КОНДАК 10.

На дан Светога Јова многострадалнога у долини суза родио се јеси да животом својим и вером мужанственом снагу трпења пројавиш. Благосиљајући Господа за све што је дао и што је узео, благодарно си Му клицао: Алилуја!

ИКОС 10.

Био си човек чист и праведан, богобојазнив и свакоме злу непријатељ. Желећи да сатре душу твоју, и ђаво насрну на престо и државу твоју земалјску, вихоре прогона подижући, стада верних разгонећи, потомство твоје убијајући. Ово Господ допусти да би посрамио све војске бесовске, а тебе увенчао славом вишњега Сиона. Дивећи се дуготрпљењу твоме, весело ти певамо:

Радуј се, све ти се земаљско одузе да би ти се све небеско дало!

Радуј се,издани и поругани, срамотом за Христа поднетом поносан си био!

Радуј се, вером у васкрсење вечну си радост окусио!

Радуј се, ангеле си удивио мудрошћу надања свога!

Радуј се, у телу прослављеноме гледаћеш Бога отаца!

Радуј се, Свети царе Николаје, верни слуго Бога Живога!

КОНДАК 11.

Оцем царства будући, ти, као мати истинска, у утроби молитава својих сав си руски народ носио, мучеништвом које си поднео за покајање га рађајући.Знајући љубав твоју и срце свежалостиво, Богу певамо: Алилуја!

ИКОС 11.

Са Горе блаженства виде те Свевидећи Спаситељ, духом ништега и смиренога, у плачу због многих који пропадају. Царство Небеско позва те Благи, Утешитеља Духа изобилно дарујући, а ми ти сада радосно певамо:

Радуј се, кротки, наследниче Земље живих!

Радуј се, гладни и жедни правде, благодаћу вишњом насићени!

Радуј се, чисти срцем, Бога у вечност гледаш!

Радуј се, миротворче, у Христу сине Небеског Оца!

Радуј се, прогнани правде ради, Царством Небеским обрадовани!

Радуј се, послениче Господњи, великом платом небески награђени!

Радуј се, Свети царе Николаје, верни слуго Бога Живога!

КОНДАК 12.

Чудо си био за живота, за мир се у свету старајући, народе непријатељске миру учећи, добру им вољу приповедајући, Бога на висинама свагда славећи, из пуна срца Њему појући: Алилуја!

ИКОС 12.

И у наручју Авраамовоме љубав према ближњима свагда у теби гари, да њоме чудеса потребитима чиниш.Знајући за то, просимо твоје свето старање о нама грешнима и овако ти певамо:

Радуј се, старици србској јавио си да ће за живота видети несталог сина!

Радуј се, живописцу храмовноме своју си икону открио!

Радуј се, молитвама својим помагао си подвиге новомученика!

Радуј се, избавио си козаке и нејач њихову од безбожничког окружења!

Радуј се,човеку болне утробе болест си тешку исцелио!

Радуј се, заступништвом својим препород Русије помажеш!

Радуј се, Свети царе Николаје, верни слуго Бога Живога!

КОНДАК 13.

О Свети Новомучениче царе Николаје, велики и смерни угодниче Христов, прими сада ово мало молење наше у похвалу теби принесено, и помоли се Цару Небескоме за сав род православних Хришћана, да нас Господ милостиво погледа и избави од искушења и саблазни овога света, да усели у нас веру нелицимерну, наду непостидну и љубав свеусрдну, те да се свагда знамо определити за истину и правду Царства Небеског, и да у њему, заједно с тобом, кличемо Богу: Алилуја!

(Овај се кондак чита трипут,а затим поново Икос први и Кондак први)

## МОЛИТВА СРБА СВЕТОМЕ ЦАРУ МУЧЕНИКУ НИКОЛАЈУ ДРУГОМ

О Свети царе Мучениче Николају Други! Пред престо Цара славе многе те врлине доведоше, многе те радосно објавише као достојнога венца мученичког, многе и премноге врлине твоје и данас те свима вернима откривају као угодника Христовог. Од свију већа, свеза савршенства, и у теби јави се љубав, због које си, огњени ревнитељу закона Божијег, и живот положио за пријатеље своје, и породицу свечасну положио ниси: царицу мудру и благу Александру, царевића-јагње Алексеја, и царевне, ангелима дружбенице,Олгу,Татјану,Масрију и Анастасију.И њих си бпозвао да те следе у ношењу Крста, што укућани твоји смерно и радосно примише.Због мале браће своје, због православних Срба, ти си у рат ушао, и мач си дигао да би нејач српску заштитио, и јеретицима си војну објавио, јер хтедоше да прождеру стадо Доброга Пастира, учитеља твога и нашега. Љубављу вођен,у Царству Љубави си се обрео; праштајући свима, од Бога си опроштај грехова и награду задобио; за све се молећи, од Онога Који молитве слуша примио си благодат да и после мученичке кончине помажеш онима који те призивају.

Знајући за ово, и за много друго, неизречено и неизрециво, ми, грешници православни Срби, млађа у Христу браћа твоја, овако ти се молимо:

Помози нам у невољама и искушењима који нас снађоше због грехова наших:

У невољама јер творисмо вољу демонску, грехом заслепљени; у искушењима, јер кушасмо дуготрпљење Божје, па се препуна чаша гнева Његовога праведнога!

Помози нам у пустињи у коју залутасмо, одричући се Господа над војскама, клањајући се златном телету сластољубља свога, желећи да се вратимо у Египат таме безбожничке!

Помози нам да веру у мукама сачувамо, да се љубављу према Христу и ближњима испунимо, да се надом у Царство Божје умијемо!

Моли се, Свети и благоведни Царе, да нас Господ подигне и исцели: да нас подигне из таме и сенке смрти, да опет станемо пред Њега, Живога и Истинитог, и да нас исцели од мржље, од многих- премногих страсти, од раскола и лудила братоубилачког!

Помени све Србе који од предачке вере отпадоше, идолима се паганским поклонише, лажним боговима кађење и почасти принесоше, у јереси и безбожништво залуташе- да сете Небеског Јерусалима и сузама покајања у њега врате.

Помени све очеве и мајке који се у цркви не венчаше, који једно друго изневерише, блуд и прељубу многу чинећи, чеда у утроби убијајући- да их Господ човекољубиви уразуми, светлости целомудрија приведе и брачним благословом обдари.

Помени све младиће и девојке изгубљене и грехом намучене, пијане, дрогиране, страстима расточене- да их Господ, Пролеће и Младостнаша, отрезни, да их Телом и Крвљу Својом причести, да их, блудне синове и кћери, на дверима Царства Небескога дочека!

Помени све који у рату пострадаше, рањени, осакаћени, срца ојађених, бескућнике и избјеглице, сирочад и удовице, многострадалне и многонапаћене душе њихове светом молитвом својом обасјавајући.

Сети се пред Богом Аврамовим, Исаковим и Јаковљевим свију који живот дадоше у борби за отачаство своје, да им Господ опрости грехе и да их усели у дворове Своје.

Нека се пред Богом, Дивним у теби, прекротки и кроткошћу прмудри Царе Мучениче, посраме сви који говоре: “Прождерасмо их” и који се смеју и ругају Србима.

Непријатеље вере наше, као вихор прашину, својим молитвама развеј, а нас загреј, укрепи, утеши, научи и умудри, исцели и орадости, пролећним лахором ходатајства твога будећи нас из тартарске зиме отпадије наше!

Моли се за нас са свештеном породицом својом- царицом Александром, царевићем Алексејем и царевнама Олгом, Татјаном, Маријом и Анастасијом и са свима светим Новомученицима и Исповедницима руским и српским који ране Господње на телу свом понеше, Еванђеље његово сведочећи. Да нас Цар славе од свију саблазни сачува, да нас од лажних пророка и лажних месија заклони, да нас од звери из бездана и војски антихристових избави и да, спасени благодаћу Његовом, са тобом и свима Светима прославимо Оца и Сина и Светога Духа, Творца, Спаситеља и Утешитељ Бога, сада и увек и у векове векова. Амин.